
DiE BOODSKAP VAN GOEIE 
VRYDAG EN VAN PASE 


Vir 'n wêreld in sonde vervalle is daar geen blyer 
tyding as die boodskap van Goeie Vrydag en Pase 
nie, die evangelie van oorwinning oor die sonde en 
opstanding uit die dood. So erg is die resultaat van 
die sonde dat die vloek daarvan selfs die skepping 
laat sug met reikhalsende verlange in afwagting 
van die openbaarmaking van die kinders van God 
(Rom. 8:19). 

Die sonde en sy vrug, naamlik die dood, het 
,Klein” begin in die kinderjare van die mensheid, 
maar deur die eeue heen al wyer uitgekring en wêreld- 
wyd geword. Nie alleen al wyer afmetings is aange- 
neem nie, maar al dieper het dit deurgedring in die 
hart van die mens. Die proses gaan steeds voort. 
Alles denkbaar word deur die booshede in die lug 
ingespan om die verderf al breër en al dieper ingang 
te laat vind in alle vertakkinge van die maatskaplike, 
kerklike en politieke lewe van die volkere van die 
wêreld. 

Groot denkers en godsdiensstigters het probeer 
om die mensheid in sy worsteling teen die bose 
magte, wat hom bedreig, te bevry en hom uit te 
lei in die vryheid. 

Maar nie een het daarin geslaag nie. In ons 
moderne tyd word daar ook pogings aangewend om 
die mensheid uit sy gevangenisskap uit te lei. Die 
rewolusieteologie sal die mens, so word gelglo, in 
nuwe bane lei. Nuwe tye, so word gesê, vereis 
nuwe benaderinge. Een gevolg hiervan is, dat die 
mens en wat hy presteer nou meer na vore gebring 
word. Sy aandag word op die aardse gerig. Sy 
optrede teenoor sy naaste om dié van outydse 
strukture, verouderde opvattings en van onderdruk- 
kings te bevry, word op die voorgrond gestoot. Sy 
blik word nou gerig op 'n aardse paradys gebou op 
'n marxistiese fondament. 

Hierdie nuwe koers in die denke van die gods- 
dienstige mens het geen oplewing in die kerk be- 
werkstellig nie, maar insinkings teweeg gebring te 
wete dalende kerkbesoek, leë kansels en 'n pre- 
diking sonder die hartaar van die kerklike verkon- 
diging. 





[] Blaai om 

DIE BOODSKAP VAN GOEIE VRYDAG EN VAN PASE 





[7] Van vorige bladsy 


Rewolusie is vreemd aan die evangelie. Dit het 
te veel te doen met die mens, en te min met die 
heilswerk van God. Op hierdie weg word God nie 
gevind nie. Dit stuur nie in die rigting van de saad- 
korrel wat in die aarde val en sterwe nie, nie in die 
rigtings van selfverloëning en oorgawe nie. Dit wys 
nie na Christus toe wat ter wille van 'n verlore 
mensheid aan die kruis gesterf het nie, maar na die 
antichris toe, wat die teenoorgestelde as Christus 
sal leer, naamlik selfhandhawing, wat 'n hierbenede 
godsdiens sal propageer en 'n aardse paradys sal 
belowe. 


En juis omdat dit so is, juis daarom ook is dit 
goed, dat die Christelike kerk elke jaar weer opnuut 
die prediking bring van wedergeboorte en bekering, 
van vergewing en versoening, die weg van selfver- 
loëning en kruisdra. 


Goeie Vrydag en Paasfees is en moet die hoogte- 
punt bly in die prediking van die kerk, want dit 
alleen is in der waarheid die evangelie, die blye 
boodskap. Dit is hierdie prediking, gedra en gedrywe 


deur die Gees van die Here wat nuwe lewe in die 
doodsbeendere van die kerk in die verlede gebring 
het, wat nie deur vervolging en nie deur martelaar- 
skap gestuit kon word nie. 


Dit is hierdie selfde prediking wat die mens ook 
nou nodig het. Dit alleen sal die hoop weer laat 
herlewe. 


As die kerk in verval raak, weet dan dat dit meer 
kere al gebeur het en dat vernuwing altyd voorafge- 
gaan word deur insinking en geboortepyne. 


Maar Christus is die Here. Hy is groter as alle 
pogings om Hom verby te seil. Hy hou sy kerk 
ondanks alles in stand. Deur sy kruisiging en op- 
standing is daar hoop en lewe, want God maak 
steeds nog bemoeienis met die mens. 


Laat die boodskap van Goeie Vrydag en Pase 
steeds weerklink van die kansels. Dit alleen is 
inderdaad 'n blye boodskap aan 'n mensheid wat 
snak na die ware blydskap. 


— Joh. Dreyer. 








Die Verhoor van Jesus 


Ter Inleiding 


In hoofsaak het daar in die proses 
teen Jesus twee verhore plaasgevind. 
Die eerste voor die Joodse geregshof 
en die tweede voor die heidense ge- 
regshof. Ons sou dit ook die geestelike 
en die wêreld se howe kan noem. In 
die eerste geval was dit die Sanhedrin 
of Joodse raad: Jesus teenoor die hoë- 
priester. In die tweede geval was dit 
die Romeinse regters: Jesus teenoor 
Pilatus. 


Daar kom nog die tussenspel voor 
Herodes, maar vir die eintlike verhoor 
van Jesus het dit weinig betekenis. 
Vir Jesus het die bespotting voor die 
nuuskierige Herodes net die verswa- 
ring van sy lyding beteken. Dit het 
die krampagtigheid en die felheid van 
die owerpriesters en die skrifgeleer- 
des openbaar, wat selfs met hulle be- 
skuldiginge na die magtelose Herodes 
geloop het. Vir Pilatus was dit 'n 
handige politieke set om die bete- 
kenisloosheid van die Joodse koning 
Herodes duidelik te bewys, na die 
veragting en bespotting waar hy Je- 
sus na Pilatus terug stuur. 

Tussen die evangelies is daar klei- 
nere verskille wat nie van deurslag- 
gewende betekenis is nie. Volgens Jo- 
hannes is Annas, die vroeëre en 
Kajafas, die teenswoordige hoëpriester 
albei teenwoordig by die verhoor. 
Johannes is nie geinteresseerd om die 
besonderhede te vertel nie. Hy laat 
die getuienis waaroor die ander evan- 
geliste berig en waardeur die verne- 
dering beter uitkom, weg. Hy het 
slegs oë vir die grootheid en Godheid 
van die beskuldigde Jesus. 


DS. M. W. PRETORIUS 


Uit `n vergelyking van die Sinop- 
tiese evangelies, Mattheiis, Markus en 
Lukas, blyk dit dat daar twee sittings 
van die Joodse raad plaasgevind het: 
'n nagsitting en 'n sitting vroeg in 
die more. Die nagverhoor word deur 
Mattheiis en Markus uitvoerig beskryf. 
Lukas laat dit onvermeld verbygaan 
en berig alleen oor die oggendsitting. 
Wat hy meedeel, stem grootliks oor- 
een met die berigte van Mattheiis en 


Markus oor die nagverhoor. Lukas 
beskryf alleen die tweede offisiële en 
beslissende sitting van die Joodse 
raad. Die nagsitting waarop die dood- 
vonnis reeds uitgespreek is, was ge- 
kenmerk deur oorhaastigheid en on- 
volledigheid. Die hoëpriester was 
waarskynlik nie eers in ampsdrag ge- 
klee nie. Om `'n skyn van reg te be- 
waar, is die oggendsitting gehou waar 
al die lede van die Sanhedrin, ampte- 
lik teenwoordig was. 


Om die verhoor voor veral die 
Joodse raad enigsins te verstaan moet 
onthou word dat daar by hulle `n 


geweldige vooroordeel teen Jesus was. 
By verskillende geleenthede het hulle 
probeer om Jesus gevange te neem. 
Hulle het egter nie geslaag nie, of 
uit vrees vir `n volksoploop ter onder- 
steuning van Jesus, of deur gebrek 
aan genoegsame gronde. Met sy pre- 
diking en sy aansprake het Jesus `n 
bedreiging vir hulle posisie waarvan 
die tempel die setel was, ingehou. Hy 
moes onskadelik gestel word. Hy moet 


C] Na volgende bladsy 


weg. Hy moes dood. Reeds so vroeg 
as in Johannes 11 lees ons die god- 
delik-ironiese woorde van Kajafas dat 
dit beter is dat een sterwe as dat die 
hele volk omkom. Eindelik het hulle 
die gevangene — nou net die verhoor. 


Die twee verhore loop ewewydig: 
Israel oordeel eerste by monde van 
die hoëpriester; Rome oordeel daarna 
by monde van Pilatus. In die eerste 
verhoor is ,die Christus” in die twee- 
de verhoor ,,die koning van die Jode” 
die woord waarom alles gaan. In die 
eerste episode verloën die laaste 
vriend Petrus, sy Heer, wat hy die 
eerste van almal ,,Christus” genoem 
het; in die tweede episode verkies 
die volk Barabbas bo Jesus. Die smaad 
na die eerste uitspraak is Joods ge- 
tipeer: Jesus word as profeet gehoon, 
die smaad na die laaste uitspraak is 
Romeins: die koning van die gehate 
Jode word belaglik gemaak. (Berkel- 
bach van der Sprenkel). 


Die verhoor voor die Joodse raad: 


Die probleme met hierdie verhoor 
is baie: hoe was dit moontlik om die 
Sanhedrin so laat bymekaar te roep. 
Was dit `n voorlopige of `n offisiële 
regsitting. Moet Pilatus `n reeds ge- 
velde vonnis alleen bekragtig? Reg- 
tens beoordeel is daar baie moeilik- 
hede. 


Een ding kom in die verhoor duide- 
lik na vore — Jesus moet onskadelik 
gemaak word. Die besluit is daar, die 
motivering moet nog gevind word. 
Naarstiglik word daar gesoek na die 
getuienis van minstens twee persone 
wat ooreen moet kom. As hulle maar 
net getuienis kan vind oor 'n straf- 
waardige dood of oor `n woord van 
Jesus teen die tempel. Maar selfs in 
die woord van Jesus oor die afbreek 
en opbou van die tempel vind hulle 
geen eenparige getuienis nie. 


Ten spyte van al die beskuldiginge 
bly Jesus stil. Daarmee word duide- 
lik te kenne gegee dat daar geen 
steekhoudende beskuldiging ingebring 
is nie. So spreek die stilswye van 
Jesus duideliker as woorde. Wanneer 
Jesus wel spreek is dit ,openbaring”, 
is dit Woord en nie net antwoord nie. 


Dan kom die hoëpriester met die 
vraag waarom dit gaan. Hy wou dit 
seker nie noem nie, maar hy kan nie 
anders nie . . . ,Is U die Christus, 
die Messias?” Bewus van die draag- 
krag ten dode, is die antwoord van 
Jesus, openbaring dat Hy die Christus, 
die Seun van God is. Die grond vir 
die doodvonnis gee Jesus self. Hy 
tree uit die verborgenheid in die lig. 

Met 'n gebaar van groot rou, die 
skeur van die klere, maar met jube- 
lende, triomfantelike woorde: ,,wat 
het ons nog getuies nodig,” reageer 
die hoëpriester. Die uitspraak is on- 


middellik en dodelik: ,En hulle het 
almal Hom veroordeel dat Hy die 
dood skuldig was.” 


Die verhoor voor Pilatus: 


Tussen Pilatus en die Jode was daar 
`n wedersydse veragting en haat. Sy 
houding teenoor die Jode, het vir 
Pilatus die saak van Jesus maklik 
gemaak. Hy moes net die vonnis be- 
kragtig. Die woorde van Jesus en die 
waarskuwing van sy vrou laat hom 
egter terugskrik. Hy wil Jesus onder 
die wraak van sy vyande laat uitkom. 
Hy probeer om hom van die veroor- 
deling van Jesus te onttrek. Hy stuur 
Jesus na Herodus; hy stel hom naas 
Barabbas; hy laat Jesus gésel en uit- 
eindelik was hy sy hande in onskuld. 
Hy was te swak van karakter om op 
grond van die veelgeroemde Romeinse 
geregtigheid Jesus vry te laat. 

Die beskuldiginge van die Joodse 
raad voor Pilatus het om drie aan- 
klagte gegaan: (i) Jesus was 'n op- 
ruier van die volk teen die Romeinse 
owerheid; (ii) Jesus het die volk ver- 
bied om belasting aan die Romeine 
te betaal; wat 'n infame leuen was; 
(iii) Die laaste was dat Hy die Chris- 
tus was, Koning van die Jode. 

Pilatus ondervra Jesus waar hulle 
alleen is en verklaar dan dat Jesus 
onskuldig is. Met die opdrag om Jesus 
te gesél het Pilatus sy reg uit sy 
hand laat gaan, want toe het die Jood- 
se raad gesien dat hulle in hulle eise 
moet volhard, dan sou Pilatus swig. 

Na die terugkeer van Herodus af, 
probeer Pilatus nog `n keer om Jesus 
vry te laat, deur hulle `n keuse te 
stel. Barabbas word gekies. Die grond 
van die keuse is, soos deur alle eeue 
nog, die afwysing van die Here Jesus 
Christus. 

Moedeloos vra Pilatus dan wat hy 
met die koning van die Jode moet 
maak. Met fanatiese woede weerklink 
die antwoord: Kruisig, kruisig Hom! 
Dit kan hy nie weerstaan nie. Nadat 
hy sy hande in onskuld gewas het, gee 
hy Hom aan hulle oor om Hom te 
kruisig. 

So word Pilatus ook skuldig aan die 
dood van Jesus, en nie net die Jode 
alleen nie. 'n Heiden moes die deur- 
slaggewende vonnis uitspreek. Daar 
sit die goddelike beskikking in dat so 
die heil nie opgesluit bly binne die 
volk van Israel nie, maar uitgaan na 
die volkere van die aarde. As regter 
word Pilatus op `'n hoë en ondeur- 
grondelike wyse gebruik in die uit- 
voering van Gods raadsbesluite. 


Die onskuld van Jesus: 


Voor die Joodse raad het op `n 
ondubbelsinnige wyse geblyk dat Je- 
Sus onskuldig was. Jesus het 'n be- 
dreiging vir hulle gevorm en daarom 
moes Hy dood. Daar sit goddelike 
ironie in dat die belydenis waarop 


hulle Hom veroordeel naamlik dat Hy 
die Christus is, die waarheid is, en 
dat die Joodse raad juis met die ver- 
oordeling die Messiasskap van Jesus 
bevestig. 


Pontius Pilatus stel as regter tel- 
kens die onskuld van Jesus vas. Dit 
staan soos 'n paal bo water. Hy spreek 
dit duidelik uit. Tog word Jesus tot 
die dood veroordeel. Die Christenheid 
het in hierdie griewend onregverdige 
gang van sake altyd iets van die mis- 
terie van die heil bespeur. 


Jesus het onskuldig gely; Hy het on- 
skuldig gesterf — die dood aan die 
kruis. 

Hierin is die verlossing bewerkstel- 
lig: dat Hy vir ander, dat Hy vir ons 
gely en gesterwe het. Hy was on- 
skuldig want ons is skuldig. Jesus 
Christus, die Verlosser en Saligmaker, 
dra aan die kruis die skuld van die 
wêreld en van elke mens eens en 
vir altyd. 


REGSASPEKTE VAN DIE 
VERHOOR VAN dESUS 


Deur Brig. W. J. FOUCHE 
(Oudl. Voortrekkerhoogte) 


Onlangs het die resensies van twee 
baie interessante boeke in die pers 
verskyn. Die eerste is die boek van 
W. de Vries getitel: ,Die dood van 
Jesus van Nazareth in het licht van 
geschiedenis en rechtspraak”. Die 
ander boek wat bespreek is, is ,The 
Death of Jesus” deur H. H. Cohn, `n 
regter van die Israelse Hooggeregshof. 


Die feit dat twee boeke in die 
jongste tyd oor hierdie aangeleentheid 
verskyn het en tenminste vier Hol 
landse regsgeleerdes in die afgelope 
dekade hulle menings omtrent die 
regsaspekte van die verhoor en krui 
siging van Jesus Christus die lig laat 
sien het, dui aan met watter mate van 
belangstelling hierdie aangeleentheid 
in die jongste tyd bejeën word. 


Net soos Cohn is De Vries ook `n 
regter en wel van die Hollandse reg- 
bank, 'n man wat bekendheid verwerf 
het vir sy plublikasies in verband met 
die regsgeskiedenis. 


Die Romeinse Reg was 'n stelsel van 
regsbegrippe wat oor 'n tydperk van 
ongeveer 1000 jaar voor die 6de eeu 
uitmuntend ontwikkel is deur die ge- 
bruike van daardie tyd, deur reg- 
sprake van Juriste en wetgewing van- 
uit Rome. In die jaar 583 is alle 
bestaande regsreëls onder leiding van 
Keiser Justinianus gekodifiseer en ge- 
publiseer onder die titel Corpus Juris 


[1] Blaai om 

DIE VERHOOR VAN JESUS 

Civilis. Romeinse Reg het die toets 
van die tyd wel deeglik deurstaan en 
maak vandag die basis uit van die 
meeste regstelsels van die Westerse 
wêreld. Hierdie stelling is veral waar 
ten opsigte van die Suid-Afrikaanse 
Reg. Romeinse Reg het egter ook sy 
gebrek gehad. Dit was in baie opsigte 
uitermate streng, en erfreg en die 
huwelikswette besonder ingewikkeld 
en onderworpe aan baie formaliteite. 
Die meer bevoorregte persone was in 
baie opsigte onregmatiglik begunstig. 
Nogtans het Romeinse Reg in die al- 
gemeen groot wyshede openbaar en 
het dit die basiese beginsels van ge- 
lykbegeregtiging bevat. 


Dit is met inagneming van hierdie 
basiese beginsels van Romeinse Reg 
en gesien teen die politieke onrus en 
verwarring wat geheers het ten tye 
van Christus, wat De Vries die ver- 
hoor van Christus probeer ontleed het. 


De Vries het tereg kennis geneem 
van teenstrydighede in die vier evan- 
gelies maar wys daarop dat die evan- 
gelieskrywers geen geskiedskrywers 
was nie en allermins wetsgeleerdes, 
maar anders as Cohn, aanvaar hy 
hulle geloofswaardigheid en verlaat 
hy sig hoofsaaklik op die gebeure 
volgens die evangelie van Lukas. Lu- 
kas was 'n geneesheer en in alle op- 
sigte `n geleerde man. 


Ten tye van die gebeure het die 
Jode die koms van die Messias verwag 
wat ondermeer `n einde aan die Ro- 
meinse oorheersing vir hulle kon be- 
teken. Volgens De Vries kon Jesus se 
tydgenote nouliks in Hom die lang- 
verwagte Messias, die Christus, gesien 
het. Maar nog meer, die hoëpriester 
en ander lede van die Sanhedrin het 
Jesus as `n uiters gevaarlike leier van 
die anti-Romeinse versetbeweging ge- 
sien en het vermoed dat Hy besig is 
om 'n komplot teen die regering te 
smee. Die Jode het veral na sy triom- 
fantelike intog in Jerusalem gevrees 
dat as hulle nie tussenbei tree nie, die 
volk in opstand sou kom. Die Ver- 
dagte is gevolglik gevange geneem en 
alles is in die stryd gewerp om 
getuienis teen Hom in te win en 
sodoende `n einde aan die bedrywig- 
hede van hierdie Man te maak. Vir 
hulle was Hy bloot `n oproermaker, 
`n onrusverwekker, was kapabel was 
om hier kort voor hule Paasfees 'n 
opstand te bewerkstellig. 

Kortliks moet verduidelik word dat 
die Sanhedrin 'n paar eeue voor Chris- 
tus tot stand gekom het en in werk- 


likheid die wetgewende liggaam en 
hooggeregshof van die Jode was. Pries- 
ters en skrifgeleerdes het in die lig- 
gaam gedien en was deur die Romeine 

toegelaat om met beperkte jurisdiksie, 
regspraak veral met betrekking tot 
godsdienstige aangeleenthede, te le- 
wer. Alhoewel Annas op daardie tyd- 
stip die onbetwiste leier van die Jode 
in Jerusalem was, was sy skoonseun 
Kajafas, die diensdoenende Hoëpries- 
ter. 


Na bespreking van die sogenaam- 
de getuienis wat voor Kajafas gelewer 
is, kom De Vries tot die gevolgtrek- 
king dat geen verhoor voor die San- 
hedrin plaasgevind het nie. Daar was 
geen behoorlike aanklag geformuleer 
nie en nog minder was daar 'n be- 
hoorlike ondervraging, kruisondervra- 
ging of herondervraging van getuies 
of enige uitspraak en vonnis ingevolge 
die neergelegde regsreëls. Veel eerder 
was dit `n voorondersoek met die doel 
om getuienis vir doeleindes van `n vol- 
waardige verhoor te verkry. 'n Storm 
het egter losgebars toe Jesus sy god- 
delikheid nie ontken het nie, want in 
die oë van die Jode was dit godslas- 
tering, en het Jesus Hom volgens 
hulle, uit sy eie mond veroordeel. 'n 
Erkenning sonder bewys van die ple- 
ging van die misdryf is egter nie 
voldoende vir 'n skuldigbevinding nie. 


Volgens De Vries was dit onmoont- 
lik vir die Joodse Vergadering om 
Jesus tot die dood te veroordeel en 
die vonnis nog voor die Paasfees te 
voltrek. Hulle was derhalwe verplig 
om die aangeleentheid voor Pontius 
Pilatus te bring wie in alle geval 
seker deeglik op hoogte van sake ge- 
hou is deur Kajafas, die Hoëpriester. 
Trouens, hy het seker verwag dat 
Jesus voor hom gebring sou word op 
aanklagtes wat polities van aard is. 


Dit het ook vroeg die oggend na 
Jesus se gevangeneming gebeur toe 
Hy op drie aanklagtes voor Pilatus 
gebring is, naamlik, dat Hy die mense 
mislei het, dat Hy hulle aangespoor 
het om nie belasting aan die keiser 
te betaal nie en dat Hy Homself as 
koning van die Jode uitgeroep het. 
Die aanklagtes as sodanig was nie teen 
enige bepaalde oortreding van die 
Romeinse Reg gemik nie, maar was 
eerder 'n aanklag van rusverstoring 
wat, soos beweer is, op 'n aantal los 
feite berus het. Die uitspraak van 
Pilatus was dat hy geen skuld in hier- 
die man kon vind nie. 


Palestina was `n rustelose en on- 
voorspelbare landstreek en dit was die 
taak van Pontius Pilatus om rus en 
vrede in die land te handhaaf. Hy het 
seker sy duislings onder die Jode 
gehad met wie hy samewerking ge- 
soek het en die vryspreking van Jesus 


Sou hom in openlike botsing met hulle, 
maar in hoofsaak, met die Sanhedrin 
gebring het. Andersyds was hy traag 
om aan die eise van die Jode toe te 
gee. De Vries redeneer gevolglik dat 
Pilatus geen meegevoel vir Jesus ge- 
had het nie omdat hy nou in 'n groot 
verleentheid geplaas was. Om sy ver- 
antwoordelikheid te ontduik stuur Pi- 
latus vir Jesus na Herodes, 'n stap 
wat die aangeleentheid hoegenaamd 
nie verder gevoer het nie. 


Na die terugkeer van Jesus, in 'n 
bespotlike koningsgewaad geklee, sit 
Pilatus die verhoor voort. Hy kondig 
die onskuld van Jesus aan en maak dit 
bekend dat hy na `n kastyding, vir 
Jesus gaan vrylaat. Oproer en die 
Barabbas-episode volg daarna. Vir 'n 
derde keer maak Pilatus dit bekend 
dat hy geen skuld in Jesus vind nie 
en na 'n kastyding vir Hom gaan l1os- 
laat. Dit moes Pilatus egter erg ont- 
huts het om te verneem dat as hy dit 
Sou doen, hy nie die keiser se vriend 
is nie. Na die geseling van Jesus en 
die loslating van Barabbas ,gee Pila- 
tus uitspraak dat aan hulle eis voldoen 
moet word” en Jesus het hy ,aan 
hulle wil oorgelewer.” 


Die pertinente vraag is gevolglik of 
daar 'n Romeinse verhoor was (met 
`n Joodse voorspel) wat tot sy skuldig- 
bevinding en doodvonnis gelei het, 
met `n Romeinse nasleep, wat die 
volle verantwoordelikheid vir sy dood 
op die Jode plaas? Of was daar geen 
behoorlike verhoor kragtens 6f die 
Joodse — 6f die Romeinse Reg nie? 


Die slotsom waartoe De Vries ge- 
raak is dat daar slegs een verhoor 
was, naamlik die een voor Pontius 
Pilatus wat geëindig het in die vry- 
spreking van Jesus met die woorde, 
,ek vind geen skuld in hierdie man 
nie”. Cohn in sy boek ,,The Death of 
Jesus” verwerp die getuienis van al 
die evangelieskrywers en kom tot die 
gevolgtrekking (wat op blote gissings 
berus) dat Jesus Homself veroordeel 
het deur voor Pontius Pilatus skuldig 
te pleit op 'n aanklag dat Hy Homself 
as koning uitgeroep het. Volgens die 
geleerde regter het Judas Iskariot nie 
vir Jesus verraai nie. Dit was beweer 
dat — 


“Jesus had for centuries suffered 
torment, persecution and degradation 
for their forefathers alleged part in 
the trial and crucifixion, when in 
truth they took no part in them but 
did all they possibly and humanly 
could to save Jesus, when they dearly 
loved and cherished as one of their 
own, from his Tragic end at the hands 
of the Roman appressor”. 


] Na volgende bladsy 


WAARLIK OPGESTAAN 


Lees Markus 16:1-8. 


SineMes 26 1. 2: Ges. 182:1, 2; 
Ges. 136: 1, 3: 


Markus 16:6: En hy sê vir hulle: 
Moenie verskrik wees nie. Julle soek 
Jesus die Nasaréner wat gekruisig is. 
Hy het opgestaan. 


Elke boer wat die saad saai of 
plant, doen dit met die stellige ver- 
wagting dat die saad sal groei, hy weet 
die saad moet groei. Hy weet, alhoe- 
wel dit onsigbaar is, daar is 'n proses 
aan die gang, die saad is besig om te 
ontkiem en te groei. Hy sien dit nog 
nie, maar op 'n gegewe oomblik is die 
plantjie sigbaar. Die korrel het gesterf 
en die nuwe lewe het ontwaak, dit het 
deurgebreek. Die boer is verheug en 
leef met die verwagting van die oes 
wat sal kom. Hy sou kan jubel: die 
saad het gegroei, dit het waarlik ge- 
groei. 


DS. THOMAS DREYER 


Die lydensweg van Jesus Christus 
is so 'n gang. Dit is sterf en opstaan, 
ondergaan en deurbreek. Die koring- 
korrel val in die grond en sterf en 
skenk so die lewe aan 'n nuwe plant. 
As die korrel nie sterf nie is daar ook 
geen nuwe lewe nie. So sê Jesus 
Christus trouens aan sy dissipels. 
Hulle moes verstaan: Hy moes sterf. 


So het Goeie Vrydag aangebreek. 
Eintlik 'n dag van donkerheid, die 
dag van ondergang. Op daardie dag 
was daar by Jesus geen teken van 
koningskap of koninklike heerlikheid 
of krag nie. Dit lyk veel meer of die 
magte van die dood seëvier. Die 
Romeinse owerheid het skynbaar die 
laaste woord oor die Verlosser van 
die wêreld. Die Verlosser was hier 
soos een wat self alles verloor. Die 
volgelinge van Jesus was soos skape 
sonder herder. Die dissipels, die ander 
volgelinge, almal was verslae. Daar 
het vir hulle niks oorgebly nie, be- 
halwe teleurstelling en bitterheid, 
droefheid en verlatenheid. Waarheen 
nou en wat moet hulle nou doen? 
Die vroue doen wat ons almal sal 
doen. Op die eerste dag is hulle op 
pad na die graf. Met hulle smart, een- 
saamheid en donkerheid is hule op 
pad na die graf. daar gaan hulle dink, 
treur en ween. Hulle is gewone mense 
op pad na die graf van 'n geliefde. 


Hierdie eerste dag was 'n nuwe dag 
met lig en lewe. Maar by hulle geen 
lig, hulle gedagtes is nie verhef nie, 


hulle is nie besig met die ewige 
dinge nie. Hulle praat met mekaar oor 
die dood, die graf en die steen. Hulle 
is nog besig met die verskrikking van 
die dood. Hulle verstaan nog nie die 
woord: die korrel moet sterf en groei 
nie. 


In hulle hart en oë is daar doods- 
heid, smart en 'n swaar steen. Meteens 
dan sien hulle die steen is weggerol, 
die graf is oop. Dit is Gods daad. Wat 
gebeur het is nie toeval nie. Die 
korrel het gesterf om te groei en op te 
staan. 


Die opstanding is nie net woorde 
nie. Dit is vervulde werklikheid. Nog 
begryp hulle nie, hulle gaan die graf 
in — dis leeg. Die engel sê: Moenie 
verskrik wees nie .. . Hy is nie hier 
nie. Hy het opgestaan. Toe begryp 
hulle: Hy het waarlik opgestaan. Die 
ou kerk het mekaar met pase toege- 
roep. Hy het waarlik opgestaan. Dit 
is 'n jubelend, blye uitroep: Hy het 
waarlik opgestaan. 


Paasfees is die fees van die deur- 
braak van nuwe lewe, dit is die kroon 
op die werk van Christus. Dit is die 
nuwe plant wat bo die grond sigbaar 
word. Julle soek Jesus die Nasaréner 
wat gekruisig is. Hy het opgestaan. 
Hy is nie hier nie. Hierdie volheid van 
die heilsfeit het hulle nog nie verstaan 
nie. 


Maar wie die gekruisigde soek is op 
die goeie weg. Hulle is op pad na 
die vergewing. Hulle is op pad na die 
opstandingsmêre, hulle is op pad na 
hulle eie opstanding en lewe. Hier 
word dan ook sigbaar die samehang 
tussen kruis en opstanding. Hier is 
alles volbring wat vir ons saligheid 
nodig is. Hier leef die mens die 
koninkryk tegemoet. 


Hulle het die heilsfeite gehoor, 
maar kry ook 'n opdrag; gaan sê dit 
vir sy dissipels en Petrus. Hulle is die 
eerste getuies. Hulle moet sê wat 
hulle gehoor het, verkondig dat Chris- 
tus opgestaan het. Hulle moet uitroep: 
Hy het waarlik opgestaan. 


Dit moet ons ook doen: verkondig! 
Ons moet verkondig: Hy is gekruisig 
en het waarlik opgestaan. Dan het die 
mense en die wêreld hoop. Christus 
is die hoop van die wêreld. — Amen. 


DIE VERHOOR 


[7] Van vorige bladsy 


Ek is bewus dat Cohn se gevolg- 
trekking en sy algehele verwerping 
van die gebeure soos in die evange- 
lies geskets, nie vir die Christen aan- 
vaarbaar is nie. Cohn se opvattinge 
en gevolgtrekkings bots reëlreg met 
die ,,kruisig Hom, kruisig Hom”! en 
,weg met Hom!” wat van die Joodse 
skare uitgegaan het, volgens die weer- 
gawe van die gebeure in die evange- 
lies. 


Vir die Christen bevat die Bybel 
geen valshede nie en is dit die suiwere 
Woord van God. Ais daar verskille of 
teenstrydighede in die getuienisse van 
die evangelieskrywers is, kan dit deels 
toegeskryf word aan die feilbaarheid 
van menslike waarneming en weer- 
gawe van gebeure. Dit gebeur daag- 
liks in geregshowe dat getuies van 
mekaar verskil, nie omdat daar mein- 
eed gepleeg word nie, maar omdat die 
een se waarnemingsvermoë, geheue, 
geleentheid om gebeure waar te neem, 
sy relaas van gebeure, ensovoorts, 
menslikerwys van die ander een s'n 
verskil. 


In die lig van bostaande is dit vir 
my duidelik dat die Sanhedrin nie vir 
Jesus verhoor het nie maar wel 'n 
ondersoek gehou het met die doel om 
getuienis teen Hom in te win. Alhoe- 
wel die Sanhedrin die bevoegdheid 
gehad het om Jesus op 'n aanklag van 
Godslastering te verhoor en selfs daar- 
voor die doodstraf kon oplê, (,,Neem 
julle Hom en oordeel Hom volgens 
julle Wet” — Joh. 18 vers 31), was 
hulle nie begerig om dit onmiddellik 
voor of tydens die Paasfees te doen 
nie. Hulle het dus nie vir Jesus ver- 
hoor nie maar het Hom voor Pilafus 
aangekla op grond van die getuienis 
wat hulle ingedien het. Die Herodes- 
tussenspel het neergekom op 'n ver- 
gadering van die verrigtinge voor 
Pilatus. Pilatus het die jurisdiksie 
gehad om Jesus te verhoor uit hoofde 
van sy aanstelling as prokurator, hy 
het die aanklagte aangehoor, hv het 
die getuies aangehoor, hy het Jesus 
die geleentheid gegee om Homself te 
verdedig (menslikerwys en vanuit 'n 
regsooegpunt gesien) (,Antwoord TT 
niks nie? Kyk hoe baie getuienisse 
hulle teen U inbring!” — Mark. 15:4); 
en hy het Jesus onskuldie bevind met 
hierdie woorde: ,,Ek vind geen skuld 
in hierdie man nie” — Luk. 93:4. Hy 
het egter nie vir Jesus ontslaan nie 
maar het moord gepleeg deur Hom 
,Aan hulle wil” oor te lewer en sy 
wassing van die hande en verklaring: 
Ek is onskuldig aan die bloed van 
hierdie regverdige man; julle kan toe- 
sien!” (Mark. 27:24) doen hoegenaamd 
geen afbreek aan die onwettieheid 
van sy daad nie. 


Die Hervormer, April 1972, bladsy 5 


OORDENKING 


DANKDAG VIR DIE OES 


Lees Ps. 65. 


Tekswoord: Ps. 65:10: ,,die stroom 
van God is vol water.” 


Sedert die sondeval van Adam en 
Eva in die paradys staan die hele 
lewe van die mens in die wêreld, in 
die teken van moeite en bekommernis, 
smart en droefheid, swoeg en slaaf, 
talle probleme. So leef die mens in 
die wêreld as gevolg van sy ongehoor- 
saamheid aan God: onderworpe aan 
bekommernis en verdriet, oorgelewer 
aan teëspoed, rampe en allerlei ellen- 
de, onderworpe aan die dood, die straf 
vir die ongehoorsaamheid aan God. So 
hang die onberekenbare en onafwend- 
bare probleme en aanvegtinge nog 
aanhoudend oor die mens in sy ganse 
bestaan as sondaar wat uit die paradys 
as skuldige, ongehoorsame, verjaag is, 
verjaag as gevolg van sy eie toedoen, 
sy ongehoorsaamheid aan God. In die 
sweet van jou aangesig sal jy jou 
brood eet. Die toekoms met sy duis- 
tere, onvoorspelbare, tergende en on- 
afwendbare geheime, bekommernisse 
en probleme is die toestand van sonde 
waarin die mens nou lewe met die 
dood voor oë; God wat toorn oor die 
ongehoorsaamheid, God wat hierdie 
ongehoorsaamheid nie ongestraf wil 
laat bly nie, dit nie daarby wil laat nie. 

Juis tot hierdie mens, in hierdie 
toestand van sonde, in duisternis en 
droefheid, in smart en probleme, on- 
derworpe aan die aanvegtinge van die 
dood kom die Woord van die lewende 
God. Die God van die Bybel, die God 
wat nie van sy majesteit en heerlik- 
heid en ewigheid verjaag kan word 
nie, die God wat troon tot in ewig- 
heid, die Toevlug van geslag tot ge- 
slag, die Hoorder van die gebed. Sy 
Woord staan vas en seker, sy Woord 
van uitkoms, redding, verlossing aan 
die mens in sondenood. 

Nou staan Psalm 65 teen `n agter- 
grond van nood en bekommernis. Die 
reën het lank weggebly, hongersnood 
het gedreig, die volk staar uitdelging 
van mens en dier in die gesig. Die 
Here God het ingegryp in hierdie 
noodtoestand. God het uitkoms gegee, 
sy onverdiende seëning geskenk, mens 
en dier se voortbestaan moontlik ge- 
maak. 

Die Psalmdigter roep die volk op 
tot dankbaarheid teenoor die lewende 
God. Die psalmdigter roep die volk op 
om God te loof en te prys. In dank- 
baarheid teenoor God wat uitkoms 
geskenk het moet die volk hulle skuld 
en sonde bely en ten spyte daarvan 
hulle totale afhanklikheid van die 
lewende God se grote ontfermende 
genade, erken. 

Israel lewe in die land Kanain, `n 
land wat oorloop van melk en heuning. 
As daar dan hongersnood dreig wys 
dit op die toorn van God oor onver- 
soende sonde en afvalligheid van sy 
volk. Daarom dat die Psalm praat van 
die oorhand van ongeregtighede. Waar 
daar nood is en beproewing en drei- 
gende gevaar, daar het ons met niks 
anders te doen as alleen maar die 
mens in die toestand van sonde nie. 


DS. $S. J. VAN DER WESTHUIZEN 





Teenoor hierdie nood staan die 
stroom van God se genade. Ons teks- 
woord wys na die bron van alles wat 
na-die-mens-toe-kom. Midde in hierdie 
loflied staan geskrywe: ,Die stroom 
van God is vol water.” Die psalmdigter 
sien `n lopende, bruisende, oorvloedige 
kanaal wat nie opdroog nie, `n kanaal 
deur God voorsien uit die grootheid 
van sy almag. Hierdie kanaal deur 
God daargestel, is vol water. Hierdie 
water kan nie opraak, hierdie water 
is nie onderhewig aan die elemente 
van wisseling en verganklikheid soos 
die psalmdigter as mens dit in sy 
ervaring leer ken het nie. So roep die 
psalmdigter dan die res van die volk 
op om die almag en goedheid en 
grootheid van die lewende God te 
loof en te prys, psalmsing tot eer 
van die Here. Hy is die Almagtige 
oor alle dinge heen. 


So weerklink die psalm vanuit Sions 
sale. God het gehoor, God het uitkoms 
gegee, God het die mens in doods- 
dreiging en gevaar nie alleen gelaat 
nie. Hy het die offer van `n gebroke 
hart en `n opgehefte hoof wat afhank- 
likheid van Hom bely, aangeneem. Hy 
het daarop oorvloedig uitkoms ge- 
skenk uit die volheid van die kanaal 
van sy genade. 


Na die verhoring van die gebed, 
na die uitkoms, na die ontvangste 
uit die volheid van God se genade 
weerklink hierdie loflied tot eer van 
God. Die volk word nie opgeroep om 
te roem in die oorvloed wat hulle 
ontvang het nie, maar om dié God van 
ontferming te loof vir die oorvloed. 
Van Hom is dit afkomstig, uit die 
kanaal van God het hulle ontvang, 
word hulle gelaaf, word hulle verkwik. 


So word die kerk van die Nuwe 
Testament vandag nog opgeroep deur 
die Woord van die lewende God tot 
die dankbaarheid in afhanklikheid van 
die Here God. 


roep tot dankbaarheid dwarsdeur die 


Die Stroom van God 


Hierdie afhanklikheid van die Here 
(God is dan ook geformuleer in die 
belydenisskrifte van die kerk. Die 
kerk, elke lidmaat van die kerk, bely 
dat die Vader van Jesus Christus, die 
Skepper en Onderhouer van alle dinge 
voorsien in alles wat nodig is vir siel 
en liggaam. (Vergelyk Heidelbergse 
Kategismus Sondagsafdeling 9.) 

Omdat ons God dan so ken uit sy 
Woord en in Hom glo as die aller 
oorvloedigste fontein van alles wat 
goed is, daarom leef elke mens uit die 
hand van die God wat heers en regeer 
oor alle magte en terreine van die 
groot heelal. 

So pas dit die kerk om in hierdie 
tyd die Here God te loof, te prys en 
te dank, sy Naam groot te maak uit 
dankbaarheid vir die gawes uit sy 
troue Vaderhand: die opbrengs van 
die land, die oes van die arbeid waar- 
van elke mens leef. In die tyd van die 
oes, dien die dank aan die Here God 
gebring te word. Maar nie alleen in 
hierdie tyd nie. Hierdie spesifieke tyd 
wys net dat die genade en voorsienig- 
heid van die God van die Bybel groot 
is oor almal, maar juis moet opgeroep 
word tot dankbaarheid aan Hom 
dwarsdeur alle tye, omdat Hy die 
lewende God is vir tyd en ewigheid. 

So wil die dankdag vir die oes `n 
belydenis wees dat sonder die stroom 
van God se genade geen wese kan of 
sal bestaan nie, en wys hierdie belyde- 
nis op die almag en oorvloed van die 
Here God: die oorvloed van God se 
genade wat ontspring uit die Fontein 
van die Lewe helder soos kristal, die 
stroom wat die mens voed en laaf 
met die water van die ewige lewe, 
sodat die dors nie meer dreig nie. 
Alle gawes het in Hom hul oorsprong, 
in die God wat na liggaam en gees in 
alie nood en beproewing uitkoms en 
verlossing skenk. Hierdie gawes is in 
Jesus Christus beskikbaar gemaak vir 
sy volk om sy volk te verlos en uit 
te red uit die doodsdreiging van son- 
de, deur Hom in wie God sy stroom 
van genade van alle mense kon be- 
kendmaak. Want wie Jesus Christus 
ken en in Hom glo, hy is geneem 
vanuit die dorre woestyn van sonde- 
nvod, die woestyn van smart en nood, 
honger en kommer, verdrukking en 
benoudheid, na die beloofde land van 
de ewige lewe. Hy ontvang verlossing 
en uitredding saam met die volk van 
God. 

Die stroom van God is vol water vir 
eikeen wat glo. So weerklink die op- 
roep tot dankbaarheid dwarsdeur die 
Ile lewe van die mens, dankbaarheid 

Omdat ons die volgorde van die 
Bybel by die behandeling van elke 
boek se boodskap gebruik, het ons 
reeds in Februarie aandag gegee aan 
een van die wysheidsboeke van die 
Ou Testament. Maar voordat ons die 
orige twee bespreek, sal dit nodig 
wees om eers vas te stel wat onder 
die woord ,,wysheid” verstaan word 
en wat sy doelstellings en karakter is. 
Daar is drie wysheidsboeke, naamlik 
Spreuke, Prediker en Job. In ander 
gedeeltes van die Ou Testament kom 
daar ook gedeeltes voor wat suiwer 
wysheidsliteratuur is of wat daardeur 
beinvloed is. So is byvoorbeeld die 
Josefsverhaal van Gen. 87 ev. wys- 
heidsliteratuur, asook `n aantal psalms, 
byvoorbeeld Pss. 34, 37, 49, 78, en 
andere. Hieruit blyk dat die wysheids- 
literatuur in die Ou Testament 'n 
belangrike plek inneem. Dit is ons 
aandag net so veel werd as die his- 
toriese, profetiese of liedereboeke. 

1. Die woord ,,wysheid” kan baie 
dinge beteken, byvoorbeeld tegniese 
bekwaamheid (Ex. 31:8), regerings- 
vaardigheid (Jer. 50:35), magiese kuns 
(Gen. 41:8), geslepenheid (Job Bls) 
Maar die belangrikste en omvattendste 
betekenis van die woord is ,lewens- 
kunde”. Dit beteken dat mens hom 
weloorwoë en versigtig rekenskap gee 
van hoe hy in die lewe moet inskakel 
en hoe hy moet optree in verskillende 
omstandighede sodat hy die eise van 
die lewe kan bemeester. Met ander 
woorde hierdie wysheid of lewenskun- 
de dek die terrein van die hele lewe, 
en die doel daarvan is dat mense sal 
weet hoe om op te tree. Omdat dit 
gaan om die dade van die mens, is 
hierdie literatuur vir ons 'n belang- 
rike bron van inligting oor die etiek, 
dit wil sê die regte menslike hande- 
linge. 

2. Hierdie wysheid is die wyseid van 
Israel. Dit toon egter ooreenkomste 
met die wysheid van ander oudoos- 
terse volkere, soos die Sumeriërs, Ba- 
biloniërs, Assiriërs en Egiptenare. In 


Israel self het die wysheid `n ont- 
wikkeling ondergaan. In die 8ste eeu 
V.C. was dit iets wat eintlik net be- 
doel was vir die opleiding van be- 
amptes van die koninklike hof. Hulle 
moes bestuur volgens die beginsels 
wat die wysheidsopleiding hulle by- 
gebring het. Dis teen hierdie mense 
wat Jesaja so te velde trek — om- 
dat hulle wysheid alleen oppervlak- 
kig was. Maar na die ballingskap word 
die wysheid uitgebrei na `n wyer 
kring. In hierdie tyd kom daar ook 
`n leraarstand na vore. Hulle wou 
jong mense onderrig gee oor die 
vorming van hul hele lewensinrig- 
ting. En laastens het die wysheids- 
beoefening in Israel ontwikkel tot `n 
wetenskap waar diep teologiese na- 
denke 'n groter rol begin speel het 
en waar sisteme met 'n bepaalde kern- 
gedagte opgestel is (bv. Spr. 1-9 oor 
die vergeldingsleer). 

3. Hierdie onderrigting van jong- 
mense was nie 'n teoretiese boekge- 
leerdheid nie. Die wysheidsleraar is 
iemand wat uit sy ervaring in die le- 
we put en dit oordra. Daar word nooit 
gespekuleer nie, maar altyd erns ge- 
maak met die praktyk van die lewe. 
Hiervoor dien as handboek die natuur 
en die lewensomstandighede. 

4. Die wysheid van die Ou 'Testa- 
ment word aangetref in `n hele reeks 
literêre vorme. Soos dit vir ons skrif- 
telik bewaar gebly het, kan ons hier- 
die verskillende tipes nog onderskei. 
Omdat dit vir die sinvolle lees, ver- 
staan en ook geniet van die wysheid 
nodig is om hulle te kan herken, noem 
ons hulle hier met een voorbeeld van 
elk. Die bedoeling is om die leser te 
help om die boeke self te gaan lees en 
te waardeer. 

Die spreekwoord — druk menslike 
ervaring in die algemeen uit (Pred. 
9:4). 


Die gelykenis — eintlik alleen 'n 
uitgebreide vergelyking (Jes. 28:4). 
Die raaisel — 'n geheimenis wat 


mens se vermoëns toets (Rig. 14:4). 


DIE BOODSKAP 
VAN DIE 
WYSHEIDS- 
LITERATUUR 


INLEIDING 


DS. J. A. LOADER 





Die getalle spreuke — 'n getal word 
genoem, dan die een net groter plus 
'n aantal verskynsels gelyk aan laas- 
genoemde getal (Spr. 6:16-19). 


Die kunswysheidsuitspraak — dis 
baie algemeen verbreid in die wys- 
heidsliteratuur. Twee versreëls staan 
parallel met mekaar, waar die tweede 
die gedagte van die eerste kan herhaal 
(sinonieme parallellisme, Spr. 16:8) 
of die teengestelde van die eerste kan 
wees (antitetiese parallellisme, Spr. 
16:1) of die voortsetting van die eer- 
ste versreël kan wees (sintetiese pa- 
rallellisme, Spr. 16:7). 


Die leerdig — 'n langer digterlike 
wysheidswerk (Ps. 49). 


Die fabel — 'n leersame verhaal wat 
sy stof aan die diere- of plantewêreld 
ontleen (Rig. 9:8-15). 


Die allegorie — 'n reeks kort ver- 
gelykings wat 'n eenheid vorm en 'n 
samehangende saak beeldend wil voor- 
stel (Pred. 11:9-12:8). 


Die wetenskap van lyste — lang 
lyste, uit die natuur geneem, wat sin- 
vol gelees kan word om lering aan te 
neem (Job 24:5-8). 


Met hierdie onderskeidings as rig- 
lyn kan die wysheidsliteratuur mak- 
liker gelees en die prediking daarvan 
ook makliker raakgesien word. 


5. Hierdie inleiding moes baie be- 
langrike dinge uitlaat, maar ons het 
probeer om die nodigste hulpmiddele 
te gee. Dit sal ons nodig kry by die 
volgende twee artikels, waar dit gaan 
om Spreuke en Prediker. Saam met 
Job gaan dit ook vir hierdie twee 
boeke om die menslike optrede teen- 
oor die omstandighede in die lewe. 





Elke toekomsverwagting wat nie op 
die belydenis van die verlede gebaseer 
is nie, sal sonder enige twyfel be- 
skaam word. 


— Prof. G. C. van Niftrik. 

Moet Kindertjies dan Gedoop word? 


Tn ons vorige artikel het ons ge- 
eindig by die verbondsgedagte, naam- 
lik dat die kind kragtens die verbond 
van God met die mens gedoop mag 
word. En dit is so, omdat God sy 
verbond opgerig het met Abraham en 
sy nageslag as gevolg waarvan Ismael, 
die seun van Abraham en Hagar, die 
slavin van Sarai, sowel as die kinders 
van die slawe van Abraham die Ou 
Testamentiese teken van die verbond 
ontvans het (Gen. 17:93, 97). 

Sowel die besnydenis, die Ou 'Testa- 
mentiese verbondsteken, as die Nuwe 
Testamentiese verbondsteken, die 
doop, rus op die verbond. Sodra die 
verbond uit hierdie verband wegge- 
neem word, dan word die doop van sy 
fondament beroof, want die doop rus 
nie in die eerste plek op die mens, 
sy goedheid en sy prestasies nie, maar 
op die goedheid van (God, wat, on- 
danks die onwaardigheid van die 
mens, hom tog in sy verbond insluit. 


In hierdie verband is dit nodig om 
daarop te wys, dat dit nie Abraham 
is wat die God van hemel en aarde 
kies as sy God nie. Nee, die teendeel 
is waar. Dit gaan alles van God uit. 
Dit is Géd wat kies. Dit is Hy wat 'n 
verbond oprig met die mens Abraham. 
Volgens Josua 24:2, 14, 15 het ook 
Abraham tevore, voor God hom ge- 
roep het, dit wil sê toe hy nog ,,0or- 
kant die Eufraat” gewoon het, die 
gode van daardie landstreek gedien. 
Maar God het hom gekies en geroep 
en aan hom gesê: ,Ek wil vir jou 
'n God wees en vir jou nageslag na 
jou” (Gen. 17:7). 


Doop en verbond gaan saam. Son- 
der die verbond word die doop nie reg 
verstaan nie en kan dit ook nie reg 
verstaan word nie. Dan val die klem 
te veel op die mens, op sy goedheid, 
op sy prestasies en op sy geloof waar- 
op dan as op `n menslike voortreflik- 
heid gebou word. Dan word aan die 
kinders gesê: Julle moet eers Soos 
ons volwassenes word, julle moet eers 
groot wees. sodat julle kan glo en 
dan kan julle eers gedoop word. 


Jesus leer egter presies die teenoor- 
gestelde. Hy leer: ,.As julle nie ver- 
ander en soos die kindertjies word 
nie, sal julle nooit in die koninkryk 
van die hemele ingaan nie” (Matt. 
18:8). 


In sommige grootdoop kringe word 
die gemis aan die kinderdoop blyk- 
baar sê gevoel, dat 'n plaasvervanger 
daarvoor gesoek is en gevind is in 'n 
nuwe gebruik om die kindertjies in 
te seën. Daar is egter geen Bybelse 

opdrag om dit te doen nie. Dit is nou 
wat genoem kan word `n menslike 
instelling. 


En dit is nie alleen aan Abraham 
wat God sê dat die kindertjies deel 
aan sy verbond het nie. Ook in Jesaja 
44:3 word geleer, dat God sy Gees op 
die kroos van sy volk sal giet. En hier- 
die belofte aan die kinders het in 
vervulling gegaan volgens Hand. 2:38, 
39; 


,Bekeer julle, en laat elkeen van 
julle gedoop word in die Naam van 
Jesus Christus tot vergewing van 
sondes, en julle sal die gawe van die 
Heilige Gees ontvang. Want die be- 
lofte kom aan julle toe en aan julle 
kinders en almal wat daar ver is, 
die wat die Here onse God na Hom 
toe sal roep.” 


DS. JOH. DREYER 


Hieruit is dit duidelik dat ook ons 
kindertjies die Heilige Gees kan ont- 
vang net soos die volwassenes. En as 
hulle ook die Heilige Gees kan ont- 
vang, wat die hart wedergebore laat 
word; die Heilige Gees wat die geloof 
in die hart plant, hoe kan dan die 
teken van die verbond, dat hulle God 
toebehoor, aan hulle geweier word? 
Aan die Korinthiese gemeente skrywe 
die apostel tog dat die kind selfs van 
een gelowige ouer, heilig is (1 Kor. 
7:14). Heilig! En dan word die ver- 
bondsteken aan so 'n verbondskind 
geweier! 


In die grootdoop kringe word al 
die klem op die geloof gelê. Eers glo, 
so sê hulle, en dan gedoop word. Maar 
die geloof is tog nie `n daad van die 
mens sonder meer nie. Die geloof is 
tog immers `n gawe van God. ,,Uit 
genade is julle gered, deur die geloof, 
en dit nie uit jullesef nie; dit is die 
gawe van God” (Efes.2:8). En God, 
wat vrymagtig is, kan sy gawe uitdeel 
aan wie Hy wil en wanneer Hy wil. 
Hy is aan geen leeftyd gebonde nie. 
Hy kan die gawe van die Heilige Gees 
en die gawe van die geloof gee ook 
aan 'n kind; nie dat die kind dadelik 
bewus daarvan sal wees nie, maar op 
Gods tyd sal hy wel bewus word en 
as kind sal hy dan die vrugte van die 
geloof toon, soos Samuel toe hy twaalf 
jaar was (1 Sam. 3). 


Dat 'n kind nie sou kan glo nie, is 
soos bo aangetoon in stryd met die 
Heilige Skrif. Die Here Jesus het dan 
ook uitdruklik gesê dat 'n kind wel 
kan glo. Dit blyk uit Mat. 18:1-10. In 


hierdie Skrifgedeelte kom die woord- 
jies: ,kindjie”, ,, kindertjies” en ,,klein- 
tjies” vyf maal voor. Kan dit nou met 
reg gesê word dat hier nie oor kinder- 
tjies gehandel word nie? 


As ons lesers hiermee instem — ek 
weet nie hoe iemand hier verby kan 
kom nie en sê dat Jesus hier nie 
kindertjies op die oog het nie — as 
ingestem word, dan vra ek: Lees dan 
asseblief vers 6 en kyk goed. Daar 
staan: ,,Maar elkeen wat een van hier- 
die kleintjies wat in My glo, laat 
struikel, dit is vir hom beter dat `n 
meulsteen aan sy nek gehang word en 
hy wegsink in die diepte van die see.” 


(WORD VERVOLG) 





DIÉ STROOM 
VAN 
GOD 

aan die Here God vir al sy gawes, 
die oes van die land, die oes van die 
daaglikse arbeid, die oes van die sorg 
en moeite van die mens op talle ter- 
reine, dankbaarheid en lof en eer 
aan die God wat voorsien, die God 
wat in Jesus Christus die volheid 
van die rykdom van sy genade ver- 
vul het deur graf en dood en hel met 
die opstanding in Jesus Christus en 
die volheid, so verwerf, uitgestort het 
tydens Pinkster op almal wat in Hom 
glo. 


So bly die kanaal van God vol vir 
elkeen wat in Hom glo as die Verlos- 
ser van die wêreld, wat ook voorsien 
in alle ander behoeftes. Maar hy wat 
Hom nie ken nie, hy wat roem in eie 
krag bly voortdwaal in die noodtoe- 
stand van die sonde. 


So roep die Woord en Gees van 
God ons tot skuldbelydenis, dankbare 
geloofsgehoorsaamheid, vaste vertroue 
op die God wat toorn oor die sonde, 
maar by wie daar vergewing is, sodat 
Hy gevrees mag word. 


Hy wat ons versorg met sy genade- 
gawes, die vergewing van sondes, die 
opstanding van die vlees en die ewige 
lewe. Die stroom van God is vol water 
vir elkeen wat saam met sy kerk en 
soos sy kerk dankbaar in die stand- 
vastige geloof, biddend op Hom wag. 


Amen. 


SKRIFVERKLARING ...... 


Die ingewikkelde beeldspraak wat 
ons in 7:4-7 aangetref het, word in 
die gedeelte wat ons nou behandel, 
aangevul deur verdere beeldspraak. 
Waar Efraim, dit is die staat en volk 
van die noordelike ryk, Israel, in die 
vorige gedeelte vergelyk is met `n 
bakoond, word hy in hierdie gedeelte 
vergelyk met 'n roosterkoek en met 
`n duif. In albei hierdie beelde gaan 
dit om die diplomatieke spel waarmee 
die noordelike ryk sy besondere iden- 
titeit as godsvolk mettertyd prysge- 
gee het ten gunste van alliansies en 
vermenging op politieke en godsdien- 
stige gebied. In dié opsig is die volk 
SOOS `n roosterkoek wat nie omgedraai 
is nie, en daarom aan die een kant 
verbrand, aan die ander kant bleekwit 
uitgedor is. 


8. Efraim — hy vermeng hom met 
die volke; Efraim is `n roosterkoek 
wat nie omgekeer is nie. 


9. Vreemdes verteer sy krag, en hy 
bemerk dit nie; ook is grysheid oor 
hom uitgesprei, en hy weet dit nie. 


10. Ja, die trotsheid van Israel ge- 
tuig openlik teen hom; en tog bekeer 
hulle hul nie tot die Here hulle God 
nie, en ondanks dit alles soek hulle 
Hom nie. 


Die soek na bondgenootskap met 
die groot magte het Israel baie gekos 
aan tribuutbetalings en geskenke, 
selfs aan grondgebied, want in hierdie 
tyd is die oostelike dele van die 
noordelike ryk deur die Assiriërs in 
besit geneem. Dit het hom egter niks 
gepraat nie. Ongemerk het hy swakker 
geword en as staat die tekens van 
ouderdomsverval (grysheid) begin 
vertoon. Die reël ,,Ja, die trotsheid 
van Israel getuig openlik teen hom” 
is moeilik verstaanbaar in dié same- 
hang. Sommige verklaarders beskou 
daarom die hele reël as `n glosse, dit 
is `n invoeging wat deur iemand an- 
ders as die profeet verkeerdelik hier 
geplaas is. Op die oog af lyk dit 
baie waarskynlik, omdat in 5:5 die- 
selfde woorde voorkom. Meer waar- 
skynlik egter, is dat ons hier met 'n 
spreekwoord uit die Israelitiese (nooir- 
delike) taalgebruik te doen het waar- 
van ons die betekenis nie goed ver- 
staan nie. Die ,,trotsheid” van Israel 
is deur ons in 5:5 gesien as 'n openli- 
ke brutale daad teen die Here. Hier is 
dit waarskynlik dieselfde. Israel se 
bondgenooskappe met ander volke is 
dade van openlike verwerping van die 
Here. In plaas van hulle tot Hom te 
wend en by Hom veiligheid te vind, 
soek hulle dit elders. 


In die tweede beeld word Israel ver- 
gelyk met 'n onnosele duif wat kir en 
rondvlieg, sonder dat hy eintlik self 

weet wat hy wil. Ook hier gaan dit 
om die flirtasie met die groot magte, 
wat nou by die naam genoem word. 





PROF. DR. J. P. OBERHOLZER 








Die vraag was steeds: bondgenootskap 
(wat eintlik onderhorigheid beteken 
het) met Assur teen Egipte, of met 
Egipte teen Assur? In die noordelike 
ryk was daar wat ons kan noem `n 
Assur-party en 'n Egipte-party. Die 
profetewoord verwerp die politiekery 
as onnoselheid en kondig die Here 
se ingryping aan: 

11. So het Efraim dan geword soos 
`n onnosele duif sonder verstand; hul- 
le roep na Egipte, hulle gaan na 
Assur. 


12. Wanneer hulle gaan sal Ek my 
net oor hulle uitsprei; soos die voëls 
van die hemel trek Ek hulle neer; 
Ek tugtig hulle soos in hulle same- 
koms aangekondig is. 


Die Here sal vir hierdie onnosele 
duifswerm 'n voëlvanger word wat sy 
net oor die swerm in vlug uitskiet 
en hulle afbring grond toe. Die gesoek 
na bondgenootskappe en politieke se- 
kuriteit sal dus misluk omdat die 
Here self dit sal laat misluk. Onver- 
staanbaar is weer die laaste sin: ,Ek 
tugtig hulle soos in hulle samekoms 
aangekondig is.” Gelukkig kan ons 
nou verstaanbaarder vertaal: ,Ek pluk 
hulle weg sodra Ek die geruis van 
hulle swerms hoor.” Dié vertaling, wat 
minstens net so getrou aan die oor- 
spronklike teks as die huidige ver- 
taling is, sit dan die beeld van die 
voëlvanger voort. 


Die uitspraak oor Israel se flirtasie 
met ander volke, wat in wese niks 
anders as `n brutale verwerping van 
die mag van die Here is nie, word 
afgesluit met 'n weeroep: 


13. Wee hulle, omdat hulle van My 
weggevlieg het! Verwoesting oor hulle, 
omdat hulle teen My oortree het! Ek 
tog wou hulle verlos, maar hulle het 
leuens teen My gespreek. 


14. Ook roep hulle nie van harte na 
My nie, maar jammer op hulle bedde; 
ter wille van koring en mos kerwe 
hulle hulself stukkend; hulle is op- 
standig teen My. 


15. Alhoewel Ek hulle arms ge- 
oefen, versterk het, het hulle kwaad 
teen My beraam. 

16. Hulle keer terug, maar nie na 
bo nie; hulle is soos 'n bedrieglike 
boog; hulle vorste sal val deur die 
swaard weens die skeldwoorde van 
hulle tong. 


Dit is hulle bespotting in Egipteland. 


Die weeroep is 'n spreekvorm wat 
deur die profete gebruik word om die 
gerig van God aan te kondig. Op die 
,Wee” volg die aanduiding van die 
persone oor wie dit uitgeroep word, 
daarna die oortreding wat hulle be- 
gaan het en daarna die aankondiging 
van die straf. In hierdie stuk staan 
,Wee hulle” en ,,Verwoesting oor 
hulle” parallel. Die ,,hulle” oor wie 
die wee en verwoesting uitgeroep 
word, is duidelik die ,,hulle” oor wie 
die vorige verse gehandel het, naam- 
lik Efraim, dit is die inwoners van 
die noordelike ryk. Hulle oortreding 
is dat hulle van die Here weggevlieg 
het (die beeldspraak oor die duif). 
Dit is nie bloot politieke ydelheid en 
onbetroubaarheid op internasionale 
vlak nie, maar sonde teen die Here. 
Hulle het teen Hom oortree. Die 
oortreding word dan verder aangedui. 
Op die heilsdade van die Here het 
hulle geantwoord, met leuens, dub- 
belhartigheid, afgodery en opstandig- 
heid. Die tweede reël van vers 14 is 
in sy huidige vorm nie verstaanbaar 
nie. Ons kan egter deur `n duideliker 
vertaling die saak verhelp: ,,want ter- 
wyl hulle op hulle beddens lê en wee- 
klaag, kerwe hulle hulleself stuk- 
kend...” Dit is dus 'n onegte berou 
waarmee hulle na die Here roep en 
oor hulle toestand (vanweë sy straf) 
weeklaag. Terwyl hulle dit doen, roep 
hulle terselfderytd die Kanainitiese 
afgode aan. So verklaar ons die stuk- 
kend kerwe ter wille van koring en 
mos. Ons kan daarby die optrede 
van die Bailspriesters op die Karmel 
vergelyk (1 Kon. 18:28). Ons het 
reeds vroeër in Hosea die gedagte 
wat by die volk geleef het, aangetref 
dat die Kanaanitiese gode die gewers 
is van die landbouprodukte. Die ver- 
taling ,,stukkend kerwe” berus egter 
op 'n konjektuur, dit is op `n verande- 
ring van 'n paar letters in die betrok- 
ke Hebreeuse woord. Dit is reeds deur 
die oudste Bybelvertaling, die Griekse, 
so gedoen, en ons weet nie of die 
Hebreeuse letters wat nou daar staan 
die oorspronklike is nie, en of die 
Griekse vertalers dalk 'n ander lesing 
voor hulle gehad het nie. Soos die 
Hebreeuse teks nou lees, staan daar 
eintlik dat hulle ,,as vreemdelinge 
vertoef”, dit is beskerming soek by 
die koring en mos. So gee dit ook 
goeie sin, want dan beteken dit dat 
terwyl hulle die Here aanroep hulle 
vertroue eintlik op die gode gestel is. 
Die mag wat hulle wel besit (hulle 
arms) het hulle van niemand anders 


[1] Blaai om 

as die Here ontvang nie, maar dit is 
teen Hom wat hulle opstandig is en 
boosheid bedink. Die eerste reël van 
vers 16 is weer problematies. ,,Hulle 
keer terug” kan ook gelees word: 
,Hulle wend hulle iewers heen” of 
,Hulle rig hulle op iets.” Daarmee 
kan dan bedoel word dat hulle hulle 
politieke heil by `n bepaalde land 
soek, in dié geval Egipte. Maar wat 
beteken ,maar nie na bo nie.” As dit 
op die Here dui of op sy woonplek in 
die hemel, is dit die enigste plek in 
die Ou Testament waar dit so gedoen 
word. Die volgende reël praat oor 'n 
bedrieglike boog wat nie die pyl op sy 
teiken kan afstuur nie omdat die 
snaar slap is of omdat die boog self 
nie veerkrag het nie. Vandaaruit lyk 
dit nie gewens om die woorde ,,maar 
nie na bo nie” te verander nie, en 
sulke veranderinge is van vroeg af 
gedoen. Dit lyk die beste om die wooT- 
de so te verklaar dat Israel se pogings 
om die politiek-diplomatiese teiken 
te tref, steeds misluk. Daar lê egter `n 
tweevoudige betekenis in die ,,hulle 
keer terug”, want dit kan ook beteken 
dat hulle hulle bekeer — van die 
aanhang van Assirië na die aanhang 
van Egipte. Die een ding wat hulle 
egter nie doen nie, is om hulle tot die 
Here te bekeer. 


Die aankondiging van die straf in 
hierdie weeroep staan aan die einde: 
hulle vorste sal val deur die swaard. 
Die vorste as leiers en verleiers van 
die volk, ondergaan dus die straf, en 
die straf is die dood. Soos ons Afri- 
kaanse vertaling staan, geskied dit, 
en nou word die vorste se spesifieke 
sonde genoem, weens die skeldwoorde 
van hulie tong. Was dit skeldwoorde 
teen Assirië of teen die Here? Indien 
teen Assirië, moet ons aanneem dat 
die Assiriërs ook die doodstraf sou 
toedien. Dit was histories vermoedelik 
dan ook so, want die Assiriërs het 
Samaria ingeneem na `n lang beleg, en 
met die inname het waarskynlik veel 
leiersbloed gevloei. Die skeldwoorde 
was egter tegelyk ook teen die Here 
gerig en die straf kom eintlik van 
Hom. Die bespotting in Egipte sal 
dan te doen hê met die valse vertroue 
wat in Egipte gestel is. Die Hebreeuse 
teks dui eerder op `n val van die 
vorste in Egipte, weens die skeld- 
woorde (vloeke), wat nader aangedui 
word as 'n gestamel (vir die afgode). 
Hulle geprewel terwyl hulle die gode 
aanroep, is dan so goed as vloeke 
teen die Here. Hoe ons die teks ookal 
verstaan: die aangekondigde straf is 
die dood van die volksleiers. 

B: Sent Si J. S' Naude. 


Op 6 Februarie 1912 is Pieter Ste- 
phanus Naude (gebore op 19.8.1888 
te Diepkloof, Rustenburg) met Susara 
Johanna Sophia Engelbrecht deur 
wyle ds. C. W. du Toit te Ventersdorp 
in die ou Hervormde kerk in die 
huwelik bevestig. 


Op Sondag 6 Februarie 1972 het 
baie ou vriende en kennisse saam 
met hulle in Turffontein die sestigste 
herdenking van hulle troudag gevier. 
Aanvanklik het hulle eers op Venters- 
dorp gewoon, maar in 1942 verhuis 
hulle na Turffontein, Johannesburg en 
woon nog steeds in dieselfde huis. 


Uit die huwelik is sewe kinders ge- 
bore van wie ses nog lewe; dertig 
kleinkinders van wie nege en twintig 
nog lewe en negentien agterklein- 
kinders. 

Onder die nageslag is daar onder 
andere een predikant, naamlik ds. J. 
P. J. Wagenaar van die gemeente 
Durban-Suid, vier onderwysers en drie 
aspirant onderwysers. Oom Fanie was 
ook vir baie jare koster van die ge- 
meente Turffontein. Vir hulle ouder- 
dom verkeer oom en tannie Naude 
nog in goeie gesondheid. Oom Fanie 
is nou drie en tagtig en die tannie 
agt en sewentig jaar. 


— DS. J. P. B. BLIGNAUT. 


Foto: J. L. P. Wolmarans 








VAKANSIEWOONSTELLE 
WARMBAD 





Keurige vakansieverblyf vlak- 
by die Minerale Bad. Verskil- 
lende tipe woonstelle (2 tot 
7 beddens) elk met badka- 
mer, kombuis, oop stoep en 
gratis motorafdak; grasperke 
en braaivleisplekke. Woon- 
stelle daagliks skoongemaak. 
Besonder lae buitenseisoen- 
tarief. Toerusting: Beste ge- 
halte meubels: ingeboude kle- 
rekaste en kombuiseenhede; 
elektriese stowe, ketels en ys- 
kaste; beddegoed, kookge- 
reedskap en eetgerei word 
volledig voorsien. Brosjure 
gratis beskikbaar. 
SPA-VISTA 
VAKANSIEWOONSTELLE 


Voortrekkerweg 55, 
Telefoon 535, Warmbad, Tvl. 


KRONIEK...... 


`n Tydjie gelede het ds. Smith van 
Bothaville in ,Die Hervormer” sy be- 
denkinge uitgespreek oor die wyse 
waarop die prediking in ons kerk 
stadig maar seker in `n dwangbuis 
vasgedruk word. Voorgeskrewe pre- 
diking was daar al jare in ons kerk 
maar in `n beperkte mate. Aan die 
kerklike jaar moes gehou word sodat 
die geboorte, lewe, lyding, sterwe, op- 
standing en hemelvaart van Christus 
behoorlik aandag kon ontvang. Ook 
die leer van die kerk moes aandag 
ontvang. Daarom is geëis dat daar 
ten minste twaalf Sondae per jaar 
agtereenvolgens aan die hand van die 
Heidelbergse Kategismus (die bekend- 
ste van die drie formuliere van enig- 
heid) gepreek moes word. Die pre- 
dikantevergadering het so `n jaar of 
wat gelede die aanhbaveling gemaak 
dat daar elke Sondag eenkeer aan die 
hand van die Heidelbergse Kategis- 
mus gepreek moes word. Die stadige 
opheffing van die Sondagskool in `n 
poging om die kinders weer in die 
erediens te bring, het weer meege- 
bring dat aanbeveel is dat elke Son- 
dagoggend gepreek word oor die Skrif- 
gedeelte van die kategeselesrooster. 
Nou word daar ook gepraat oor die 
indeling van die Skrif in perikope of 
Skrifgedeeltes wat dan ook in die 
vasgestelde volgorde in die prediking 
behandel moet word. 


Ds. Smith het die vraag gestel of 
die prediking so aan bande gelê en 
ingekapsel kan word in `n vaste pa- 
troon. Reaksie in ,Die Hervormer” 
was daar bykans nie. Hy was `n stem 
in die woestyn. 


Hierdie stilte is blykbaar deur die 
opstellers van die Jaarverslagvorm 
(die verslag van elke gemeente aan 
die Ringsvergadering oor elke gemeen- 
te se werksaamhede in die vorige 
jaar) as `n kerklike goedkeuring be- 
skou om die prediking in te perk 
en in `n vaste sisteem aan bande te 
lê. In die nuwe vorm wat tans ge- 
pruik word, word die vrae gestel of 
daar (i) aan die hand van die Kate- 
gismus gepreek word (ii) volgens die 
kategeserooster en as slot indien hier- 
die laaste metode nie gevolg word nie 
watter sisteem word dan in die pre- 
diking gevolg. Die indra van hierdie 
vrae in `n amptelike verslagvorm im- 
pliseer dat die betrokke komitee wat 
die vorms opstel alreeds 'n aanbe- 
veling met `n besluit verwar. Dat dit 
ook verdere goedkeuring ontvang het 
om so die kerk ingestuur te word, wys 
dat hierdie gedagte al ver gevorder 
het dat `n aanbeveling die krag het 
van `n besluit. 


Die Prediking 


Volgens die verklarende woorde- 
boek is 'n aanbeveling iets wat aange- 
prys word of dit wil `n gunstige stem- 
ming opwek, met ander woorde dit is 
geen uitmaakte of onbetwiste saak 
waaroor almal eenparig gunstig voel 
nie. Dit mag en kan dus ook verwerp 
word. 





DR. A. J. G. DREYER 





Maar dit is nie so belangrik nie as 
die tweede deel van die tweede vraag, 
naamlik watter sisteem die predikant 
in die prediking volg. `n Mens wonder 
watter uiteenlopende antwoorde hier- 
op gegee kan word en Skriftuurlik 
gefundeerde antwoorde boonop! Ie- 
mand kan antwoord met die wcorde 
van Paulus in 1 Kor. 15:1v waar hy 
sy metode of sisteem (?) so aan die 
orde siel: ,Broeders, ek maak julle 
die evangelie bekend wat ek aan julle 
verkondig het, wat julle ook aange- 
neem het, waarin julle ook staan, 
waardeur julle ook gered word as 
julle daaraan vashou op die wyse 
waarop ek dit aan julle verkondig het, 
of julle moes tevergeefs geglo het.” 
Oor hierdie woorde van Paulus kan 
baie uitgewy word! Of die antwoord 
kan kom uit 1 Kor. 2:2v. ,ek het my 
voorgeneem om niks onder julle te 
weet nie behalwe Jesus Christus, en 
Hom as gekruisigde . . . en my rede 
en my prediking was nie in oorreden- 
de woorde van menslike wysheid nie, 
maar in die betoning van gees en 
krag, sodat julle geloof nie in die 
wysheid van mense sou bestaan nie, 
maar in die krag van God ... ” Of 
die sisteem (?) en prediking kan 
wees volgens wat die prediker in ge- 
meente hoor! So skryf Paulus in 1 
Kor. 5:1: ,'n Mens hoor werklik ... ” 
en dan gaan hy voort om in die naam 
van Jesus Christus op te tree en voor. 
ligting te gee. Die sisteem (?) kan 
selfs bepaal word soos in 1 Kor. 7:1v. 
,met betrekking tot die dinge waaroor 
julle aan my geskrywe het .. .” 


'n Sisteem is `n vaste metode en `n 
geordende werkswyse. Dit het blyk- 
baar by die apostel Paulus nie bestaan 
nie. 


Dit word blykbaar vergeet dat die 
kerk die liggaam van Christus is en 
nie 'n mense liggaam nie. 'n Menslike 
liggaam kan volgens `n vaste sisteem 
geoefen word sodat die hele liggaam 
deur die oefening fluks word. Die 
kerk as liggaam van Christus moet 
ook fiks word, want Paulus sê ons 
loop `n wedloop. Elkeen moet opge- 
bou en toegerus word in die geloof 


sodat almal tot die eenheid van die 
geloof kan kom. Daarom moet alle 
dele van die liggaam van Christus 
die volle waarheid van die Skrif hoor. 
Die geloofsfiksheid word langs `n 
ander weg bereik as die fisiese. Juis 
omdat hierdie liggaam lewende mense 
is, is daar vrae wat geskryf word, 
stories wat aangedra word, probleme 
wat gestel word (soos hierbo aange- 
dui) wat in die een deel van die lig- 
gaam direk beantwoord moet word 
as `n dringende probleem wat selfs 
aanleiding tot `n skeuring kan gee 
terwyl dit elders geen probleem of 
vraag is nie. So was daar in die ge- 
meentes van Rome en Korinthe die 
vrae oor die sogenaamde ,,sterkes” 
en ,swakkes” in die geloof wat blyk- 
baar nie elders op dieselfde wyse na 
vore gekom het nie. Daaraan het 
Paulus dringende aandag gegee en 
daarna aan die res van die evangelie. 


Orde en reëlmaat moet daar in die 
kerk wees. Trouens, die skeppings- en 
ordeningswerk van God toon dat daar 
by Hom geen chaos is nie. Daarom 
waarsku Paulus ook in 1 Kor. 14:23, 
33 teen wanorde en chaos in die kerk. 
Hierby moet ons egter altyd onthou 
dat, net soos die kerk self, is ook die 
orde en reëlmaat van die kerk nie te 
vergelyk met enige menslike produk 
nie. Die kerk is geen klub of ver- 
eniging nie maar is die produk van 
God deur die Gees wat geloof in die 
mens wek. Daarom is die orde en 
reëlmaat, die van die Gees van God 
en nie die van menslike goeddunke 
nie. En van die Gees lees ons dat Hy 
waai waarheen Hy wil en dat niemand 
weet waarvandaan Hy kom nie. 


Net soos daar teen geesdrywery in 
die kerk gewaak moet word, moet ook 
steeds gewaak word teen die gevaar 
om die (Gees uit die kerk uit te 
organiseer. Dit is nou maar eenmaal 
die wonderbare geheim van die Gees 
dat Hy wag totdat ons nie meer self 
alles probeer organiseer nie maar op 
sy krag staatmaak en nie op ons eie 
krag nie. Net so waar is dit dat as 
ons nie werk nie maar op ons louere 
wil rus, dan wyk die Gees ook van ons. 


Normale menslike norme is net een- 
voudig nie van toepassing op die kerk 
nie. As dit na menslike oordeel lyk 
of daar 'n ware geloofslewe in die 
kerk is wat tot uiting kom in gebede 
en aalmoese — dan spreek Jesus `n 
skerp veroordelende woord oor die 
Fariseërs en Skrifgeleerdes uit. Wan- 
neer die mens wanhoop oor die kerk 
en meen dat alles verby is, dan blyk 

dit soms dat God in sy genade nog 
plek en tyd het vir die kerk en dit 
nog wil gebruik. Die geloof en lewe 
van die kerk is nie statisties te bepaal 
nie — wanneer statistieke goed lyk 
gaan dit dikwels sleg — wanneer 
dinge statisties sleg lyk, gaan dit 
SOMS juis goed. 

Dit lyk my dat ons kerk hierdie 


dinge uit die oog verloor en hoe 
langer hoe meer op geordende saak- 
like wyse gegewens van die gemeentes 
verlang om daarvolgens te bepaal of 
daar in die gemeentes na behore ge- 
werk is of nie. Dit is seker hieraan 
te wyte dat ons jaarverslae steeds 
lywiger word, dat ons werksaamhede 
van die kerk, die prediking, enso- 


voorts, in sekere ,,sisteme” wil dwing 
om sodoende `n mooi afgeronde beeld 
na buite te vertoon. 

Maar dit is `n groot vraag of ons 
daarmee die kern van die saak geraak 
het en of ons slegs aan die buitekant 
gebly het. Aan hierdie saak behoort 
kerkrade en gemeentes dringend aan- 
dag te gee. 


SIEKEBESOEK 


Die kerk het besoek aan die siekes 
nog altyd gesien as `n deel van sy 
ampswerk wat verrig moet word. Die 
lidmaat wat siek is, aan die ander- 
kant, het ook nog altyd verwag dat 
hy deur die kerk besoek sal word. 
Laasgenoemde tendens word nie alleen 
aangetref by getroue lidmate van die 
kerk nie, nee selfs by ,,dooie lidmate” 
en by mense wat hulle in die verlede 
geopenbaar het as ongelowiges en op- 
standiges teen alles wat na kerk en 
godsdiens lyk. Algemene tendense be- 
treffende die verwagting van die siek 
lidmaat is die volgende: 





DS. M. J. BEUKES 





1. Die predikant moet hom besoek 
om vir hom te bid. 


2. Slegs sy eie predikant en geen 
ander predikant moet hom besoek nie. 


3. Slegs die predikant, en niemand 
anders van die kerk, se besoek het vir 
hom geldende krag. 


4. Die genesing het geen daad van 
dankbaarheid tot gevolg nie. 


Dat die gebed al is wat die sieke 
van die siekebesoek verwag is soms 
die skuld van die predikant self. Die 
predikant sien die siekebesoek dik- 
wels as `n vriendskaplike besoek waar- 
tydens slegs `n oomblik van stilte vir 
`n gebed gevra word. Hierdie mis- 
verstand bring noodwendig die vraag 
na vore: wat verstaan die kerk onder 
siekebesoek? 


Nie een van die kerk se belydenis- 
geskrifte meld die siekebesoek direk 
nie. Artikel 30 van die Nederlandse 
Geloofsbelydenis meld dat daar naas 
die dienaars van die Woord ook op- 
sieners en diakens moet wees om saam 
met die herders 'n raad van die kerk 
te vorm om onder andere ook te sorg 
dat die ,armes en bedruktes gehelp 
en getroos word.” Onder die bedruk- 
tes moet seker ook die siekes verstaan 
word. Verskeie Kerkordes maak ook 

melding van die siekebesoek. Die orde 
van Wezel 1568 meld dat die inhoud 
van die siekebesoek moet wees ,,ende 
uit Gods Woordt vertroos.” Op die 
Provinsiale sinode van Dordrecht word 
vermeld dat naas die vertroosting 
moet indien nodig ook die Naam van 
die Here aangeroep word in die gebed, 
rondom die siekbed. Die Kerkwet van 
die Nederduitsch Hervormde Kerk 
van Afrika 1951 (Hoofstuk 15 artikel 
149) en 1970 (dieselfde Hoofstuk en 
artikel van die bepalings) sien dit as 
taak van die predikant om die beproef- 
des (hieronder is seker die siekes 
ingesluit) te vertroos. 


Die hele problematiek word verder 
verhelder deur die verskillende be- 
vestigingsformuliere. Die formulier 
om die dienaars van die Goddelike 
Woord te bevestig stel: ,Ten eerste 
dat hulle die Woord van die Here 
deur die skrifte van die profete en 
apostels ge-openbaar, grondig en op- 
reg aan hulle gemeentes moet ver- 
kondig en dit moet toepas, sowel in 
die algemeen as in die besonder ... 
deur te vertroos en te bestraf, volgens 
die behoefte van elkeen.” Met hierdie 
sinsnede word die woord vertroos, wat 
dikwels in die Kerkordes aangetref 
word, verklaar. Die vertroosting is om 
die Woord van God so aan die sieke 
te verkondig dat dit die sieke midde 
in sy konkrete situasie sal troos. Die 
Formulier vir die bevestiging van 0u- 
derlinge en diakens stel dat dit die 
taak van die ouderling is om alle 


Christene met raad en troos te dien. - 


Ook die diakens moet aan die ellen- 
diges hulp bewys met vertroostinge 
uit die Woord van God. Reeds uit 
hierdie gegewens is dit duidelik dat 
die besoek aan die sieke geen sosiale 
besoek is nie, maar besoek met die 
doel om te vertroos uit die Woord. 


Die belangrikste in die hele geding 
is wat sê die Bybel? Van besondere 
belang is die optrede van Jesus en 
sy dissipels tydens siekebesoek. In 
Matt. 10 en Luk. 9:1-6 lees ons dat 
Jesus sy dissipels uitgestuur het. Vol- 
gens Luk. 9:2 het Hy hulle uitgestuur 


,Om die koninkryk van God te ver- 
kondig en die siekes gesond te maak.” 
In Matt. 10:7 en 8 lees ons dat Jesus 
vir die dissipels sê: ,,Gaan preek en 
sé: Die koninkryk van die hemele het 
naby gekom. Maak siekes gesond, rei- 
nig melaatses, wek dooies op, dryf 
duiwels uit.” Uit hierdie teksverse is 
dit duidelik dat die dissipels se pri- 
mêre taak is om die koninkryk van 
God te verkondig. Om te verkondig 
dat in Jesus Christus die konings- 
heerskappy van God sigbaar geword 
het. Die genesing van die siekes kom 
volgens hierdie teksverse na die pre- 
diking. Wat die werklike betekenis 
van die genesing deur die dissipels is 
lees ons in Mark. 16:20 ,,Maar hulle 
het uitgegaan en gepreek, en die Here 
het saamgewerk en die Woord beves- 
tig deur die tekens wat daarop gevolg 
het.” Die tekens van genesing was 
daarom daad van God waardeur Hy- 
self bevestig het dat die prediking 
van die dissipels waar is, dat dit waar 
is dat deur Jesus Christus sonde en 
dood oorwin is, dat deur Hom die oor- 
saak van alle nood, ellende en siekte 
opgehef is. 


Die werklike opdrag aan die apos- 
tels, en daarom aan die kerk van alle 
tye is vervat in Mark. 16:15 ,En Hy 
het vir hulle gesê: Gaan die hele 
wêreld in en verkondig die evangelie 
aan die ganse mensdom.” Vergelyk 
ook Matt. 28:19 en Hand. 1:8. Hier 
word nie spesifiek melding gemaak 
van siekebesoek nie. Implesiet word 
hiermee gesê dat die ganse mensdom, 
siekes ingesluit, net een werklike nood 
en behoefte het en dit is die evange- 
lie van Jesus Christus. Die doel van 
die siekebesoek is ,,om die sieke te 
lei tot of in die ontmoeting met sy 
Heer” (Berkelbach van der Sprenkel). 
Die siekebesoek val onder die kerk se 
verkondiging wat genoem word die 

pastoraat. Laasgenoemde is die verkon- 
diging van die Woord in gesprekvorm. 
Die ,,Verkondiging van die Woord van 
man tot man” (E. Thurneysen). Van 
hieruit kan gesê word die predikant 
of ampsdraer van die kerk gaan nie 
na die sieke as persoonlike vriend, 
as gemeentelike voorbidder nie, maar 
as dienaar van die Woord, as verkon- 
diger van Jesus Christus midde in die 
situasie waarin die sieke hom of haar 
bevind. 


Hiermee is die inhoud van die 
siekebesoek omskryf. Wat die vorm 
betref is daar baie uiteenlopende be- 
skouings. Miskien kan in die algemeen 
gesê word dat die vorm nie in 'n vaste 
vorm vasgevat kan word nie. Dit kan 
geskied in die vorm van 'n doodge- 
wone gesprek wat die waarheid van 
God in Jesus Christus tot inhoud het. 
(So gesien gaan die verskoning dat 
in 'n groot hospitaal nie siekebesoek 
gedoen kan word nie, nie op nie). Dit 
kan ook geskied na aanleiding van 'n 
gedeelte wat eers voorgelees is uit die 
Skrif. (Alle vroom metodisme soos 
die hande vashou van die sieke, saam 
met die sieke op die bed gaan lê, en 
praat met `n stem vreemd aan jou eie 
persoon, moet liefs vermy word). Hier- 
die pastorale gesprek met die sieke 
kan uitloop op 'n gebed maar hoef nie 
noodwendig nie. Die feit dat siek lid- 
mate altyd bekommerd is oor die feit 
dat die predikant nie vir hulle 'n ge- 
bed gedoen het nie is niks anders as 
'n teken van ongeloof en `n teken van 
misverstand betreffende die werklike 
taak van die predikant. By herhaling 
moet gesê word die predikant is nie 
gemeentelike voorbidder in die eerste 
plek nie maar verkondiger van die 
Woord. Ernstige aandrang op spesifiek 
die predikant se gebed skep die in- 
druk dat God alleen die predikant se 
gebed verhoor en nie ook die van die 
ouderling of gewone lidmaat nie. In 
Jes. 38:14-22 bid Hiskia self op ge- 
nesing. In Ps. 41:5 bid die sieke self 
vir sy nood. As Dawid se kind siek 
is, is hyself die een wat voorgaan in 
gebed. TT Sam. 12:16. Volgens Jak. 5: 
14-16 moet die ouderling spesifiek, 
en nie die predikant, geroep word in 
die geval van siekte. 


Volgens 1 Timotheus 2:1 en 2 moet 
daar voorbidding gedoen word vir alle 
mense, dit wil sê ook vir die sieke. 
Die plek waar die gebed gedoen moet 
word. word nie gesê nie. Die plek van 
die gebed is nie van die allergrootste 
belang nie. Tereg kan die vraag ge- 
stel word: het die gebed op Sondae 
vanaf die kansel ten behoewe van 
alle siekes nie ook volle sin en be- 
tekenis vir die sieke in my familie. 
waar hy hom ookal mag bevind nie? 
As die predikant Sondag op die kansel 
vir al die siekes gebid het, is dit 
sinneloos om te verwag hy moet direk 


na die diens weer van sieke tot sieke 
ry om vir hulle te bid. Wat wel 
verwag kan word is dat hy na hulle 
sal gaan om die Woord te verkondig. 
Die vraag kan gevra word of dit die 
ampsdraers se taak is om die siekes 
week na week te gaan soek in hospi- 
tale en huise, en dan onmeetlike kri- 
tiek te ontvang vir die wat hy nie 
gevind het nie? Is dit nie eerder die 
lidmaat se taak om die ampsdraer te 
laat weet as iemand besoek moet ont- 
vang nie? Die Bybelse gegewens wys 
in die risting van laasgenoemde. 


KONKLUSIES: 


1. Siekebesoek deur die predikant 
is primêr Woordverkondiging. Die 
konsekwensie is dat dit nie van be- 
lang is watter predikant hierdie 
Woord bring nie. Veral moet ons let 
op die aandrang deur lidmate dat 
hulle eie predikant en nie 'n ander 
hulle besoek nie. Hierdie aandrang is 
geleë in die feit dat dit vir lidmate 
nie meer so seer gaan om die Woord 
nie maar om persoonlike relasies. In 
Pretoria en Johannesburg is daar tans 
hospitaalpredikante. Hierdie predikan- 
te besoek met noulettende noukeurig- 
heid al die siek lidmate van die Her- 
vormde Kerk wat hulle aldaar in hospi- 
tale bevind. Nieteenstaande hierdie feit 
dring lidmate nos aan dat hulle deur 
hulle eie predikant besoek sal word, 
al is hy 200 myl verwyder. Behalwe 
dat hierdie aandrang in die lig van 
genoemde gegewens verkeerd is, is 
dit ook Kerkregtelik nie korrek nie. 
Sodra 'n lidmaat hom bevind in een 
van genoemde hospitale is sy wettige 
predikant daardie tyd nie die predi- 
kant van sy tuisdorp nie, maar die 
hospitaalpredikant onder wie hy re- 
sorteer. Aandrang op besoek deur eie 
predikant beteken ook implesiet dat 
die twee hospitale-predikante nie hulle 
werk goed en reg doen nie. En dit is 
ver van waar af. 


2. Aangesien die ouderling en dia- 
ken ook geroep is tot vertroostinge uit 
die Woord van God het hulle besoek 
net soveel gesag as die van die pre- 
dikant. 'n Algemene verskynsel in die 
kerk is dat die lidmate met verbygaan 
van die ouderling en diaken die pre- 
dikant in kennis stel van hulle siekte. 
So word die amp van ouderling en 
diaken onderskat en die van die pre- 
dikant oorskat. 


3. Aangesien siekebesoek Woordver- 
kondiging is, moet dit net so gereeld 
aan die sieke geskied as aan die ge- 
sonde lidmaat. Hier moet veral reke- 
ning gehou word met die feit dat 
die siek lidmaat ontroof is van die 
geleentheid om die erediens te besoek. 
Goed sou dit wees as elke siek lidmaat 


elke week besoek kan word. Nie nood- 
wendig deur die predikant nie, maar 
ten minste deur een van die kerk se 
ampsdraers. (Moet ons nie miskien 
weer soos Calvyn diakens kies met die 
uitdruklike opdrag siekebesoek nie?) 
As siekebesoek Woordverkondiging 
is, en nie 'n soort ,,toormiddel” soos 
sommige lidmate dink nie, is dit nie 
nodig dat die predikant die sieke elke 
dag sal besoek nie. Nie nodig dat by 
elke verdere verswakking van die sie- 
ke vir hom gebid moet word nie. 
(Dink ons werklik dat `n noodgeebed 
voor ons sterwe al die sonde en on- 
geloof van ons hele bestaan kan uit- 
wis. Ts hierdie gedagte nie miskien die 
oorsaak van baie lidmate se ongeloof 
cen traagheid nie. Daar sal mos vir 
my nog `n laaste oomblik wees SOOS 
vir die moordenaar aan die kruis; of 
'n laaste domince-gebed wat alle vo- 
rige roekeloosheid reduseer. As ons 
ganse lewe 'n lewe van geloof was; 'n 
lewe van gaan na die verkondiging 
van die Woord, gaan na die plek van 
aanbidding sal dit nie nodig wees 
dat 'n laaste skietgebed alles vir ons 
moet regmaak nie.) 


4. Siekebesoek is die taak van die 
predikant, ouderling, diaken en selfs 
die van die gewone lidmaat. Sien vir 
laasgenoemde Matt. 25:34, Gal. 6:2 en 
6:9. 


WORD VERVOLG 

AS TOERIS DEUR ISRAEL (Die Land vandie Byhel 


Gewoonlik gaan `n besoek aan Israel 
gepaard met 'n kort besoek aan enkele 
Europese lande. Mens redeneer so dat 
terwyl onkostes aangegaan word om 
so ver te reis, jy tog kwalik duskant 
London, Amsterdam, Parys, Rome, 
Genêve, Athene ensovoorts, kan om- 
draai. Hierdie groot stede van die 
wêreld, hierdie plekke met hulle ryk 
geskiedenis het tog ook wel elkeen sy 
eie aantrekkingskrag. Dit is so. Mens 
kan sonder verveling dae en dae in 
elk van hierdie stede deurbring. Trou- 
ens, mens gun jou weinig slaap omdat 
jy ,Soveel as moontlik wil uithaal” uit 
wat daar in die kort tydjie tot jou 
beskikking is. Tuis gekom dink mens 
terug; vir baie ure en in soveel ge- 
sprekke met vriende en familie her- 
leef jy oor en oor wat jy gesien het, 
selfs wat jy geproe het (want aan 
snaakse kossoorte ontbreek dit beslis 
nie). 


DR. P. J. THEO KOEKEMOER 








London het sy eie ,,bekoring”; Am- 
sterdam is die stad in die ou moeder- 
land Holland, die enigste land waar 
jy Afrikaans kan praat, die stad met 
sy skreiende kontras van hippies en 
kerke; Genéve, aan die voet van die 
Switserse Alpe (Mont Blanc) waar die 
gees van Johannes Calvyn mens in 
mymering dwing; Rome uit die dae 
van die apostel Paulus . . . nou die 
setel van die pous; Afhene met sy 
wêreldberoemde Acropolis en Parthe- 
non, met hy Areopagus en Agora, daar 
waar mens soek na die voetspore van 
'n Paulus. (Handelinge 17). Gewapen 
met jou skyfies en boeke oor elk van 
hierdie glorieryke plekke, kan mens 
jare na jou besoek die vyand van 
vergeetagtigheid en vergetelheid af- 
weer. 


Een land egter, sal vir die Bybel- 
liefhebber altyd uitstaande bly . .. 
Israel, of soos dit vroeër bekend was, 
Palestina, die Heilige Land. Die glans 
van die Westminster Abby in London, 
die goud en die kunswerke van die 
Petruskerk (st. Peter) in Rome, ont- 
breek hier tenenemale. Hier is jy 
terug by die eenvoud en die ,armoe- 
de” van die Bybel; hier soek en ,,sien” 
jy die spore van Hom wat meer was 
as net die rabbi van Nazareth, hier 
waar jy so graag wil sien terwyl jy 
tog die vermanende woord in gedagte 
moet hou: ,,Salig is hulle wat nie ge- 
sien het nie en tog geglo het.” Oorloë 
en natuurrampe (soos aardbewings) 
het baie van die spore van die groot 

Jerusalem — 'n deel van die ou stad binne die mure. 


Meester uitgevee. Mense wil weet: 
het Hy hier geloop of het Hy daar 
geloop . . kompleet asof juis dit 
met hulle saligheid te doen het. 


Dit is die bedoeling om, op versoek 
van die redakteur, in `n paar artikels, 
'n paar ,,penstrepe”, iets van wat in 
Israel te sien is, aan die lesers oor 
te dra. 


Israel is maar `n klein stukkie land, 
geleë tussen die Middellandse see en 
die vallei van die rivier Jordaan. Hier- 
heen het meer as drie duisend drie 
honderd jaar gelede Josua en sy volk 
ingetrek vanuit Egipte, na al die om- 
swerwinge in die woestyn. Ons ken die 
land uit die Bybel as die land Kanaën, 
die land ,,vloeiende van melk en 
heuning”. (Aangesien `n groot gedeel- 
te van die land dor en droog is, woe- 
styn en semi-woestyn, het ons teenoor 
ons gids wat ons vergesel het, die op- 
merking gemaak dat ons nie veel van 
die melk en die heuning te sien kry 
nie!) Die Ou Testament het ook ander 
name vir hierdie klein landjie (voor 
die sesdaagse oorlog kleiner as som- 
mige van ons Suid-Afrikaanse land- 
drosdistrikte): die Beloofde Land, die 
Heilige Land, die land van Israel. In 
die tyd toe dit onder Romeinse heer- 
skappy gestaan het, was dit ook be- 
kend as Syria Palaestina. Die naam 
Palestina is verwant aan die naam 
Filistyne. Die land van die Filistyne 
het met die gang van die tyd die land 
van Juda geword en vind ons later die 
naam Palestina. Vandag hou die Jode 


nie baie daarvan dat ons hulle land 
met die naam Palestina aandui nie; 
hulle praat graag sedert 1948, die 
datum van die totstandkoming van die 
Joodse onafhanklike staat, van hulle 
land as ISRAEL. Na die noorde strek 
die land tot ongeveer by die Hermon- 
gebergte, waar in Bybelse tye die 
stam van Dan gewoon het. In die suide 
word die Negevwoestyn ingesluit as- 
ook die onherbergsame woestyn van 
die SINAT skiereiland. Van die Her- 
mongebergte in die noorde tot by 
Eilat in die suide, is die afstand slegs 
ongeveer 250 myl. Die afstand van 
die seekus (die Middellandse see) wis- 
sel van omtrent 30 myl in die noorde 
tot sowat 80 myl in die suide by Ber- 
seba. Dit is hierdie stukkie land wat 
ons in gedagte het wanneer ons praat 
van ,Israel”. Van die woestyn het ons 
nie veel gaan sien nie om die een- 
voudige rede dat daar nie veel te sien 
is nie. Die rit vanaf Jerusalem in die 
ritging van 'Transiordanië ma die 
Dooie See, die laagste plek op aarde, 
was genoeg. Gelukkig dat ons laasge- 
noemde rit na Massada in die winter 
onderneem het want in die somer is 
dit in die woestyn ondraaglik warm. 


Voordat ons daartoe oorgaan om 
sekere plekke te beskryf, sal dit vir 
ons algemene kennis tog goed wees 
om kortliks eers `n kykie te neem in 

die geskiedenis van hierdie land, want 
dit is juis die geskiedenis van die 
eeue wat die plekke interessant maak. 

Die argeologiese opgrawings wat tot 
vandag toe aan die gang is, het baie 
interessante feite opgelewer. Ons dink 
hier byvoorbeeld aan opgrawings wat 
gedoen is deur die Britse argeoloog 
Kathleen Kenyon. Ons het gaan kyk 
na die opgrawings wat sy gedoen het 
by Jericho, die baie bekende ommuur- 
de stad wat Josua eerste ingeneem 
het net na die intog in Kanain. Die 
wetenskaplikes gebruik graag die 
woord Neolitiese kultuur. Dit word in 
twee dele verdeel na aanleiding van 
die sebruik van pottebakkers-ware, al 
dan nie. Die voorpottebakkers-neoli- 
tiese kultuur het `n belangrikke rol by 
Jerigo gespeel. Kenvon het bewys dat 
hierdie kultuur terugreik sover as 
7000 jaar voor Christus; dat in Je- 
rigo wel 'n vestingmuur bestaan het. 
Ook is verskillende gebruiksvoorwer- 
pe in grafte gevind wat dui op be- 
skawing. Na die neolitiese kultuur het 
die chalkolitiese of vroeë-bronstyd- 
perke gekom. Die Bybelse tyd begin 
eers so laat as die middel-bronstyd- 
perk, dit wil sê onseveer 2000 jaar 
voor Christus. Hierdie tyd staan in 
verband met die groot volksverskui- 
wines onder invloed van die Amoriete 
of Westerlinge. Die trek van Abraham 
na Haran en sy latere verdere trek na 
Palestina, kan onder andere in die lig 
hiervan sesien word. 

Abraham (miskien was hy 'n Amo- 
riet volgens sekere geleerdes) het met 
sy koms in Palestina kontak gemaak 
met `n bevolking wat saamgestel was 
uit verskillende volkere. Na Abraham 
se tyd het die verskillende volks- 
groepe van Palestina op bepaalde 
plekke gevestig geraak. veral in die 
ou stede wat sekies is om verde- 
disings- en sodsdienstiece redes. Hier- 
die samestelling van volkere vorm die 
Kana#niete. die aanbidders van Baël. 
Hierdie tvdperk van die sogenaamde 
middelbrons en laatbronskulture. strek 
van ongeveer 2000 v.C. tot 12000 v.C. 
Die Tsraeliete was in hierdie tyd rond- 
trekkend en vir `n lane tvd in Egipte. 
Soos reeds eenoem. is dit ongeveer 
3300 jaar gelede dat Moses en na hom 
Josua die Tsraeliete vanuit Eeipte 
Kanain binneselei het. Die Filistyne, 
wat ons leer ken uit die dae van die 
rigters. was in hierdie tvd in Palestina 
`n gevestiede en invloedryke volk met 
`n hoë kultuur-ontwikkeling. Hulle 
het onder andere vster ecsesmelt (1 
Sam. 13:19-21). Konine Dawid het 
daarin eseslaae om hierdie volk te 
verslaan. Tn die jaar 853 v.C. het ko. 
nine Agab saam met Siriese vorste 
teen die Assiriese koning Salmanasser 
TTT opeetrek en te Karkar gebots. In 
die jaar 722 v.C. neem Sargon TT Sa- 
maria in en voer die tien noordelike 
Tsraelitiese stamme in ballingskap. 
Sedert die val van Nineve, 612 v.C, 





Jericho — geleë naby aan die Dooie See. Op die voorgrond is die mure van die 

ou Bybelse stad blootgelê deur die argeloog Kathleen Kenyon. Die waterryke 

dorpie is 'n ware oase in die woestyn. Of die berge op die agtergrond die plek is 
waar Christus deur die duiwel versoek is (Matt. 4) weet ons nie. 


is die geskiedenis van Israel bepaal 
deur Babilonië aan die een kant en 
Egipte aan die ander kant. Op 15 en 
16 Maart 597 v.C. het die Babiloniërs 
vir die eerste keer Jerusalem verower 
en `n groot deel van die Judeërs as 
ballinge weggevoer. Na `n volgende 
opstand 587 v.C. is Jerusalem heelte- 
mal deur hulle verwoes. In die jaar 
539 v.C. neem koning Kores (Cyrus) 
van Persië, Babel in en neem `n 
meer weldadige, vriendelike houding 
in teenoor die onderdrukte volkere, 
dus ook teenoor Israel, en is `n gedeel- 
te van die Jode toegelaat om terug te 
keer onder Serubbabel, om die tempel 
in Jerusalem weer op te bou. Onder 
koning Darius is dit voltooi, 516 v.C. 
Later het Nehemia die mure van Je- 
rusalem herbou. Hierna vind ons die 
kontak met die Grieke. Alexander die 
Grote onderwerp Palestina 822 v.C. In 
die jaar 63 V.C. val die Romeinse 
generaal Pompejus Jerusalem binne 
en plaas dit onder Romeinse beheer. 
In die jaar 26 n.C. is Pontius Pilatus 
as procurator aangestel. Gedurende 
Christus se jeug was Augustus keiser 
van die Romeine, opgevolg deur keiser 
Tiberius in wie se tyd Christus ge- 
kruisig is, ongeveer 29 n.C. Die Jode 
het hulle teen die Romeine verset. In 
die jaar 70 n.C. verwoes keiser Titus 
Jerusalem geheel en al. Ook die Jood- 
se opstand teen die Romeinse oorheer- 
sing, onder leiding van Bar Kosiba is 
in die jaar 132 n.C. onderdruk. Van 
nou af sou Palestina vir baie eeue 
onder die Romeinse beheer staan, la- 
ter onder die Oos-Romeinse ryk, be- 
kend as die Bisantynse ryk. Met die 
opkoms van die godsdiens van die 
Islam in die 7de eeu n.C. het Pale- 
stina onder Mohammedaanse beheer 
gekom omdat die Tslam besondere 
waarde heg aan Jerusalem as heilig- 


dom. Gedurende die middeleeue het 
Palestina van die een Islamitiese 
groep na die ander oorgegaan. Vir `n 
lang tyd is daar `n geweldige stryd 
tussen Christendom en Islam geveg 
... die geskiedenis van die kruistogte. 
Om `n lang saak kort te maak: Die 
Turkse Osmane het in die jaar 1453 
n.C. Bisantium verower en ook in 
Palestina beheer oorgeneem. Met die 
Osmane begin die Turkse beheer, wat 
vir baie eeue sou duur. 


Hierdie stuk ,,dorre en droë ge- 
skiedenis” wat ons so pas in voëlvlug 
aan u voorgehou het, is inderdaad nie 
dor en droog wanneer die voorne- 
mende toeris lank voor die tyd stuk 
vir stuk hiervan lees nie. Om die 
grootste ,,profyft” uit `n oorsese toer 
te trek, is dit gebiedend noodsaaklik 
om vooraf te lees. Dit stel mens in- 
staat om beter te volg wat die gidse 
aan jou gaan voorhou. Buitendien is 
dit nodig om die al te romantiese 
verhaaltjies van sommige gidse met 
'n stywe knippie sout te neem. Alhoe- 
wel hulle `n goeie opleiding onder- 
gaan, is dit baie duidelik vir enige 
ervare toeris dat hierdie gidse (nie 
almal nie) so baie dinge waaroor 
argeoloë nog gis, presies weet. Ons het 
ons groep gevra om in die sogenaam- 
de paleis van Pontius Pilatus waar `n 
Roomse non die gids was, maar saam 
met ons op te staan en die plek te 
verlaat, omdat ons die mees fantas- 
tiese stories van hierdie non-gids met 
al haar non-sens net nie meer kon 
aanhoor nie. 

Ons hoop dat ons volgende artikel- 
tjie minder ,,droë feitekennis” sal 
bevat. Mens moes hierdie raamwerk?” 
van die geskiedenis tog maar eers 
noem. 

(WORD VERVOLG) 

Die Evangelie en die Moderne Mens 


RUDOLF BULTMANN (VERVOLG) 


Wat bedoel Bultmann met 'n mitolo- 
giese wêreldbeeld? Hy antwoord self: 
die hemel, die hel, die hemelvaart en 
wederkoms van Christus, die geloof 
in geeste en demone, die geloof in 
wonders, die mitologiese toekomsver- 
wagting, die Nuwe Testamentiese op- 
vatting oor die Heilige Gees en sakra- 
mente, die opvatting oor die dood as 
straf op die sonde, Christus se ge- 
boorte uit die maagd Maraia, die 
opstanding van Christus as `n verryse- 
nis uit die graf, ensovoorts. Is dit 
alles evangelie, vra Bultmann. Is dit 
wat ons moet glo, terwyl dit in stryd 
is met ons hele wêreldbeeld en met 
ons hele ervaring van die werklik- 
heid? Wie sê dat dit inderdaad die 
evangelie is, dat die kerk dit moet 
sê en dat die mense dit moet glo, 
verwar die werklike verkondiging, wat 
deur dit alles heenklink, met 'n reeks 
mitologiese voorstellings wat uitge- 
dien is. Dit versper vir die mense 
van ons tyd die weg na die geloof, na 
die waarheid en die vryheid. 


Daarmee sê Bultmann bedoel hy nie 
dat daar 'n aantal bladsye uit die 
Bybel geskeur kan word nie, soos by- 
voorbeeld die Kersverhale, wonderver- 
hale, opstandingsverhale en Romeine 
5 nie, want dan sou alles maar uitge- 
skeur kan word. Dit is nie so dat op 
een plek in die Bybel mite voorkom 
en op `n ander plek werklike verkon- 
diging nie. Mite en verkondiging is 
dwarsdeur die Bybel met mekaar ver- 
bonde. 


Daarmee is volgens Bultmann die 
noodsaak van ontmitologisering gegee. 
Dit beteken nie die wegwerking van 
mitologiese voorstellings, motiewe en 
verhale uit die Nuwe Testament nie, 
maar wel die interpretasie daarvan, 
so dat die eintlike betekenis daarvan 
en van die teks aan die lig kom. 


Bultmann se eis vir die verstaan- 
baarheid van die Woord van God hou 
nie in dat hy die evangelie rasioneel 
wil verklaar en dit op die manier aan- 
neemlik wil maak vir die hedendaagse 
mens nie. Hy wil alleen maar die 
valse, onegte ergenis van die evangelie 
wegneem, en die egte, werklike erger- 
nis blootlê en onder oë bring. Die 
tema van een van sy werke, ,,Glo en 
verstaan” gee die tema aan van dit 
waaraan Bultmann sy lewe lank ge- 
werk het. 


Dit gaan vir hierdie teoloog nie 
uitsluitend om die veelbesproke ,,mo- 
derne mens” nie, ook nie daarom om 
hierdie moderne mens na die mond te 
praat nie. Dit gaan vir hom in die 

eerste plek om die Christelike geloof 
self. Dit wil hy tot sy reg laat kom. 
Ons wêreldbeeld is bepaal deur weten- 
skap en tegniek, die wêreldbeeld van 
die Nuwe Testament egter is bepaal 
deur die ruimte. Dit verduister die 
verstaanbaarheid van die Bybel, be- 
moeilik die geloof, vervals dit en maak 
dit selfs onmoontlik. Baie van wat 
Bultmann mitologiese voorstellings 
van die Nuwe Testament noem is vir 
die moderne mens niksseggend. In ons 
tyd verwag niemand meer dat die 
loop van die natuur en die geskiedenis 
deurbreek sal word en dat goddelike 
magte van buite af daar sal ingryp 
nie. Toe die sekulariseringsproses van 
die moderne tyd die wêreldbeeld van 
die Nuwe Testament aangetas het, het 
die vraag vanself na vore gekom: Het 
as gevolg daarvan, die boodskap van 
die Nuwe Testament nie ook sonder 
betekenis vir ons geraak nie? Hierdie 
uitdaging wil Bultmann aanvaar en 
met sy ontmitologiserings teologie be- 
stry. 


DS. D. J. C. VAN WYK 


Soos reeds gesê, speel die filosofie, 
net soos in die verdere verloop van 
die Nuwe Teologie, ook by Bultmann 
`n baie belangrike rol. Veral die filo- 
sofiese terme van Heidegger is vir 
Bultmann van beslissende betekenis. 
Dit gebeur sonder twyfel dat die ge- 
leende filosofiese terme en begrippe 
waarmee hy wil werk, spoedig die 
Bybelse verkondiging in 'n wurggreep 
kry en van sy inhoud beroof. Later 
is hierdie filosofiese apparaat nie 
meer dienaar nie, maar heer van 
die Christelike geloof. 'n Mens kan 
nie van die vrees ontslae raak dat dit 
in hierdie teologie weinig die Skrif is 
wat spreek, maar veelmeer die wys- 
heid van die mens. By al Bultmann 
se versekerings dat sy werkwyse nie 
inhou dat sekere bladsye uit die 
Bybel geskeur kan word nie, slaag 
hy tog nie daarin om die geheel van 
die Bybelse verkondiging oor te bring 
en te vertolk nie en verloor hy dan 
daarvan langs die pad. Die betekenis 
van die Bybelse verkondiging is ook 
nie net beperk tot die indiwidu nie. 
Dit is 'n universele gebeurtenis. Dit 
is bestem vir die hele wêreld. Dit wil 
voorkom of Bultmann dit soms ver- 
geet. 


Verder dreig daar by Bultmann 'n 
onhistoriese, abstrakte opvatting oor 
die verkondiging van Skrif. Hy toon 


geen belangsteiling in die historiese 
Jesus nie. Altyd weer kom die teolo- 
gie by die punt uit waar dit tot 
vertelling moet oorgaan. En dit is 
altyd dieselfde geskiedenis wat vertel 
word: die geskiedenis van Jesus van 
Nasareth. Sy weg vanaf die Jordaan 
tot Getsemane en Golgota. Die evan- 
gelies verkondig nie net nie. Tegelyk 
vertel hulle ook altyd. Die een word 
voltrek in die ander. Hierdie vertel- 
lende aspek van die evangelie kom in 
Bultmann se ontmitologisering nie tot 
Sy Teg nie. 


Paul van Buren 


Wat by teoloë soos Tillich en Bult- 
mann begin, word by hedendaagse 
Amerikaanse teoloë ten top gevoer. 
Soos die eksistensie filosofie op 'Til- 
lich en Bultmann, so oefen die ana- 
litiese filosofie `n geweldige invloed 
op Paul van Buren uit. Hy skryf `n 
boek ,,The secular meaning of the 
Gospel”. Vir hom is die gedagte van 
'n God as skepper vir die moderne 
mens totaal vreemd. Hy stel ook vas 
dat die klassieke formulering van die 
evangelie soos dit in die Bybel staan 
vir die moderne mens onaanvaarbaar 
is. Van Buren sê dit is oneerlik om 
gedurende die week in terme van die 
moderne wêreldbeeld te leef en te 
handel en jou op Sondag te verplaas 
in 'n onwerklike wêreld met `n God, 
hemele, engele en demone. Hoe kan 
hierdie gesekulariseerde mens op 'n 
gesekulariseerde (verwêreldlikte) wy- 
se sy geloof verstaan en bely? Van 
Buren meen dat die analitiese filosofie 
die suiwerste intellektuele uitdrukking 
is van die gees van ons tyd. Die 
evangelie kan vir die mens van vandag 
alleen langs die weg van taalanalise 
verstaanbaar gemaak word. Die woord 
,God” byvoorbeeld is dood en ons 
sal daarsonder moet klaarkom. Hy 
wil hom in sy taalanalise liewer met 
die leer oor Christus besig hou, en 
dan wel 'n eietydse interpretasie van 
Christus. Dit beteken dat Christus 
veral as mens, mens wat in alle opsig- 
te aan ons gelyk geword het, voorge- 
stel moet word. Die teologie van Van 
Buren kan as funksionalisties beskryf 
word. Alleen dit uit die Bybel wat vir 
die 20ste eeu betekenis het kan aan- 
vaar word. Hy sê die Bybel laat die 
klem nie op God val nie, maar op 
Jesus en sy deelname aan die sosiale 
verhoudings. 


Gibson Winter en Harvey Cox: 


Nos twee Amerikaanse teoloë wat 
die gedagtes van manne soos Bonhoef- 
fer, Tillich en Bultmann verder voer. 
Gibson Winter gaan sover om te sê 
die kerk in Amerika is afwesig. Die 

VIR DIE VROUE...... 


Middaghooste (vervolg) 


Sosiaal-kulturele aanpassing 


Die Beroepslewe: 

Onder die sosiaalkulturele pro- 
bleemsituasies gedurende die middel 
jare, word slegs twee — miskien die 
belangrikstes — uitgesonder, naamlik 
die beroeps- en gesinslewe. Ofskoon 
albei geslagte hierdie probleme onder- 
vind, geld eersgenoemde vir die man 
en laasgenoemde vir die vrou. Gevolg- 
lik word eers aandag gegee aan die: 





DR. S. J. PRINS 


Beroepsaanpassing: 

Gedurende die veertiger- en vyfti- 
ger jare bereik 'n mens sy maksimum 
wat betref werkstatus en inkomste. 
In die lig hiervan sou verwag kon 
word om groot tevredenheid en sta- 
biliteit in die beroepslewe van die 
middeljarige aan te tref. Hoewel daar 
natuurlik sulke gevalle is, word daar 
in hierdie verband aan die begin van 
die middeljare baie onsekerheid en 
ontevredenheid openbaar. Dit is trou- 
ens bekend dat die grootste mate van 
beroepsonstabiliteit in die twintiger- 
en vroeë veertigerjare voorkom. 

Wat die middeljare betref, wil ge- 
leerdes hierdie verskynsel toeskryf 
aan die algemene rusteloosheid wat 
kenmerkend van hierdie lewensfase is; 
verder aan die feit dat die kinders 
nou selfstandig word en die vader 
hom bevry voel van die verantwoorde- 
likheid wat hy nog altyd ten opsigte 
van hulle versorging moes dra en 
laastens aan die besef dat 'n verande- 
ring nou, of nooit gemaak moet word, 
indien hy ontevrede met sy werk is. 


Faktore wat beroepsaanpassing 
beinvloed: 


Die persone wat probleme onder- 
vind in die beroepslewe is veral die- 
gene wat ongelukkig is in hulle werk 
en dus graag van beroep wil verander, 
asook hulle wat werk verrig waarby 
allerlei vaardighede vereis word. In 
die eerste geval waar 'n ander werk 
aanvaar sal moet word, word ook 
nuwe aanpassings vereis. Nie alleen 
dit nie, maar moontlik ook demovering 
wat betref status en salaris. Die enig- 
ste ander alternatief is dan om maar 
met die onbevredigende werk voort te 
gaan. Die een alternatief is egter net 
SO onaanvaarbaar soos die ander. 
Gevolglik plaas dit die persoon in `n 
konflik met die daarmee gepaardgaan- 
de emosionele probleme. 

In die tweede geval, waar hand- 
vaardigheid en spoed in die uitvoering 
van 'n beroep vereis word, kan dit 
wees dat die persoon nie ongelukkig in 


sy werk is nie, maar dat hy nie kan 
tred hou met die nuwe ontwikkelings 
wat betref tegnieke en masjienhante- 
ring nie. Gedurig moet nuwe tegnieke 
en vaardighede aangeleer word en die 
middeljarige ondervind reeds proble- 
me met die aanleer van nuwe mate- 
riaal. Die redes hiervoor kan moontlik 
aan die volgende faktore toegeskryf 
word: (a) die afname van die senso- 
ries-motoriese vermoëns; (b) 'n sta- 
diger leertempo en (c) 'n weerstand 
teen die aanleer van nuwe en spoed- 
eisende vaardighede. Die weerstand 
Spruit uit die psigiese onbuigsaam- 
heid, wat soos dit algemeen aanvaar 
word, tipies van hierdie stadium is. 
Dit kan egter deels ook toegeskryf 
word aan die oortuiging wat daar by 
mense van hierdie ouderdom be- 
staan, naamlik dat alle nuwe dinge 
minderwaardig is; dat dit gevolglik 
onnodig is om daarby in te val bloot 
net omdat dit nuut is. 

'n Ander faktor wat aanpassing in 
die nywerheidslewe bemoeilik, is die 
klem wat daar op spanwerk val. Hier- 
teenoor is die middeljarige nogal ge- 
neig om taamlik individualisties op 
te tree. 

Met al die genoemde faktore in 
gedagte, is dit duidelik dat die in- 
diensnemingsmoontlikhede taamlik on- 
gunstig is vir persone in hulle veer- 
tiger- en vyftigerjare. Benewens die 
faktore wat reeds genoem is, neem 
werkgewers ook nog die volgende 
in aanmerking: groter vermoeibaar- 
heid van mense wat op hierdie leeftyd 
ook vatbaar is vir allerlei siektes en 
dikwels ook meer ongeluksgeneigd is. 

Dit bring mee dat werkgewers nie 
net huiwerig is om middeljariges in 
diens te neem nie, maar dat hulle 
ook geneig is om in tye van werkslap- 
te hulle eerste te ontslaan. Intussen is 
menige middeljarige nog verplig om 
te werk ten einde in die daaglikse 
behoeftes van sy gesin te voorsien, 
sowel as om sy posisie te verbeter 
en te verstewig met die oog op die 
naderende oudag. 


Dit gebeur dikwels dat middelja- 
rige vrouens nog moet voortgaan om 
te werk. Dit kan ook wees dat sy 
weer moet gaan werk, of die eerste 
keer toetree tot 'die arbeidsmark. 
Weens 'n egskeiding of as gevolg van 
die siekte of dood van haar eggenoot, 
kan dit naamlik gebeur dat sy brood- 
winner van die gesin word. Aan die 
anderkant kan buitenshuise werk in 
hierdie oorgangstyd vir menige vrou 
'n kuur wees. Die nessie het leeg ge- 
word, haar huishoudelike verpligtinge 
het min geword. Te veel ledige ure, 


gepaardgaande met eensaamheid en 
verveling, kan so maklik aanleiding 
gee tot `n oorkonsentrering op die 
simptome van die fisiologiese veran- 
derings tesame met die psigiese pro- 
bleme wat daaruit kan voortspruit. 
Deur te gaan werk, kan sy in `n 
groot mate hiervan gevrywaar word. 


Hierdie (faktore waardeur die be- 
roepssituasie van hulle wat gevorder 
het tot op die middaghoogete van die 
lewensdage, in eevaar gestel word, lei 
tot die wranse gedagte dat hy/sy nie 
meer nodig is nie — 'n vyfde wiel 
aan die wa seword het. Dit is eintlik 
onnodig om nou verder uit te wei oor 
die skadelike invloed wat dit op die 
moreel en selfsiening van die middel- 
jarige kan hê. 


Aanpassing: 

Die middeljarige moet hom by die 
omstandighede egter noodgedwonge 
aanpas, want die lewe met sy ver- 
antwoordelikheid en eise gaan voort. 
Dit is egter makliker gesê as gedoen, 
want in hierdie opsig het die middel- 
jarige te doen met sosiale houdings 
jeens hom waaroor hyself geen beheer 
het nie. As werkgewers op grond van 
die genoemde redes nie baie geneë is 
om mense van hierdie ouderdom in 
diens te neem nie, kan laasgenoemdes 
nouliks iets daaraan doen. 


Dit impliseer egter nie dat die mid- 
deljarige dan maar hulpeloos by sy 
lot moet gaan 1ê nie, want daar is 
tog aanpassingsmetodes waardeur die 
situasie die hoof gebied kan word. 
Dit is byvoorbeeld van primêre belang 
om op intellektuele en bewuste vlak 
ontslae te raak van 'n psigiese on- 
buigsaamheid sowel as van 'n inmer- 
like weerstand teen die aanleer van 
nuwe vaardighede. Derhalwe behoort 
die middeljarige dus steeds gewillig 
te wees om te leer en hom op die 
hoogte te stel met elke nuwe ontwik- 
keling. 


Verandering van sosiale houdings 
teenoor die indiensneming van 
middeljariges: 


Ten einde die krag, ervaring en 
moontlikhede van die middeljariges 
in. ons midde nuttig te gebruik, be- 
hoort daar gewerk te word in die 
rigting van die verandering van die 
sosiale houdings ten opsigte van die 
werkplasing en arbeidsbenutting van 
middeljariges. 

In Amerika is reeds eksperimente 
uitgevoer waaruit blyk dat middel- 
jarige mans en vrouens in sekere op- 

Die Veranderde Kerkgebou in Swellendam 


Dit was die tweede Mei 1971 toe die 
gemeente Swellendam die voorreg ge- 
had het om sy veranderde kerkgebou 
in gebruik te neem. Hierdie verande- 
rings is moontlik gemaak deur die 
onvermoeide ywer van die klompie 
susters van die gemeente in en om 
Swellendam. 

Die klein Swellendamse gemeente 
het reeds voordat hulle van Kaapstad 
afgestig het die kerksaal gebou. Dit 
was in die begin van 1958 toe dit 
ingebruik geneem is. Aanvanklik was 
die bedoeling om later `n volwaardige 
kerk net langs die saal op te rig, maar 
algaande het die gedagte ontstaan om 
'n toring aan te bring en om die 
liturgiese sentrum in orde te kry. Vir 
die doel het die susters begin fondse 
insamel en etlike jare se beplanning 
het in 1970 'n werklikheid begin word. 
`n Toring is aangebou, die stoepie 
na die hoofingang is omskep in `n 
voorportaal en die verhooog in die 
saal is uitgebreek en `n volwaardige 
preekstoel is ingebou. 

Twee oorspronklike ontwerpe in 
glaswerk is in die syvensters van 


MIDDAGHOOGTE 

sigte swakker vaar as hulle jonger 
kollegas, dog in baie opsigte gelyk- 
staande en selfs voortrefliker werk 
verrig. Dit is noodsaaklik dat ook in 
ons land soortgelyke navorsingswerk 
gedoen word waardeur werkgewers 
oortuig kan word van die feit dat 
diegene op die middaghoogte van die 
lewensdag, ook nog goeie werk kan 
verrig tot voordeel van hulle self, 
die werkgewer en die staatshuishou- 
ding. 


Voorbereiding: 


Hieruit blyk weer eens duidelik hoe 
noodsaaklik dit is om voorbereid te 
wees op die koms van hierdie periode. 
Een van die onontbeerlike voorberei- 
dingsmaatreëls wat reeds in die dae 
van die jonkheid getref moet word, is 
sinvolle en verantwoordelike beroeps- 
voorligting. Daardeur sal verhoed 
word dat mense in verkeerde rigtings 
studeer of opgelei word en gevolglik 
in verkeerde werksituasies geplaas 
word. Verder sal hulle dan daarvan in 
'n groot mate gevrywaar wees om op 
'n tydstip wanneer dit allermins be- 
kostig kan word, van werk te ver- 
ander, of om as gefrustreerde in `n 
werk aan te bly waaruit geen vreugde 
geput en selfverwesenliking gevind 
kan word nie. 

die voorportaal aangebring. Die een 
paneel stel smeking en die ander een 
dankbaarheid voor en is ontwerp en 
gemaak deur mev. Dibbie -Botha. 
Die handvatsels aan die hoofdeure is 
van hout met die koringaar en die 
druiwetros as motief in houtsneewerk 
— ook deur mev. Botha ontwerp en 
gemaak. 

Hierdie veranderings wat kontant 
geskied het het die kerksaal nou om- 
skep in 'n volwaardige klein kerkie. 

Met die skrywe van hierdie artikel- 
tjie is die gemeente reeds ses maande 
vakant en skrywer hoop dat hierdie 
vakature heel spoedig gevul sal wees. 

Die bede is dat Swellendam gemeen- 
te met sy grense wat wyd loop steeds 
van krag tot krag mag gaan, en mag 
die Woord wat in daardie kerkgebou 
en op ander plekke in die gemeente 
mag opklink met oortuiging en krag 
die wêreld ingedra word en mag dit 
vir almal wat daar betrokke is tot 
troos en stigting dien. 

Dit was voorwaar `n voorreg om 
daar te kon werk. 

— C.G. BOTHA. 


DIE EVANGELIE EN 
DIE MODERNE MENS 

eerste sendingvoorwerp in Amerika is 
die kerk. Ook hier heers die oortui- 
ging dat ons nie verder kan gaan nie, 
en dat dit met ons hele ,,organised 
religion” verby is, as die kerk nie die 
moed het tot `n nuwe reformasie nie. 
Hoe die kerk dan wel moet word, 
daarvan is by hom nie veel te vinde 
nie. Hy kom nie veel verder as kri- 
tiese vrae nie. 


Winter en Cox beskryf die kerk as 
die profetiese gemeenskap wat die 
stryd voer, soos die profete van die 
Ou Testament ook gedoen het, vir 
menslikheid en menslike kommunika- 
sie teen alles wat `n menslike toekoms 
in die weg staan onder andere teen die 
verraderlike godsdienstigheid (reli- 
gieusiteit), wat hierdie stryd weier 
en ontloop. Dit gaan vir hulle om 
aardse dinge, die rassevraagstuk, die 
oorlog in Viëtnam, rassegelykheid, 
rykdom en armoede, sosiale geregtig- 
heid ensovoorts. 


(VERVOLG) 













VAKANTE BETREKKINGS 


Professoraat/Senior Lektorate, 


(Nuwe Testament, Dogmatiek 
en Etiek, Kerkgeskiedenis en 
Sendingwetenskap). 


Verdere besonderhede is ver- 
krygbaar van 


Die Registrateur, 
Universiteit van Durban-West- 
ville, Privaatsak 4001, 
Durban. 








Blindederm- 


ontsteking 
Die Dr. Mullers- 
Blindedermmiddel 


TYDENS die afgelope kwart-eeu 
het die Dr. Mullers-Blindederm- 
middel vrywel honderde lewens 
gered. Dit het duisende lyers in 
staat gestel om die doktersmes vry 
te spring. Hierdie middel het dit 
moontlik gemaak dat blindederm- 
lyers deesdae 'n deskundige 
behandeling kan ondergaan teen 
geringe koste. 





Kentekens 


* Pyn in regtersy. 

* Aangepakte Tong. 

* 'n Temperatuur (koors) tussen 
100 en 102 grade. 

* Hardwording van die Maag- 
wande. 

Die DR. MULLERS-BLINDEDERMMIDDEL 
Is verkrygbaar by aptekers teen 
BOc per bottel of posvry van 
Norwood Coaker, Posbus 89, 
Ladybrand. 






VIR DIE JEUG...... 


BYBELSTUDIE: MATT. 4:8-11. 

Soos later sal blyk, het die Lukas- 
evangelie oor hierdie versoeking veel 
meer te sê as die Mattheis-evangelie. 
Boonop stel Lukas hierdie versoeking 
in verband met die koninkryke van 
die wêreld en die aanbidding van die 
duiwel, as twééde versoeking, terwyl 
dit volgens Mattheis die dérde is 
(Vel. Luk. 4:3, 5 en 9 met Matt. 
4:3, 5 en 8). 

Volgens Mattheiis het die duiwel 
Jesus na `n baie hoë berg geneem en 
Hom al die koninkryke van die wêreld 
en hulle heerlikheid gewys. `n Mens 
kry die indruk dat dit om `n letterlike 
berg en 'n gewone vergesig gaan, 
hoewel dit moeilik denkbaar is dat ,,al 
die koninkryke van die wêreld en 
hulle heerlikheid” vanaf `n berg sig- 
baar kan wees. 


Die woordgebruik van Lukas in die 
Grieks en die feit dat Lukas byvoeg 
dat die duiwel Hom ,,in `n oomblik se 
tyd” dit alles gewys het (Luk. 4:5), 
laat egter dink aan `n visioenêre ,,sien” 
van die dinge. 


DS. J. J. ENGELBRECHT 


Die duiwel beloof om dit alles aan 
Jesus te gee, as Hy neerval en hom 
aanbid. `n Belangrike vraag wat on- 
middellik opduik, is of die duiwel 
werklik in staat was om sy belofte na 
te kom. Sy belofte impliseer immers 
dat hy oor baie mag beskik. Uit Lukas 
4:6v., blyk die aanspraak van die ver- 
soeker nog duideliker: ,,Ek sal U al 
hierdie mag gee en hulle heerlikheid, 
want dit is aan my oorgegee, en ek 
gee dit aan wie ek wil. As U my dan 
aanbid, sal alles aan U behoort.” 


Volgens die Nuwe Testament het 
die Satan baie mag oor mense. Hy 
gee niks vir hulle om nie en beoog 
hulle ondergang (vgl. Joh. 8:44; Luk. 
18:11-16; 2. Kor. 12:7; 2. Kor. A4:8v.). 
Geen mens beskik oor die vermoë om 
homself of `n ander mens uit die 
kloue van die Satan te bevry nie (Vgl. 
Joh. 14:6; Luk. 18:11-16; Mark. 8:27). 


Andersyds is dit so dat die mense 
van nature nie soveel beswaar teen 
die duiwel het nie. In teendeel, dit 
gebeur dat mense eenswillens met 
hom is: Van die Joodse geestelike 
leiers het Jesus byvoorbeeld gesê dat 
hulle kinders van die duiwel is (Joh. 
8:44; vel. 1 Joh. 3:8, 10); vir Blimas 
die towenaar, sê Paulus: ,,Kind van 
die duiwel, vol van alle bedrog en 
listigheid, vyand van alle geregtigheid, 
sal jy nie ophou om die reguit weë 
van die Here te verdraai nie?” (Hand. 
13:10). Hulle word kinders van die 


n Kort pad? — NEEF! 


duiwel genoem, omdat hulle dieselfde 
gesindheid en oogmerke as hy het. 

Jesus noem die duiwel onder andere 
,die Bose” (Joh. 17:15) en ,,die ower- 
ste van hierdie wêreld” (Joh. 12:31). 

Jesus het na hierdie wêreld gekom 
om die werke van die duiwel te 
verbreek (1 Joh. 3:8). Hy het gekom 
om die ,,sterk man” te ,,beroof”, so- 
dat die mense burgers van die ko- 
ninkryk van die hemele kan word 
(Vgl. Mark. 83:20-30). 

Deur sy persoon en werk, is die 
duiwel as aanklaer van die mense uit 
die hemel gewerp (Vgl. Openb. 12; 
Joh. 12:31; Luk. 10:18). 

In hierdie versoeking, soos trou- 
ens in alle versoekings waaronder Hy 
gely het (Vgl. Heb. 2:18; 5:8), het 
ons te doen met `n konfrontasie tus- 
sen Jesus, die Verteenwoordiger van 
die Godsryk en Satan, die hoof van die 
ryk van die duisternis (vgl. Joh. 
12:31, 46; 1:5). 

Hoewel Jesus nie ontken dat die 
Satan baie mag het nie, geld natuur- 
lik selfs wanneer die Satan op Sy 
sterkste is, vir hom dieselfde as wat 
vir Pontius Pilatus gegeld het: Vir 
hém het Jesus gesê: ,,U sou geen mag 
teen My hê as dit u nie van bo gegee 
was nie.” (Joh. 19:11) — hoe raaisel- 
agtig dit ook al vir ons mag wees: 
Satan het slegs mag danksy die grasie 
van God. Daar kan geen sprake van 
wees dat die owerste van hierdie wê- 
reld (Joh. 12:31) ooit magtiger was 
of sal wees as God nie. God bly God. 

Hierdie derde versoeking het ver- 
skillende fasette: 1. Jesus moet hier 
kies tussen `n aanbod van tydelik- 
aardse mag uit die hand van die 
duiwel, en die diens in belang van 
GO6ds heerskappy. 

2. Jesus word voor die versoeking 
geplaas om langs `n kort pad ,,aardse” 
mag en roem te probeer verwerf, in 
plaas van in gehoorsaamheid aan sy 
Vader, die ling pad te loop van lyding 
tot heerlikheid (1 Pet. 1:11) wat bly. 

3. Jesus word versoek om die ly- 
densweg te probeer ontwyk deur die 
duiwel te aanbid. 

In die grond van die saak is dit 
vir Jesus `n keuse tussen absolute 
gehoorsaamheid aan die eerste gebod 
(Ex. 20:3; vel. die uitleg deur die 
Heidelbergse Kategismus, antwoord 
94 en die van die eerste bede van die 
Onse Vader, in antwoord 123) 6f on- 
gehoorsaamheid daaraan. Die duiwel 
wil Hom verlei om `n ,,ander god” te 
aanbid (Vel. die eerste gebod) met 
die oog op moontlike tydelik-aardse 
voordele. 

Net soos tevore, word die versoe- 
king suksesvol weerstaan met 'n be- 
roep op 'n woord uit die groep ge- 


skrifte wat vandag as die Ou Testa- 
ment bekend staan (Vgl. Deut. 6:13). 
Die woordgebruik wyk wel `n bietjie 
af van die in Deuteronomium, maar 
die hoofgedagte bly dieselfde. 

Volgende keer hoop ons om aandag 
te gee aan (a) Jesus se houding teen- 
oor die Ou-Testamentiese geskrifte 
(b) die engele en (c) die sin van 
die versoekinge in die lewe en werk 
van Jesus. 


(WORD VERVOLG) 


Bybelstudie- 
tegniek 


DS. J. A. LOADER 


A. Inleiding: 

Wanneer mens oor die tegniek vir 
Bybelstudie praat, gaan dit om die 
vraag: ,,Hoe doen mens dit?” Maar 
dit is nodig om voor mens dié vraag 
antwoord, eers iets te sê oor die 
wesenlike belang van Bybelondersoek. 
Ons het hier te doen met die Woord 
van God, die Woord waarmee Hy 
Hom aan ons bekendgemaak het en 
waarin Hy sy eise aan ons stel. Geen 
ander boek bevat so iets geweldigs 
nie. Nou moet mens nie te gou sê 
almal weet dit mos nie. As ons na ons 
elkedaagse gebruik van die Bybel kyk, 
moet ons eerder sê ons gee almal 
teoreties toe dat die Bybel die belang- 
rikste van alle boeke is, maar in die 
werklike praktyk kom daar min van 
tereg. Dink maar of ons die Bybel 
so graag verslind soos ,,Love Story”. 
En as daar ooit `n volmaakte en 
allesoorheersende love story geskryf 
is, is dit die Bybel. Want groter liefde 
het niemand as dit nie, dat iemand 
sy lewe vir sy vriende gee. Dis juis 
waaroor die Bybel handel, en dis juis 
vir elkeen van ons bedoel. Daarom is 
die Bybel vir ons elkeen persoonlik 
gevul met `n boodskap. En hoe kan dit 
dan anders as dat hierdie boodskap 
van Gods liefde elke dag ons aandag 
vra? 

Om hierdie rede is dit goed dat ons 
weet hoe om so 'n studie van die Bybel 
te pak. Maar dis nie moontlik vir een 
mens om vir 'n ander voor te skryf: 
Presies so en so moet dit gedoen 
word nie. Want elke mens het sy eie 
manier van lees en studeer — as hy 
Ooit soiets doen. Daarom gaan ek 

BYBELSTUDIE-TEGNIEK 

ook nie nou vir julle sê hier is 'n 
waterdigte manier wat vir elkeen 
haarfyn sal uitwerk nie. Alleen die 
Heilige Gees kan die Bybel waarlik 
lewendig laat word vir die leser, en 
dit sal Hy kan doen vir elkeen wat 
daarvoor bid. Wat ek wel kan doen, 
is om 'n paar hoofsake te noem wat 
ons moet weet as ons die Bybel sinvol 
wil lees en dit ook interessant vind. 
En dan kan ek wenke of riglyne gee 
wat julle kan volg om `n goeie metode 
te vind waarop die Bybelstudie sedoen 
kan word. 


B. Voorveronderstellings vir die lees 
van die Bybel: 


Afgesien van die voorveronderstel 
ling dat dit die Woord van die lewen- 
de God is, is daar drie ander dinge 
wat ons gedurig in gedagte moet hou 
as ons die Bybel sinvol wil lees. 


1. Die eerste hoofsaak wat ons moet 
weet, is dat die Bybel nie 'n boek is 
nie, maar `n hele biblioteek van 
boeke. Hierdie biblioteek verdeel ons 
in die Ou en Nuwe Testamente. Albei 
is presies ewe goed en ewe suiwer 
Gods Woord, maar daar is ook `n 
verskil tussen die twee. Die Ou Testa- 
ment kyk vooruit na Christus en die 
Nuwe Testament kyk terug na Hom. 
Die Ou Testament staan onder die op- 
skrif ,,Belofte” of ,,Verwagting” en 
die Nuwe Testament staan onder die 
opskrif ,,Vervulling”. Ons moet dit 
altyd in gedagte hou, want anders 
gaan ons die boodskap van die twee 
verkeerd verstaan. Dan kan ons by- 
voorbeeld begin wonder waarom die 
kerk vandag nie meer priesters en 
tempels en offers het nie. 


2. Die tweede hoofsaak is dat hier- 
die twee testamente weer onderver- 
deel word in boeke, en die boeke 
weer in kleiner dele. Verder is party 
boeke van dieselfde tipe literatuur en 
ander boeke weer van 'n ander aard. 
So kry ons in die Ou Testament his- 
tories-wetlike boeke, liedereboeke, 
wysheidsboeke en profetiese boeke; en 
in die Nuwe Testament evangelies- 
Handelinge, die briewe van Paulus, 
die algemene briewe en andere. Dit is 
van belang om hierdie tipes te groe- 
peer want die een verkondig die 
Woord anders as die ander. Byvoor- 
beeld is die loflied van Ps. 103 'n 
ander manier van verkondig as die 
donderende kritiek van Jer. 6, en die 
Markusevangelie as die beeldetaal van 
Openbaring 


3. Die derde hoofsaak vir ons aan- 
dag is dat die hele gedagtewêreld, 
lewensomstandighede en kultuur van 
die mense van die Ou Testament en 
die mense van die Nuwe Testament 
totaal verskil van ons s'n. Al wat ons 

met hulle in gemeen het, is dat ons 
almal mense is wat deur God nader- 
geroep word omdat Hy almal ewe lief 
het en almal wil red. Maar verder 
verskil ons taal, manier van optrede 
en omstandighede van hulle s'n. Daar- 
om moet ons nie gaan dink die 
Bybel sal ons sê of dans sonde is of 
dat hy sal praat oor rook of grim- 
mering of sulke dinge nie. Dis mo- 
derne probleme wat destyds nie be- 
staan het nie en dus ook nie bespreek 
is nie. Maar die Bybel gee wel aan 
ons beginsels waarvolgens ons ons mo- 
derne lewe moet inrig. En om hierdie 
verskil tussen die wêreld van die Ou 
Testament en die Nuwe Testament en 
ons wêreld te kan raaksien, moet ons 
iets weet van die geskiedenis, kultuur 
en manier van doen wat daardie tye 
gekenmerk het. Dit noem ons gewoon- 
lik agtergrondstudie. 


C. Praktiese riglyne vir 'n Bybelstudie- 
tegniek: 


Hierdie drie pasgenoemde hoofsake 
is noodsaaklik om by alle Bybelstudie 
onthou te word. Ongelukkig is daar 
nie voldoende literatuur in Afrikaans 
om die nodige inligting te gee nie. 
Dié wat wel bestaan en met vrug 
gebruik kan word, is die inleidings 
tot die verskillende Bybelboeke in 
die Verklarende Bybel, en 'n reeks 
skoolhandboeke vir Bybelkunde wat 
deur die Interkerklike Uitgewestrust 
gepubliseer word. Ek kan ook nou 
reeds vir julle sê dat daar op die 
oomblik gewerk word aan 'n hulppro- 
gram vir Jeugverenigings waarin By- 
belstudie ter sprake kom. Daar word 
ook beplan om gidse met die nodige 
inligting beskikbaar te stel. Dit sal 
bedoel wees vir groepwerk, maar elk- 
een afsonderlik sal natuurlik ook daar- 
by kan baat. Nou gaan dit ons egter 
om persoonlike Bybellees en ek wil 
dan graag 'n bietjie voorligting gee 
oor hoe om dit aan te pak. 


Na alles wat ons nou gesê het, moet 
een ding vasstaan, en dit is dat geen 
boek of gids of wat ookal die plek 
van die Bybel self kan inneem nie. 
Die lees van die Bybel self bly die 
belangrikste van alles. Dit kan op 
meer as een manier aangepak word, 
maar die keuse kom vir julle op een 
van twee neer: 


1. Mens kan voor begin by Genesis 
en dwarsdeur lees tot Openbaring. Dit 
is die eenvoudigste manier om alles te 
dek. Calvyn het hierdie metode ook 
vir sy prediking gevolg. Die aanbe- 
velenswaardige aantal hoofstukke is 
twee per dag — een in die oggend en 
een in die aand, maar ruimte kan ge- 
laat word vir individuele aanleg en 
omstandighede. Dit moet egter nie te 


min wees nie, want dan kap mens die 
Bybel in sulke klein stukkies dat jy 
moeilik die verband van die geheel 
kan raaksien. Dit moet ook nie te veel 
wees nie, want dan kan jy nie alles 
verteer nie. Dan is dit ook nodig om 
jou telkens rekenskap te gee met 
watter literatuursoort jy op die oom- 
blik te doen het. Is dit histories van 
aard of wetlik of 'n lied of profesie 
of evangelie of Paulusbrief of wat? 
Dit is nodig omdat, soos ons vroeër 
gesien het, nie alleen die Ou 'Testa- 
ment op 'n ander manier getuig as 
die Nuwe Testament nie (Heb. 1:1), 
maar ook hul verskillende onderafde- 
lings. So sal ons baie tyd en kom- 
mentaar kan uitskakel oor sulke vrae 
Soos waarom die Naam van Jesus 
Christus nie in die Psalms voorkom 
nie of waarom praat Rut nie van die 
geliefde ,,genade alleen” van Paulus 
nie of waarom praat Job nie van die 
kruis van Golgota nie. Ons moet nie 
die verskeidenheid van maniere waar- 
op Gods Woord praat, deurmekaar 
gaan roer nie, want dan word alles 
verwarrend. 


2. Die ander manier is om een van 
die literatuurgroepe op 'n slag deur 
te werk en oor en weer te wissel tus- 
sen Ou Testament en Nuwe Testament. 
Byvoorbeeld deur die liedereboeke 
van die Ou Testament deur te lees en 
dan die evangelies van die Nuwe Tes- 
tament, dan weer die profete van 
die Ou 'Testament gevolg deur die 
Paulusbriewe van die Nuwe 'Testa- 
ment. Die voordeel hieraan verbonde 
is dat mens die gemeenskaplike ma- 
nier van uitdruk, agtergrond en groot 
ooreenkoms in materiaal van die boe- 
ke van 'n groep gewoond raak, en nie 
so baie hoef te wissel tussen die 
verskillende agtergronde van verskil- 
lende boeke nie. (Byvoorbeeld as 
mens reg deur lees, kry jy Prediker, 
Hooslied en Jesaja agtermekaar en 
elkeen behoort tot `n verskillende lite- 
ratuurgroep en agtergrond. Maar as 
jy die profete op 'n keer deurwerk, 
begin jy by Jesaja, Jeremia, Esegiël 
ensovoorts — en hulle staan veel na- 
der aan mekaar se maniere as die 
vorige drie.) 'n Ander voordeel is dat 
mens nie veel meer tyd aan die dik Ou 
Testament as aan die dun Nuwe Testa- 
ment bestee nie, want jy wissel 'n 
groep uit die Ou Testament gedurig 
af met 'n groep uit die Nuwe Testa- 
ment. Die probleem is egter dat 'n 
mens afhanklik word van hulp om 
vir jou die Bybelboeke in hul afde- 
lings in te deel. Maar hiervoor is die 
predikant daar. 


3 Watter een van die twee maniere 
ookal gekies word, dit is hoogs aan- 
bevelenswaardig om 'n naslaan- of ver- 


klarende Bybel aan te skaf — by 
voorkeur laasgenoemde. Met `n na- 
slaanbybel kan mens vinnig ander 
gedeeltes wat betrekking het op wat 
jy tans lees, nagaan. Dit help jou baie 
om die eenheid van Gods Woord, ten 
spyte van sy groot verskeidenheid 
raak te sien. Met 'n verklarende Bybel 
het 'n mens dieselfde voordeel, maar 
daarby nog 'n kort en saaklike uitleg 
van moeilike probleme wat mag oOp- 
duik (afgesien van die nuttige in- 
leidings by elke boek). Verder bevat 
die verklarende Bybel baie materiaal 
oor mate, gewigte en aardrykskunde 
wat veel help om die Bybel te ver- 
helder. Dit is baie verstandig om by- 
voorbeeld `n pleknaam in jou hoofstuk 
op die kaart na te spoor — So vorm 
mens `n duidelike beeld van hoe, sê 
maar, Jesus sy optrede tussen Galilea 
en Judea afgewissel het en dit neem 
'n heldere gestalte aan. Verder is die 
Afrikaanse Bybelse Ensiklopedie ook 
'n nuttige hulpmiddel vir sulke aange- 
leenthede. 


4. Een ding moet nou goed verstaan 
word. En dit is dat so `n Bybelstudie 
gereeld gedoen moet word. Mens kan 
nie verwag om te vorder as jy jou 
hoofstuk alleen lees wanneer jy die 
slag lus voel, en dit agterweë laat as 
jy te moeg of te besig is nie. Dit 
gaan om God wat met ons wil praat, 
en dis nie `n saak wat deur andere 
in belangrikheid oortref kan word nie. 
So sal mens gou verflou en nie die 
Bybel leer ken nie. 


5. Nog `n belangrike saak is dat 
dit sistematies gedoen moet word. Ek 
het nou twee moontlikhede voorge- 
stel hoewel daar nog ander moeiliker 
maniere is. Maar altwee geskied met 
'n beproefde voorafbeplanning. Dit 
help nooit om net maar te lees waar 
die Bybel oopval of dié gedeeltes 
waarvan jy die meeste hou oor en 
oor te lees nie. Dit is blote willekeur 
en dit verwaarloos die feit dat alles 
in die Ou Testament en in die Nuwe 
Testament Gods Woord is. 


6. Watter metode 'n mens ook al 
volg, en hoe goed jy na 'n tyd ookal 
die agtergrond en indeling van die 
Bybelboeke ken, daar sal altyd pro- 
bleme ontstaan. Dit is nou eenvoudig 
so dat die Bybel soms moeilike ge- 
deeltes bevat. Dit moet julle nie ont- 
stel nie. Hou altyd 'n notaboekie 
byderhand en skryf sulke dinge neer 
met volle besonderhede van die plek 
waar dit staan en die moeilikheid wat 
jy nie verstaan nie. Reël dan met 
jou predikant en gaan vra hom om 
hulp. Hy sal dit verwelkom. Onthou 
net dat die predikant se program 
dikwels so vol is dat hy nie enige 
tyd daaraan kan afstaan nie. Onthou 
ook dat sommige probleme tyd verg 
om in die oorspronklike taal na te 
lees en oor te studeer. 


7. Daar bestaan Hot nog 'n manier 
van Bybelstudie wat elkeen behoort 
te beoefen afsonderlik van wat ons 
nou bespreek het. Dit is om aandagtig 
en krities na die prediking te luister. 
Wanneer lidmate met hul eie Bybel- 
studie al hoe meer bekend word met 
die Bybel, word dit ook makliker. 
Maar met ,,krities” bedoel ek nie 
,hou jou haantjie” nie. Luister na die 
dominee se uitleg van sy Skrifgedeelte 
en gaan bespreek onduidelikhede met 
hom. Gaan vra hom wat het hy bedoel 
toe hy dit gesê het of hoe het hy by 
dat uitgekom of hoe pas die een by 
die ander. Almal praat oor vandag se 
jeug wat so krities is, en dan dink 
hulle aan betogings en goed. Maar 
daar is ook iets soos `n gesonde kri- 
tiese houding. Elke reggeaarde pre- 
dikant sal dit verwelkom as daar sulke 
reaksie op sy prediking kom, want hy 
weet gewoonlik nie hoe die gemeente 
dit gevind het nie. As daar dan lid- 
mate, veral jong lidmate, is wat eerlik 
en opreg reageer op die preek en kri- 
ties uitvra, help dit vir albei partye: 
Die vraer kry meer helderheid oor 
'n probleem en die dominee leer so 
plooie uitstryk wat hy nooit voorheen 
raakgesien het nie. Ek sal persoonlik 
maar te graag Saterdagaand vir `n 
belangstellende sê wat ek die volgende 
dag gaan lees en n4 die diens sy 
kommentaar hoor en onduidelikhede 
wat daar selfs in die preek nog be- 
staan, help opruim. 


D. Slot: 


Ek wou kortliks aantoon dat die 
Woord van God nie vir die erediens 
of die huisbesoek alleen gebêre kan 
word nie. Dit gryp in ons daaglikse 
lewe in en so wil dit ook ons daag- 
likse toewyding en aandag hê. Kort- 
liks opgesom, was my gedagtes die 
volgende: 


'n Basiese minimumkennis van die 
Bybel as biblioteek met sy onderafde- 
lings en agtergrond is nodig. 


Die Bybel moet gereeld en getrou 
elke dag met aandag gelees word. Af- 
skeep en oorslaan is dodelik. 


Dit moet sistematies volgens `n 
voorafbeplande patroon geskied — 
daaroor het ek een en ander probeer 
sê. 

Bestook die dominee met jul pro- 
bleme. Filippus moes hulp gee aan die 
staatsamptenaar van Ethiopië toe dié 
Bybelstudie gedoen en vasgehaak het 
(Hand. 8). Dis waarvoor die dominee 
daar is. 


Die laaste wat gesê moet word, is 
ook die heel belangrikste van alles. 
Dit maak nie saak hoe gereeld en 
sistematies mens jou Bybelstudie doen 
nie, dit maak nie saak hoe glad jou 
tegniek na jare ontwikkel het nie, 
dit maak nie saak of jy selfs die groot- 
ste geleerde in die wêreld is nie — 


sonder om te bid, kan jy die Bybel nie 
reg lees nie en sy blye inhoud van 
verlossing ook nie glo nie. God praat 
met ons, maar Hy wil dat ons met 
Hom praat. Dit is wat gebed is. 

God gee die verligting van sy Hei- 
lige Gees aan elkeen wat bid. En die 
Heilige Gees is die enigste ware uit- 
legger van die Bybel. Sonder Hom is 
alle Bybelstudie tevergeefs. Maar nou 
kan ons versekerd wees dat God ons 
sal lei en verlig deur Sy Gees — en 
hierop kom alles neer. 





Alleen 'n kerk, wat die verlede van 
die groot dade van God konstant in 
die oog hou, kan kerk van die toe- 
koms wees. 


— Prof. G. C. van Niftrik. 

Gee JULLE vir HULLE 


DIE GELYKENIS VAN DIE PONDE. 
7 MEI 1972 
Lukas 19:11-28. 
Inleiding: 

Uit die samehang lyk dit geregver- 
dig om af te lei dat hierdie gelykenis 
nog in die huis van Saggéus uitge- 
spreek is. Want in vers 11 lees ons: 
,En terwyl hulle na hierdie dinge 
luister”, wat waarskynlik op die voor- 
afgaande gebeurtenis dui. 

Die gelykenis bevat twee hoofgedag- 
tes: 

1. Die man van ,,hoë geboorte” wat 
op reis gaan om `n koningstitel te 
verkry terwyl van sy onderdane wat 
vyandig teenoor hom is probeer om 
dit te verydel. 

2. Die gawe van die ponde wat hy 
aan tien onderdane gegee het en met 
wie hy by sy terugkoms afreken. Hier- 
die gedagte is ook in Matt. 25:14-30 
terug te vind, maar dan in `n heel 
ander vorm. 

Die merkwaardige in die gelykenis 
is dat Jesus in die berig oor die 
koningstitel waarskynlik aansluit by 
`n politieke gebeurtenis in Israel enke- 
le jare tevore. 

In die jaar 40 v.C. het Herodes die 
Grote na Rome gereis om erkenning 
van sy koningskap deur die keiser 
te verkry. En een van sy seuns naam- 
lik Archelaus, was na sy dood ook na 
die keiser (in 4 v.C.) vir dieselfde 
doel. By sy terugkeer het hy hulle 
wat hom vyandig gesind was en wat 
die bevordering wou verhinder, laat 
afslag. Hoe die kwessie van die op- 
volging van die eerste Herodes deur 
die keiser gereël is, laat ons daar. 
Die feit dat Jerusalem en Judea later 
onder Romeinse prokurators gekom 
het, het die herinneringe aan die ge- 
beure lewend gehou. Dit gaan vir 
Jesus egter nie hieroor nie, maar oor 
die vraag na sy Messiasskap. Die Jode 
het dit naamlik anders gesien as wat 
dit werklik was. 


Verse 11-14: 


Die Joodse Messiasverwagting kom 
hier duidelik na vore. Hier word uit- 
druklik gesê dat omdat Jesus naby 
Jerusalem gekom het ,,het hulle ge- 
dink dat die koninkryk van God on- 
middellik sou verskyn.” Die teenstel- 
ling tussen Jesus se siening en die 
menigte se siening is hier merkbaar. 
Hulle het naamlik 'n aardsgesinde 
Messiasverwagting gehad. Hulle het 
gedink dat Hy met uiterlike mag en 
heerlikheid sou optree om hulle van 
die Romeinse oorheersing te bevry. 

Hulle het soveel wonders van Jesus 
gesien dat hulle hier ook `n glorieryke 

aardse oorwinning verwag het. Die 
gelykenis wil hulle nou voorberei op 
die komende gebeure dat hulle kan 
weet dat dit anders gaan verloop. 

Daarom sê Jesus dat Hy weggaan 
,na `n ver land.” Hoe ver en waarheen 
sê Hy nie. Maar Hy gee die ver- 
sekering dat Hy weer sal kom. Hier- 
die versekering gee aan die mense `n 
toekomsverwagting. Hierdie ,,weder- 
koms” is dus nie `n sinspeling op die 
Paasgebeure nie, maar op die ,,dag 
van die Seun van die mens.” (Luk. 
17:24). 

Volgens vers 14 is daar vyande wat 
Hom haat en `n gesantskap stuur om 
te verhinder dat hy koning word. Dit 
dui waarskynlik op die leiers van Is- 
rael in Jerusalem wat uit haat teen 
Jesus gedoen het wat hulle kon om 
Hom van sy koningskap te beroof. 


Verse 13, 15-17: 


Jesus sê dat die man van ,,hoë 
geboorte” voor sy reis tien van sy 
diensknegte geroep het en aan hulle 
geld gegee het om mee te handel. 

Opmerklik is dat hier tien genoem 
word en nie twaalf nie. Waarskynlik 
word hier dus nie die twaalf apostels 
bedoel nie. Dit gaan alleen oor `n 
aantal mense wat elk `n som geld kry 
en dus elkeen `n sekere verantwoorde- 
likheid kry. Dit gaan dus ook oor ons. 

By sy terugkeer moet aan die heer 
verantwoording gedoen word oor wat 
met sy gawes gemaak is. Die gelyke- 
nis vertel dan wat met drie van die 
tien gebeur het. ,Meneer, u pond het 
tien ponde wins gemaak”. (Vers 16). 
,Meneer, u pond het vyf ponde ver- 
dien” (vers 18). Dit is opvallend dat 
die twee diensknegte nie sê dat hulle 
die wins gemaak of verdien het nie. 
Dit gaan oor die gawes van die heer 
wat die wins verdien het. Hier is met 
ander woorde nie `n aanspraak op 
verdienste van hulle kant nie. Hier 
is net `n dankbare teruggawe aan die 
heer wat syne is en waarvoor hulle 
in sy afwesigheid verantwoordelik 
was. Die Heer let egter deeglik op 
die arbeid van die slawe met sy gawes 
(vg. verse 17 en 19). 


Verse 20-27: 


Die derde dienskneg verskyn ook en 
probeer sy luiheid en onverantwoor- 
delikheid verberg met woorde ,,want 
ek was bang vir u” (vers 21). Op 
hierdie wyse kan hy die oordeel oor 
Sy versuim en onverantwoordelikheid 
egter nie afweer nie (vers 22). 

Jesus wil hier sê dat elkeen met 
sy gawes, of dit min of baie is, moet 
arbei. `n Mens mag nie lui en onver- 


om te Eet 


antwoordelik wees nie. Jy moet waak 
oor dit wat die Heer genadiglik aan 
jou toevertrou het. 

In vers 47 gaan dit weer oor die 
,vyande” wat probeer het om die 
koningskap van die vors onmoontlik 
te maak. Ook hulle val onder die oor- 
deel op die ,,dag van die Seun van 
die mens.” Nou kan gesê word dat 
met die val van Jerusalem in 70 n.C. 
die woorde van vers 27 gedeeltelik in 
vervulling gegaan het, maar dit het 
tog eintlik betrekking op die weder- 
koms van Jesus Christus. Dan sal Hy 
almal wat Hom verwerp het oordeel 
en straf. So is Jesus Christus die Mes- 
sias-koning en nie soos die Jode dit 
wou hê nie. 

— DS. J. H. KOEKEMOER. 








HEMELVAART 
14 MEI 1972. 


Hand. 1:1-14. 

Nadat Jesus aan die dissipels in 
Galilea verskyn het, het die dissipels 
na Jerusalem teruggekeer. Daar het 
hulle gewag om te sien watter nuwe 
dinge nog gaan gebeur. Hulle het nog 
nie mooi verstaan wat Jesus van hulle 
verlang om te doen nie. 

Terwyl die dissipels daar saam by- 
mekaar is, verskyn Jesus weer in hulle 
midde. Nogeens praat Jesus met hulle 
oor sy werk, en oor hulle roeping. 
Hulle moet getuies wees van die dinge 
wat hulle gesien en gehoor het. 

Solank as wat Jesus in sy liggaam- 
like gedaante op aarde was, het die 
gedagtes van die dissipels vasgevang 
gebly in aardse verwagtings. Hulle 
het gedroom van `n uiterlike en aardse 
koninkryk. Hulle kon daardie ou 
ideaal dat Jesus hulle moet verlos 
van die Romeine nie loslaat nie. Daar- 
om, toe die geleentheid hom voorge- 
doen het, het hulle aan Jesus die 
vraag gevra wat op hulle lippe ge- 
brand het: ,,Here gaan U in hierdie 
tyd die koninkryk vir Israel weer 
oprig?” Vir die dissipels lyk dit na 
die ware bekroning van Jesus se 
werk op aarde. 

Hierop het Jesus kort en ernstig ge- 
antwoord dat hulle nie nuuskierige 
vrae moet vra oor die dinge wat God 
in sy raadsbesluit vasgelê het nie. 
Daarmee het hulle niks te maak nie. 
Dit was God se saak. Jesus wys hulle 
dan waarmee hulle wel te maak het. 
Wanneer die Heilige Gees kom, sal 
hulle krag ontvang om sy getuies te 
wees in Jerusalem en in die hele 
Judea en Samaria tot aan die uiterste 
van die aarde. Hulle moet die wêreld 

inreis met die boodskap van Jesus. 
Dan kom die koninkryk deur die pre- 
diking oor die hele wêreld. Dit is 
die koninkryk wat Jesus wil berei. 

Na hierdie woorde, en terwyl Jesus 
Sy seënende hande oor die dissipels 
uitstrek, geskied meteens die wonder 
van die Hemelvaart. Uiteindelik het 
gebeur wat Jesus alreeds voor sy 
lyding en sterwe voorspel het: `n 
Klein tydjie en julle sal My nie sien 
nie; en weer `n klein tydjie en julle 
sal My sien, omdat Ek na My Vader 
gaan.” ,Ek het van die Vader uitge- 
gaan en in die wêreld gekom. Weer 
verlaat Ek die wêreld en gaan na 
My Vader.” 

Die tyd van Jesus se liggaamlike 
teenwoordigheid in die wêreld is ver- 
by. Daar het `n skeiding tussen Hom 
en die dissipels en tussen Hom en 
die wêreld gekom. 'n Wolk het Hom 
voor hulle oë weggeneem. 

Dit is egter nie toevallig dat die 
beskrywing van die Hemelvaart aan 
die begin van die boek Handelinge 
staan nie. Hemelvaart is meer as net 
die skeiding tussen Jesus en Sy dis- 
sipels, want met Hemelvaart begin ook 
die tyd van die Christelike kerk, die 
tyd wat eindig met die wederkoms 
van Jesus waarvan die engele melding 
gemaak het toe hulle vir die dissipels 
gesê het: ,,Hierdie Jesus sal net so 
kom soos julle Hom na die hemel sien 
wegvaar het.” Hemelvaart beteken nie 
die einde van Jesus se werk noudat 
Hy nie meer liggaamlik op die aarde 
is nie, maar nou word die woorde 
van Jesus werklikheid: ,En Ek, as Ek 
van die aarde verhoog word, sal almal 
na My toe trek. (Deur middel van 
sy Woord en Gees). 

— OORGENEEM. 


21 MEI 1972. 
DIÉ PINKSTERFEES 


I 

Wanneer die Bybel oor die Heilige 
Gees spreek, spreek dit sê oor die 
Heilige Gees dat dit duidelik blyk dat 
Hy ewige waaragtige God is, een in 
wese met die Vader en die Seun. In 
die Ou Testament sê die profete: ,,So 
Spreek die Heilige Gees.” Die Nuwe 
Testament skryf ook dié werkinge aan 
die Heilige Gees toe wat net deur God 
gedoen kan word byvoorbeeld skep- 
ping, wedergeboorte, bekering en hei- 
liging. Hieruit is dit duidelik dat die 
Heilige Gees God is. 

IE 

Die Bybel spreek ook sê oor die 
Heilige Gees dat dit duidelik word dat 
Hy `n afsonderlike soddelike persoom 
is wat uit eie magsbevoegdheid ,Ek” 
kan sê. Volgens die Bybel sê die Hei- 
lige Gees: ,,Sonder nou mense vir My 
af vir die werk waarvoor Ek hulle 
nodig het.” Die Heilige Gees roep, 
stuur en spreek uit eie gesag en is 
daarom `n selfstandige, afsonderlike 


persoon, van die Vader en die Seun 
onderskeie. Hy is `n ander as die 
Vader, want die Vader stuur Hom. Hy 
is `n ander as die Seun, want Jesus sê 
self: ,Ek sal die Vader bid en Hy sal 
julle `n ander Trooster stuur.” 

Die Bybel leer ons dat die Heilige 
Gees, as afsonderlike Goddelike Per- 
Soon oor die gemeente uitgestort is, 
soos Jesus voor sy hemelvaart beloof 
het, tien dae nê sy hemelvaart. Daar- 
mee het Jesus Christus se belofte in 
vervulling gegaan dat Hy sy gemeente 
nie as weeskinders sal agterlaat nie, 
maar by hulle sal bly tot in ewigheid. 
Die eerste betekenis van die uitstor- 
ting van die Heilige Gees is dat Jesus 
Christus deur sy Gees altyd by sy 
gemeente teenwoordig is tot aan die 
einde van die dae. Die Heilige Gees 
is die wyse waarop Christus by ons 
teenwoordig is en by ons bly. 

IV 

Die uitstorting van die Heilige Gees 
het éénmaal plaasgevind, naamlik tien 
dae na Jesus Christus se hemelvaart 
gepaardgaande met so `n storm, met 
vuur en met die spreek van vreemde 
tale. Die Heilige Gees hoef nie weer- 
en-weer uitgestort te word nie. 

As ons glo dat Jesus, die Christus 
is, is dit `n bewys dat ons die Heilige 
Gees ontvang het. En as ons God in 
Jesus Christus ,,onse Vader” noem, 
dan het ons die Heilige Gees, dan het 
God Hom in ons harte uitgestort en 
as onderpand aan ons gegee. 


Die werk van die Heilige Gees is dat 
Hy ons die weldade van Christus deel- 
agtig maak. Die verlossingswerk van 
God in Jesus Christus het eens-en- 
vir-altyd aan die kruis op (Golgota 
plaasgevind, byna tweeduisend jaar 
gelede. Nou besit ons uit onsself 
nie die vermoë om daardie verlos- 
sing tot oms verlossing, tot ons eien- 
dom te maak nie. Alleen God kan 
dit doen. Nou leer die Bybel ons 
dat God die Heilige Gees dit vir ons 
doen in ons harte, naamlik die heil 
wat eenmaal in Christus geskied het, 
maak Hy hier-en-nou tot my eie heil, 
tot heil vir my. 

VI 


Dit doen die Heilige Gees deur die 
prediking en lees van die Woord, van 
die Bybel. Ek kan alleen deur die ge- 
loof die weldade van Christus deelag- 
tig word en die geloof kom deur die 
prediking van die Woord. Die Heilige 
Gees werk nie buite die Woord, die 
Bybel om nie. Hy bring ook nie iets 
ekstra, byvoorbeeld `n ekstra seën, by 
die werk van Christus nie. Jesus sê 
self dat die Heilige Gees dit sal neem 
uit wat aan Jesus behoort en aan ons 
sal verkondig. So lei Hy ons in alle 
waarheid Hy lei ons in alle waarheid 
deur ons in die waarheid van die 
Woord dit is van die Bybel te lei. 
So lei Hy ons in die waarheid van 


Christus. Hy spreek, sê Jesus, nie uit 
Homself nie. 
VII 
Op hierdie wyse is die Heilige Gees 
ook ons Trooster. Die Bybel praat dan 
ook van die vertroostinge van die 
Heilige Gees. 
VII 
Hy word deur die Bybel ook ons 
pleitbesorger genoem, net soos Jesus 
Christus ons voorspraak is. Hy bepleit 
ons saak by die Vader en tree vir ons 
in met onuitspreeklike sugtinge. So 
bid Hy vir ons en leer Hy ons ook 
bid. Ons kan uit onsself uit nie reg 
bid nie. Hy maak ons harte, hoofde 
en tonge bekwaam om te bid. 
IT 


Verder is dit volgens die Bybel, ook 
die Heilige Gees wat ons bekwaam 
maak, nie net om te bid nie, maar ook 
om te preek en deur sy krag die 
evangelie te verkondig. Deur sy krag 
kan ons Gods werk hier op aarde doen. 


Aan die begin het ons gesê dat 
Jesus Christus deur die Heilige Gees 
altyd by ons teenwoordig is. Volgens 
die Bybel is ook die Heilige Gees self, 
as selfstandige persoon, altyd by ons. 
Ja, die Bybel sê dat Hy tot in ewig- 
heid in ons harte sal woon. Daarom 
kan ons tot ons troos sekerlik weet 
dat ons nooit alleen is nie. God is 
altyd by en met ons. God die Heilige 
Gees in die harte van die gelowiges. 

XI 

Maar as Hy altyd in ons woon soos 
in `n tempel, en ons nooit alleen is 
nie, dan dien dit nie net tot ons troos 
nie, maar ook tot ons vermaning. Dan 
moet ons ook altyd heilig lewe, weten- 
de dat ons nooit alleen is nie, maar 
dat God self by en in ons is; God 
die Heilige Gees. 


BETEKENIS VAN DIE UITSTOR- 
TING VAN DIE HEILIGE GEES— 
PINKSTERFEES 


Hand. 2 


Sewe weke na Paasfees kom die 
oesfees, Pinksterfees, die dankfees vir 
die oes. Op dié dag was die dissipels 
van Jesus Christus eendragtig byme- 
kaar. In een van die bygeboue van 
die tempel, het hulle met mekaar ge- 
praat oor die belofte van die Heiland. 
Buitekant was daar 'n groot drukte 
en gedrang van mense. Dit was per- 
sone uit alle landstreke waar hulle 
as Jode en Jodegenote, verstrooid ge- 
woon het. Hulle het gekom om die 
Here God te dank vir die oes. Daar is 
weer voedsel vir 'n hele jaar. Daar is 
egter nog 'n rede waarom hulle gekom 
het. Pinksterfees is die jaarlikse te- 
rugkerende geleentheid, om God te 
dank vir die Tien Gebooie wat Hy aan 
Israel op die berg Sinai gegee het. 

Hierdie mense wat van alle oorde 
gekom het praat ook verskillende tale. 


[1 Vervolg op bladsy 25 

'n Nuwe 
loopbaan 
op 56 


En die ongelooflike feit is dat mev. 
Veda Levin 2 jaar gelede moes aftree 
weens swak gesondheid. Sy sê: ,,Ek 
Was ontsettend moeg en uitgeput. 
Die advertensie vir Salusa 45 het my 
beindruk en ek het dit begin gebruik. 
Die verbasende resultaat is dat ek 
nou, op 56-jarige ouderdom, `n ak- 
tiewe loopbaan in modelleerwerk, 
filmwerk en reklame volg!” 

s Wat lewenslus betref voel ek 20 jaar 
jonger en ek Jy nou ʼn baie aktiewe, 
gelukkige en vol lewé. My vel, hare 
en algemene opgeruimdheid verstom 
my vriende wat my 2 jaar laas 
gesien het.” 

Mev. Levin se opmerkings is tipies 
van die honderde verslae wat van 
verheugde mense, wat aan hulleself 
bewys het dat Salusa 45 mens werklik 
jonger laat lyk en voel, ontvang is. 


LEWENSLUS VIR DIE MIDDELJARE 


NEW VIGOUR FOR THE MATURE YEARS 





Verkrygbaar by alle apteke. 


30 tablette R2,33. 90 tablette R5,95 
65 

As u van iets beter 
as ons nuwe polis hoor, 
laat weet ons asseblief. 


Dis hoogs onwaarskynlik dat ons van u sal 
hoor in die verband. Die redes is duidelik. 
Ons is spesialiste op die gebied van begraf- 
nisversekering. En die ondervinding wat 
AVBOB die afgelope vyftig jaar opgedoen 
het, het verseker dat ons die beste voordele 
vir u gesin in ons nuwe Versekeringsplan 
88 ingebou het. 


TEEN 'N ABSOLUTE MINIMALE PRE- 
MIE KRY U ONDER MEER DIE VOL- 
GENDE EKSKLUSIEWE VOORDELE: 


* Begrafnisdienste van die hoogste waarde 
en gehalte. 


* Outomatiese opbetaling van polis in geval 
van permanente arbeidsongeskiktheid of 
afsterwe van die polishouer. 


* 'n Korting van 16% op premies wat jaar- 
liks vooruitbetaal word. 


* 'n Verdubbeling van die kontantwaarde 
van R300 indien die intekenaar of `n 
afhanklike van 14 jaar of ouer deur `n 
ongeluk te sterwe kom. 


* Volledige gesinsdekking. 


Wanneer u versekering gesels met AVBOB 
weet u u gesels met deskundiges wat ingestel 
en toegerus is om slegs die puikste begrafnis- 
versekeringsplanne aan te bied. 


Ons landwye diensnetwerk verseker ook dat ons 
oral binne maklike bereik is. 

Gesels met AVBOB en voorsien in u gesin se 
versekeringsbehoeftes. 


JV B dis die Eise VER es ds 





GEES Al EAMIR “HULLE@MT TE BET 


CO] Van bladsy 23 


Daar was Jode uit Griekeland, Klein- 
Asië, Syrië, Persië, Arabië, en die 
streke van Noord-Afrika. Daar is ook 
mense uit ander nasies wat die Joodse 
godsdiens aangeneem het. 

,En skielik kom daar uit die hemel 
'n geluid soos van 'n geweldige ruk- 
wind, en dit het die hele huis gevul 
waar hulle gesit het.” Wat kon dit 
wees? Verwonderd het hulle mekaar 
aangekyk en toe sien hulle tonge 
SOOS van vuur, wat hulleself verdeel 
en op elkeen van hulle gaan sit. En 
hulle is almal vervul met die Heilige 
Gees en het begin spreek in ander 
tale, soos die Gees aan hulle gegee 
het om uit te spreek.” 

Die menigte het saamgestroom en 
was verbaas om te hoor hoe daar in 
hul eie taal, deur die ongeleerde, on- 
geletterde Galilêse manne die groot 
dade van God verkondig word. Rade- 
loos vra die een vir die ander een: 
,Wat kan dit tog wees? Maar ander 
het gespot en gesê: Hulle is vol soet- 
wyn.” 

Spot is 'n magtige wapen van die 
Bose. Maar die spotters se monde sal 
gestop word.” Petrus het opgestaan 
met die elf en sy stem verhef en hulle 
toegespreek: ,,Joodse manne en almal 
wat in Jerusalem woon, dit moet julle 
weet, en luister na my woorde. Hier- 
die mense is tog nie dronk soos julle 
dink nie want dit is nog maar die 
derde uur in die mêre.” Dit was dus 
maar nege-uur in die mêre. Die wets- 
getroue Israeliet neem geen spys en 
dus ook geen wyn voor die mêreoffer 
dit wil sê omstreeks tienuur. Toe gaan 
hy verder en omdat die Jode die ge- 
skrifte van hul vaders ken, bewys hy 
uit die geskrifte dat Jesus van Nasaret 
wat hulle gekruisig het, die waarag- 
tige Messias is. ,,Hierdie Jesus het 
God opgewek, waarvan ons almal ge- 
tuies is. Nadat Hy dan deur die 
regterhand van God verhoog is en van 
die Vader die belofte van die Heilige 
Gees ontvang het, het Hy dit uitge- 
stort, wat julle nou sien en hoor. 
Laat dan die hele huis van Israel weet 
dat God Hom Here en Christus ge- 
maak het, hierdie Jesus wat julle 
gekruisig het.” 

,Toe hulle dit hoor, is hulle diep in 
die hart getref en het vir Petrus en 
die ander apostels gesê: Wat moet ons 
doen, broeders? En Petrus sê vir 
hulle: Bekeer julle, en laat elkeen van 
julle gedoop word in die Naam van 
Jesus Christus tot vergewing van son- 
des, en julle sal die gawe van die 
Heilige Gees ontvang.” 

Almal wat toe sy woord met blyd- 
skap aangeneem het is gedoop. Drie- 
duisend siele is toegevoeg. PINK- 
STERFEES. DIE HEILIGE GEES IS 
UITGESTORT. 


Dit is 'n eenmalige gebeurtenis. Die 
gemeente van Jesus Christus is nou 
`n tempel van die Heilige Gees. Die 
Heilige Gees sal, alhoewel onsigbaar 
en verborge, tog kragtig en onweer- 
staandbaar deurwerk. Wanhopige en 
deur sonde terneergedrukte siele, sal 
Hy opwek en na Christus heenwys. 
Onverskilliges sal Hy tot inkeer bring 
en oortuig van sonde, geregtigheid en 
oordeel. 


Pinksterfees, fees van die Heilige 
Gees, die Herskepper. Ons moet altyd 
bid om die Heilige Gees wat ons moet 
herskep, ons lewe vernuwe en vervul 
met groot blydskap. Die Heilige Gees 
leer ons om te begryp en om aan te 
gryp wat Jesus Christus vir ons ge- 
bring het. Die Doopformulier sê: Hy 
sal ,,tot ons eiendom maak wat ons 
in Christus besit.” 


Heilige Gees, werk in ons harte, 
Bring deur U genade-goed 
Lig in donker, troos in smarte, 
Laat ons hart ontvlam in gloed 
By die ligglans van u strale 
Vind die mens sy Vader weer, 
Klink die loflied vir die Heer 
Oor die aarde in alle tale: 
Halleluja, U sy eer! 
U sy eer, Halleluja! 

— Uit ,,Weiding”. 


28 MEI 1972. 
DIE GENESING VAN 'N MELAATSE. 
Mark. 1:40-45. 


'n Melaatse kom na Jesus toe. Die 
aanhoor of aanskoue van hierdie ge- 
beure sou enige persoon in daardie 
tyd met geskoktheid laat sidder het. 
Vir baie eeue is melaatsheid toe reeds 
as 'n gevreesde en baie ernstige siekte 
beskou en behandel. Omdat dit aan- 
steeklik was, is streng maatreëls en 
voorskrifte daaromtrent neergelê. 
(vel. Lev. 13). So 'n melaatse moes 
geklee gaan met geskeurde klere en 
sy hare moes los hang sodat hy aan 
Sy uiterlike voorkoms maklik as me- 
laatse uitgeken kan word. Hierby moes 
hy buite die laer, dit wil sê, weg 
van die samelewing, in eensaamheid 
'n woonplek vind. Wanneer die gevaar 
bestaan het dat mense in sy nabyheid 
kon kom en sodoende self aangetas 
kon raak, moes die melaatse op `n 
afstand waarskuwend uitroep: Onrein, 
onrein! (vel. Lev. 13:45, 46). Die 
siekte van melaatsheid is in so 'n 
ernstige lig beskou, dat dit die eers- 
geborene van die dood genoem is, 
omdat dit reddingsloos tot die dood 
gelei het (vgl. Job 18:13). Hierbene- 
wens was die melaatse se uitgeworpen- 
heid uit die lewensgemeenskap, So 
goed as 'n toestand van dood waarin 


hy verplaas is. Dit verg nie veel ver- 
beelding om ons voor te stel in watter 
toestand so 'n persoon geleef het nie. 
Hy is prakties as dood beskou, lewen- 
dig-dood. 


Die onreinheid van 'n melaatse het 
in tweërlei opsig bestaan. Hy was lig- 
gaamlik onrein vanweë sy siekte en 
dit het hom weer godsdienstig onrein 
gemaak, dit wil sê hy is nie toegelaat 
om deel te hê aan die godsdienstige 
praktyke van sy medegelowiges en 
saam met hulle nie. So 'n algehele 
sosiale en sodsdienstige uitgeworpen- 
heid het in wese niks verskil van die 
toestand van dood nie. Hy was letter- 
lik afgesny van die land van die 
lewendes en moes hom van God en 
mens verlate gevoel het. Hy moes ten 
alle koste deur die gesondes of soge- 
naamde reines vermy word en ons 
kan met reg sê dat so iemand inder- 
daad soos die pes vermy is. 


In die lig hiervan kan ons verstaan 
watter nood en ellende daar in die 
lewe van elke melaatse bestaan het en 
ook in die lewe van die man waarvan 
ons hier lees. Dit is eweneens duidelik 
aan watter ernstige oortreding hierdie 
man hom skuldig gemaak het deur 
na Jesus te kom. Hy moes op een of 
ander wyse van Jesus se genesings 
en wonders gehoor het. Daarom be- 
staan daar by hom geen twyfel nie 
dat Jesus die mag het om hom te ge- 
nees. Al waaroor hy nie sekerheid het 
nie, is of Jesus hom sal wil genees. 
Vandaar sy smeking: ,As U wil, kan 
U my reinig.” 


Jesus se reaksie op hierdie smeking 
is verrassend en sy optrede onbegryp- 
lik. Is Hy nie bang dat Hy self die 
siekte sal opdoen of minstens gods- 
dienstig onrein sal word nie? Moet 
ons Jesus se optrede sien as 'n on- 
verskilligheid of 'n veronagsaming 
van die wette aangaande melaatsheid? 
Jesus het immers goed geweet dat 
om met 'n melaatse in aanraking te 
kom, Hom onrein kan maak. Tog be- 
staan daar by Jesus geen vrees en 
ook geen weersin vir die melaatse nie. 
Daar is ook nie sprake van moedswil- 
lige veronagsaming van die wette van 
Moses nie. Hy jaag nie die man weg 
nie en verwyder Homself ook nie van 
die toneel nie, omdat die nood van 
hierdie mens Hom aangaan en Hy 
Hom nie daarvan kan distansieer nie. 
Hy laat nie alleen die uitgeworpene 
in sy nabyheid toe nie, maar steek 
selfs sy hand uit en vat aan die man. 


Ons lees dat Jesus die man jammer 


gekry het. Die woord wat hier in die 
Grieks gebruik word, beteken eintlik 


] Blaai om 

GEE JULLE. VIR UIER SS TER EEN 


dat Jesus kwaad geword het. Dit is 
moeilik om uit te maak wat Markus 
hiermee bedoel het. Die evangeliste 
Mattheus en Lukas maak in hulle be- 
skrywing van hierdie genesing nie 
van so iets melding nie. Sommige ver- 
klaarders meen dat dit bewys daarvan 
is dat Markus twee gebeurtenisse hier 
deureen gevleg het. Ander verklaar 
dit weer sê dat Jesus wel kwaad 
geword het, maar nie vir die melaatse 
nie. Die woede of toorn waarmee Je- 
sus vervul is moet dan verklaar word 
as gerig teen die ellende wat die 
sonde en boosheid in die lewe van 
mense gebring het. Wat Jesus dus 
voor Hom aanskou is die werk van die 
duiwel self en dit vervul Hom met 
ergernis. Ons kan nietemin aanvaar 
dat Jesus die man jammer gekry het. 
Hy het nooit `n mens wat in nood 
verkeer het van Hom af weggedryf 
nie (vgl. Joh. 6:37) en Hy het juis 
gekom om die siekes en ellendiges 
te help in hulle nood (vgl. Matt. 9:12; 
Mark. 2:17; Luk. 5:31). 


Die feit dat Jesus die man nie weg- 
dryf nie en selfs aan hom vat, hou veel 
meer in as wat dit op die oog af 
blyk te wees. Hierdeur maak Jesus 
Homself in by die lot van hierdie 
sieke se nood is sy nood. Hy werp 
Homself in by die lot van hierdie 
uitgeworpene. Die uitsteek van die 
hand is ook reeds 'n teken van gesag, 
Soos 'n koning sy hand na `n onder- 
daan uitsteek. Dit is die verlossende 
genade waarmee Hy Hom na die sieke 
wend en waarmee Hy hom wil oprig, 
wil genees en wil terugbring in die 
gemeenskap van die lewendes. Die 
gesag waarmee Jesus sy hand uit- 
steek word hierna onderstreep en 
beklemtoon deur die magsbevel waar- 
mee Hy die melaatse genees. Jesus 
wil en beveel die genesing. Hierdie: 
Ek wil, word rein,” spreek van 
goddelike gesag en mag. Alleen God 
kan met hierdie gesag spreek en 
handel. Hierdie genesing is ook be- 
newens ander, by uitstek die teken 
dat die messiaanse heilstyd aange- 
breek het. Wanneer hierdie dinge 
gebeur is die Messias daar en het 
die koninkryk van God naby gekom. 
(vel. Jes. 35:5; 61:1; Matt. 11:5; Luk. 
OP) 


Nog nooit voorheen het so iets 
plaasgevind nie. Niemand was nog 
daartoe instaat nie. Uit die Ou 'Testa- 
ment weet ons wel van die genesing 
van melaatses (vel. Num. 12:10: II 
Kon. 5:9 v.v.), maar dit het alleen 
deur die hand van God gebeur. In die 
lig van die voorskrifte vir die reinig- 
ing van `'n melaatse in Lev. 14:1-82 
blyk dit ook dat daar genesings voor- 
gekom het by minder ernstige of ver- 
dagte gevalle van melaatsheid, maar 

ook dit kan nie vergelyk word met 
wat hier gebeur het nie. 


Om uitdrukking te gee aan die won- 
derbaarheid van hierdie gebeure sê 
die evangelis dat die melaatsheid on- 
middellik weggegaan het. Markus het 
'n besondere voorliefde vir die woord- 
jie onmiddellik wanneer hy 'n beskry- 
wing gee van `n genesing of `n wonder 
wat Jesus gedoen het. Hiermee wil hy 
uitdruk hoe effektief Jesus se wonder- 
dade was, wat spruit uit die mag en 
gesag waarmee Hy gespreek en ge- 
handel het. Die ongeneeslikheid van 
melaatsheid in aanmerking genome 
en die uitgeworpenheid wat daarmee 
gepaard gegaan het, staan hierdie ge- 
nesing gelyk aan opwekking uit die 
dood. Hierdie man is inderdaad uit 
die dood teruggebring en dit wil 
Markus ook betuig. 


Wat na die genesing gebeur het, 
is nie maklik te verklaar nie en klink 
'n bietjie vreemd as ons letterlik 
vertaal. Eintlik staan hier in vers 43 
dat Jesus na4 die genesing teen die 
man uitgevaar en hom dadelik wegge- 
jaag het. Ook hier verskil Mattheus 
en Lukas van Markus, want nie een 
van hulle meld iets hiervan nie. Die 
woord wat hier gewoonlik met weg- 
stuur vertaal word, is dieselfde as wat 
gebruik word om die uitdrywing van 
duiwels mee te beskrywe. Hoe ons 
hierdie woorde moet verklaar weet 
ons nie. Sommige het daaraan gedink 
dat Jesus hiermee wou verhoed dat 
die man moes dink dat dit by Jesus 
en wat sy werk betref, net om tekens 
en wonders gaan en nie om die ko- 
ninkryk van God nie. So `n verklaring 
sou kon aansluit by die bevel wat 
Jesus die man hierna gegee het om 
oor die gebeure te swyg. Hierdie swyg- 
bevel vind ons so te sê dwarsdeur 
hierdie evangelie en ook in die ander 
evangelies en dit hang saam met wat 
genoem word die Messias-geheimenis. 
Juis omdat Jesus wou verhoed dat 
Hy as `n alledaagse wonderdoener aan- 
gesien word en as 'n nasionae bevry- 
der in politieke sin aangehang sou 
word, het Hy mense verbied om oor 
sulke gebeure soos hierdie genesing te 
praat. Soos ook in die ander gevalle 
gebeur het, het Jesus se verbod by 
hierdie man op dowe ore geval. Deur 
wyd en syd van hierdie gebeure te 
vertel. het die man dit vir Jesus on- 
moontlik gemaak om dit in die om- 
liggende dorpe te waag vanweë die 
toestroming van mense na Jesus toe. 
Hierdeur het juis gebeur wat Jesus 
wou vermy. Mense het na Hom toe 
gestroom om tekens en wonders te 
sien en nie soseer omdat hulle in Hom 
geglo het nie. Om vers 43 te vertaal 
met ,,ernstig aanspreek” en dadelik 

,wegstuur” kan egter net so aanvaar- 
baar wees as die letterlike vertaling 
wat hierbo genoem is. Dit is ook meer 
logies as in aanmerking geneem word 
dat Jesus die man nie aanvanklik, toe 
hy nog melaats was, weggedryf het 
nie. Dat Jesus die man dadelik weg- 
stuur hou dan sonder twyfel verband 
met die feit dat Hy nie wou hê dat 
die man by die toneel van genesing 
moes vertoef nie. Dit sou baie gou 'n 
toeloop van mense veroorsaak het. 


Dat die man na die priesters toe 
gestuur word is in ooreenstemming 
met die wetsvoorskrif vir die reiniging 
van `n melaatse (vgl. Lev. 14:1-82). 
Jesus veronagsaam nie hierdie voor- 
skrifte nie. Hy eerbiedig dit en weet 
dat hierdie man alleen in die ge- 
meenskap opgeneem sal word as hy 
deur die priesters rein verklaar is. 
Die priesters kan nie genees nie, dit 
kan God alleen. Die priesters kan 
alleen rein verklaar wanneer God ge- 
nees het. 


Daar bestaan nie eenstemmigheid 
oor die ulitdrukking ,,tot `n getuienis 
vir hulle” nie. Sommige verklaar dit 
as 'n getuienis vir die omstanders dat 
dit nie `n skyngenesing was nie, maar 
werklik geskied het. Ander meen weer 
dat dit hier gaan om `n getuienis vir 
of teen die priesters. As getuienis 
teen hulle sou dit dan die betekenis 
hê van `n beskaming vir die priesters, 
om aan hulle hulle eie onmag en 
die kragteloosheid van al hulle sere- 
moniële gebruike te toon teenoor die 
mag waarmee Jesus gesond maak. Ons 
kan sondermeer aanvaar dat die aan- 
skoue van hierdie genesing en die 
aanhoor van hoe dit gebeur het, so 
'n gewaarwording by die priester te 
weeg sou bring. Hulle sou inderdaad 
verleë staan en terdeë bewus word 
van hulle eie onmag en van die won- 
derbaarlikheid van die werk van Je- 
sus. Dit lyk egter onvermydelik dat 
ons moet aanvaar dat Jesus hiermee 
in die eerste plek bedoel het dat die 
genesing sowel as die offers wat die 
man sou bring, as afdoende bewys 
vir die priester moes geld dat die 
man waarlik genees is. Hulle sou nie 
anders kon as om hom rein te ver- 
klaar nie, maar hierby sou die aan- 
skoue van die genesing vir hulle boek- 
dele spreek van wat besig is om te 
gebeur waar Jesus teenwoordig is. As 
hulle die Skrifte geken het, sou hulle 
onmiddellik weet dat hierdie genesing 
`n teken of bewys of getuienis is dat 
die heilstvd aangebreek het en dat 
Jesus die Messias van God is. met wie 
se koms die koninkryk van God naby 
gekom het en reeds teenwoordig is. 

Dit is die hoofsaak waarom dit met 
die koms en in die werk van Jesus 
gegaan het en dit moes almal weet en 
tot hulle saligheid glo. 


Die genesing van 'n verlamde man. 
Mark. 2:1-12. 


Nadat Jesus vir 'n tyd lank waar- 
skynlik in Galilea rondgegaan het, 
gaan Hy weer na Kapenaum toe. Ons 
lees dat Hy daar ,in die huis was,” 
want so het die mense gehoor. Dit 
is nie seker wat ons hieronder moet 
verstaan nie. Hierdie woorde kan een- 
voudig beteken dat Hy tuis was. Was 
dit in sy eie huis of in die huis van 
iemand anders? Sommige vermoed dat 
dit in die huis van Simon was, ander 
weer dat sy moeder daar gewoon het 
en dat Hy by haar tuis was. In Matt. 
4:13; 9:1 word in elk geval duidelik 
gesê dat Hy in Kapernaum gaan 
Woon” het en dat dit sy ,,eie” stad 
of dorp was. Hieruit moet ons aflei 
dat Kapernaum vir geruime tyd sy 
tuisdorp was en deur Hom as sodanig 
beskou is. In wie se huis dit ook al 
was, die gebeure wat hier beskryf 
word vind plaas in die huis waar 
Jesus gewoonlik tuisgegaan het. 


Hoewel Jesus die dorp onopgemerk 
binne gekom het het dit nie lank 
geduur voordat die nuus versprei het 
nie. Dit veroorsaak onmiddellik `ʼn 
groot toeloop, na sy tuiste toe en ons 
lees dat Jesus by hierdie geleentheid 
besig was om met die aanwesiges 
,die woord te praat” soos dit letterlik 
in die teks staan. Hierdie woorde kan 
nie anders vertolk word nie as dat 
Jesus besig was om met hulle oor sy 
boodskap te praat. Sy boodskap was 
die boodskap van of oor die koninkryk 
van (God, die verkondieing van die 
evangelie (vgl. Mark. 1:14, 15). 'Ter- 
wyl Hy hiermee besig was kom daar 
vier manne aan wat 'n verlamde dra. 
Hulle sien baie gou dat dit vanweë 
die menigte mense nie moontlik is 
om die verlamde man normaalweg tot 
by Jesus te bring nie. Dit was on- 
moontlik om selfs tot naby die deur te 
vorder. Daarom bedink hulle 'n plan. 


Aan die buitekant van 'n Palestynse 
huis het gewoonlik 'n trap na die 
dak gelei en hiermee gaan hulle op tot 
bo op die dak. Hulle maak dan 'n 
opening in die dak waardeur hulle 
die verlamde tot reg voor Jesus laat 
afsak. Hulle laat die verlamde afsak 
op 'n draagbaar waarop hy gelê het. 
Normaalweg word met ..draagbaar” 
vertaal, maar dit kon nie 'n draag- 
baar wees soos wat in ons tyd ge- 
bruik word nie. Dit kon waarskynlik 
'n lae bed gewees het of eenvoudig 
'n slaapmat. 


Oor die maak van 'n opening in die 
dak het ons nie baie duidelikeid nie. 
Die woord wat hier gebruik word laat 
ons dink aan 'n teëldak waarvan die 

teëls afgehaal is. Die probleme is 
egter dat dit nie in Palestina gebruik- 
lik was om vir 'n huis `n teëldak op 
te sit nie. Die Romeine het wel teël- 
dakke gehad en ten opsigte van `n 
Romeinse huis sou die woord wat hier 
gebruik word dus wel kon pas. `n 
Palestynse huis is gewoonlik voorsien 
van `n dak wat bestaan het uit takke 
en riete of biesies of strooi waaroor 
'n kleilaag gesmeer is en wat op balke 
gerus het. Ons weet nie of hierdie 
huis dalk tog `n teëldak gehad het nie, 
iets wat egter hoogs onwaarskynlik is. 
Met `n gebruiklike Palestynse dak kan 
ons ons indink oeveel brokstukke en 
stof binne in die huis moes geval het 
met die deurgrawingsproses. Hiervan 
word egter niks vermeld nie en ook 
nie van die eie reg wat die vier manne 
gebruik het om sondermeer 'n ope- 
ning in die dak van iemand se huis te 
maak nie. Mattheus meld niks van die 
opening wat in die dak gemaak is 
nie en Lukas sê slegs dat hulle die 
verlamde deur die dakteëls na binne 
laat sak het. 


Die belangrikste van hierdie han- 
delswyse van die vier manne is egter 
hulle vasberadenheid om die verlamde 
tot by Jesus te bring al beteken dit 
ook die gebruik van eie reg en selfs 
die beskadiging van eiendom. Alleen 
'n onwrikbare geloof en vertroue in 
Jesus se genesingskrag kan mense 
so iets laat doen. Jesus sien hulle 
geloof en dit laat Hom vir die ver- 
lamde sê: ,.Jongman, jou sondes word 
vergewe.” Hierdie woorde veroorsaak 
egter onmiddellik 'n opskudding on- 
der 'n aantal skrifgeleerdes wat daar 
by Jesus gesit het. Hulle voel, heelte- 
mal tereg. beswaard dat Jesus so iets 
durf sê. Hy praat godslasterlik, want 
alleen God kan sondes vergewe. Dit 
is ongehoord en vir hulle iets uit die 
bose dat `n mens dit kan waag om 
vergewing van sondes te skenk. Dit is 
nie duidelik of hulle hulle beswaar 
teenoor mekaar uitgespreek het en of 
elkeen dit slegs by homself gedink 
het nie. Letterlik staan hier dat hulle 
dit in hulle harte beredeneer het. In 
vers 8 lees ons verder dat Jesus dit 
dadelik in sy gees eeweet het dat 
hulle so redeneer. Hiërvdlgens blyk 
die aanneemlikste dus te wees dat 
hulle nie hulle ontsteltenis uitge- 
spreek het nie, maar dat Jesus tog 
onmiddellik geweet het wat in hulle 
gedagtes omgaan. 


Benewens hierdie beswaar het daar 
bv die skrifgeleerdes ook nog 'n ander 
bedenking bestaan. Hulle moes bv 
hulleself gedink het dat behalwe die 
godslasterlikheid van Jesus se uit- 
spraak. dit nog niks bewvs vir die 
aanwesiges nie. Dit is nie alleen gods- 
lasterlik nie. so dink hulle, maar ook 
maklik om te sê: Jou sonde word 
vergewe. Niemand weet egter of dit 

werklik vergewe is nie, want daarvan 
kan hulle geen teken of bewys sien 
nie. Enigeen sou daartoe instaat wees, 
moes hulle by hulleself gedink het. 
Daarom vra Jesus hulle die vraag: 
,Wat is makliker .. . ” Vir hulle lyk 
die sondevergewing makliker omdat 
dit nie sigbaar gedemonstreer hoef te 
word nie, terwyl die genesing van die 
verlamde `n ware toets vir Jesus sou 
wees. Natuurlik is dit net andersom. 
vm sondes te vergewe hou veel meer 
in as die genesing van die sieke. Tog 
gee Jesus die verlamde die opdrag om 
op te staan en hy is genees. Hiermee 
word sigbaar die gesag onderstreep 
waarmee Jesus sondes kan vergewe. 
Dit is vir die skrifgeleerdes genoeg 
bewys dat die Seun van die mens op 
aarde mag het om sondes te vergewe. 
So iets het die ounstanders inderdaad 
nog nooit gehoor of gesien nie, sodat 
hulle nie anaers kon nie as om met 
oorstelpheid God te verheerlik. Hier- 
deur is die skrifgeleerdes ook tot 
hulle beskaming die swye opgelê. 


Dit is opvallend dat Jesus nie aan- 
vanklik die verlamde genees het nie, 
maar wel sy sonde vergewe het. Dit 
laat die vraag ontstaan of daar `n 
direkte verband tussen sonde en siek- 
tetoestande bestaan. Jesus gee dit nie 
uitdruklik te kenne nie, alhoewel ons 
weet dat die sonde dikwels as 'n aan- 
leidende oorsaak van liggaamlike on- 
gesteldheid en ellende gesien is (vgl. 
bv. Joh. 9:2). Dit sou ook nie onjuis 
wees om te beweer dat die sondeval 
die oorsaak was van die nood en el- 
lende van die mensdom nie, geestelik 
en hggaamlik. Jesus net in elk geval 
geweet dat die verlamde se grootste 
nood nie sy uggaamlike verlamming 
was nie, maar wel die verlamming wat 
die sonde in elke mens se lewe ver- 
oorsaak. Daarom is die vergewing van 
sy sondes vir hom uie grootste ge- 
nadegawe wat hy kon ontvang. Veel 
groter as die liggaamlike genesing 
waarvoor hy na Jesus toe gebring is. 
Selfs al sou Jesus hom nie liggaamlik 
genees het nie, sou die ergste liggaam- 
like gebrek of nood vir hom maklik 
draagbaar kon wees met die wete dat 
Sy sonde vergewe is. 


— DS. GM. M PELSER 


Baie realisties kan verklaar word, 
dat Nederland die Christendom vir 
'n groot deel al afgeskaf het. en besig 
is om dit verder af te skaf. Die simp- 
tome (tekens) daarvan kan u duidelik 
Sien in die vermaterialisering, ver- 
wildering en verseksualisering van die 
lewe. U kan dit duidelik sien in die 
sterk styging van die aantal misdade. 


Gemeente Opbouw 

DIE KINDERS SE HERVORMER 





KATEGESE vir die LAFRSKOOLKINDERS 


Liewe maats, ek wil voorstel dat 
julle julle Hervormer na die kate- 
gese klasse saamneem, As julle juf- 
frou of meneer dan daardie Sondag 
se lessie behandel, dan het julle dit 
voor julle, sommer met die vragies en 
al. Miskien kan juffrou of meneer 
Sommer vir julle die vragies uit die 
Hervormer vra. Moet egter nie vergeet 
om julle Bybel ook saam te neem nie, 
dan kan julle mos vinnig opsoek as 
julle die antwoord vergeet. 

In verband met die vragies oor die 
Psalms het ek besluit om drie pryse 
van 50c elk toe te ken aan Elsa Labu- 
schagne van Posbus 1155, Pietersburg 
(ja, Elsa, ons adresse hier in die stad 
is maar lank! Dankie vir jou netjiese 
briefie), Marias Vreulink (is jou naam 
reg?) van Plettenbergstraat 40, Monte 
Vista, K.P., en Meila Botha van Pos- 
bus 232, Marble Hall. Baie geluk aan 
julle drie en hou maar die pos dop, 
hoor! 


SONDAG 7 MEI: 
DIE GELYKENIS VAN DIE PONDE. 
Luk. 19:11-28. 


Hierdie gelykenis vertel Jesus eint- 
lik van Homself. Hy sê: 'n Man van 
hoë geboorte, dit wil sê 'n beroemde 
en regverdige man, het eenmaal na 'n 
ver land gereis om 'n koningskap te 
ontvang. Aan sy tien diensknegte gee 
hy tien ponde waarmee hulle moet 
handel dryf totdat hy terugkom. Sy 
bure en medemense het hierdie be- 
roemde man egter gehaat en wou nie 
hê dat hy 'n koning word nie. Die 
man het egter gegaan en sy koning- 
skap ontvang. 

Intussen het die diensknegte met 
die tien ponde wat hulle ontvang het, 
begin handel dryf. Party van hierdie 
diensknegte het goed gevaar en baie 
wins gemaak. maar ander was lui en 
het liewer niks met die geld gedoen 
nie — dit sommer net so laat lê 
en niks wins gemaak nie. Toe die 
koning terugkom was hv bly oor die 
diensknegte wat gewerk het. maar 
baie kwaad vir hille wat niks gedoen 
het nie. 

Nou wonder ek of julle kan raai wat 
hierdie gelvkenis van Jesus beteken? 

Wie. dink julle. is die koning wat 
so gehaat is deur sy medemens wat 
nie wou hê dat hy 'n koning word 
nie? 

En wie is die diensknegete wat die 
ponde ontvangs het om mee te werk? 

Wat het die koning gedoen met die 
lui en slegte diensknegte? 

Wat gaan elkeen van julle doen 
met die talente wat julle van die Here 
ontvang het? 


SONDAG 14 MEI. 


DIÉ HEMELVAART VAN JESUS. 
Handelinge 1:1-14. 


Die vier boeke in die Bybel wat vir 
ons vertel van Jesus se lewe op aarde, 
noem ons die vier evangelies. Hulle 
is Matthéiis, Markus, Lukas en Johan- 
nes. In hierdie boeke lees ons egter 
nie veel van die hemelvaart van Jesus 
nie. In Markus 16:19 lees ons net `n 
enkele sinnetjie in in Lukas 24:48-52 
net 'n paar verse daaroor. In sy boek 
oor die Handelinge van die Apostels, 
vertel Lukas egter bietjie meer. 


Voordat ons egter die hemelvaart 
van Jesus behandel moet ons net 'n 
bietjie teruggaan in die geskiedenis. 
Verlede maand het ons stilgestaan by 
'n paar van die gelykenisse van Jesus 
en die vorige maand het ons sy krui- 
siging en dood behandel en ook die 
opstanding. Nadat Jesus opgestaan het 
op Paassondag (wat ons op 2 April 
herdenk het), het Hy nog vir 40 dae 
op die aarde gebly en aan baie mense 
verskyn, veral aan sy dissipels. En 
elke keer as Jesus aan sy dissipels 
verskyn het, het Hy hulle geleer, net 
Soos 'n onderwyser die kinders in 'n 
klas leer, of soos puffrou en meneer 
vir julle in die kategese klasse leer. 
Daar was egter één verskil: Julle 
onderwysers in die skool leer nie net 
vir julle uit die Bybel nie, maar leer 
julle ook om somme te doen en aard- 
rykskunde en gesondheidsopvoeding 
en baie ander vakke. Jesus het egter 
vir sy dissipels net van die Bybel 
geleer, wat die Woord van God bete- 
ken en wat daar alles geskrywe is. 
Veral het Jesus vir sy dissipels vertel 
van al die plekke in die Bybel waar 
daar van Hom (Jesus) voorspel is 
deur die profete lank gelede. Die 
profete wat van Jesus voorspel het, 
is veral Jesaja, Daniël. Miga, Maléagi 
en nog baie ander. So het Jesus sy 
dissipels geleer, sodat hulle later apos- 
tels kon word. Apostels beteken men- 
se wat uitgestuur word om die Woord 
van die Here te verkondig. 


Nadat die veertig dae verby is, het 
Jesus sy dissipels tot bo-op die Olyf- 
berg geneem. Die Olyfberg lê net 
langs Jerusalem. En terwyl Jesus nog 
met sy dissipels gepraat het, het Hy 
na die hemel opgevaar. En toe die 


dissipels nog na bo kyk waar Jesus in 
die wolke opvaar, het daar skielik 
twee engele by hulle gestaan en hier- 
die engele het vir die dissipels vertel 
dat Jesus eendag net so weer sou 
terugkom soos wat Hy opgevaar het. 
As Jesus dan eendag weer terugkom, 
sal Hy al daardie gehoorsame groot- 
mense en kindertjies kom haal wat in 
Hom geglo het. 

Op Donderdag 11 Mei herdenk ons 
die hemelvaart van Jesus. Op daardie 
dag is dit `n vakanisedag, maar nie 
'n dag om piekniek te gaan hou en 
partytjies te vier nie. Dan moet ons 
terugdink aan die dag toe Jesus op- 
gevaar het na die hemel om aan die 
regterhand van God te gaan sit. 

As ons nou 2 April byreken en ons 
tel al die dae tot op Donderdag 11 
Mei, dan sien ons dit is presies 40 
dae. 


Wie kan nou die volgende vragies 
beantwoord? 


(Onthou, baie van hierdie vragies 
gaan in die Bybelkenniseksamen weer 
gevra word.) 

Hoeveel evangelie-boeke is daar? 

Noem hulle almal. 

In watter twee evangelies word vir 
ons van die hemelvaart van Jesus 
vertel? 

Hoeveel dae het Jesus na Sy op- 
standing nog op die aarde gebly? 

Wat het Hy in hierdie tyd vir sy 
dissipels geleer? 

Van watter berg af het Jesus na 
die hemel opgevaar? 

Watter twee manne het n4 die he- 
melvaart met die dissipels gepraat? 

Wat het hulle vir die dissipels gesê? 

Wat sal Jesus doen as hy eendag 
weer kom? 

Op watter dag herdenk ons die 
hemelvaart van Jesus? 


SONDAG 21 MEI. 
DIE PINKSTERFEES 
Handelinge 2:1-26. 

Daar staan die klompie dissipels 
nou alleen op die Olyfberg. Jesus is 
weg, en hulle voel baie alleen en 
eensaam. Gelukkig het die engele vir 
hulle gesê dat Jesus weer eendag sal 
terugkom. Maar wat moet hulle nou 
doen? Skielik onthou hulle dat Jesus 
vir hulle twee dinge gesê het: 

Hulle moet in Jerusalem wag, en 
Jesus sal Iemand anders na hulle 

stuur om by hulle te bly. Hierdie 
,lemand anders” het Jesus die Troos- 
ter genoem. 


Maar nou weet die dissipels nie wie 
hierdie Trooster sal wees nie en hulle 
besluit om in Jerusalem te wag om 
te sien wie dit sou wees wat Jesus 
bedoel het. Intussen moes `n ander 
apostel gekies word in die plek van 
Judas Iskariot. Judas het Jesus vel- 
raai en hom daarna self gaan ophang. 
Hulle het toe `n man met die naam 
van Matthias gekies as apostel in die 
plek van Judas. Weet julle nog wat 
`n apostel is? Ja, dit is iemand wat 
uitgestuur word om te preek en die 
Woord van die Here (evangelie) te 
verkondig. Al die dissipels het nou 
net gewag vir die Trooster voordat 
hulle uitmekaar sou gaan om vir die 
wêreld van Jesus te gaan vertel. 


En toe, op die tiende dag na Jesus 
se hemelvaart het dit gebeur. Al die 
dissipels en nog baie ander mense 
was in Jerusalem saam om die Pink- 
sterfees te vier. En skielik het daar 
'n geluid gekom soos van 'n geweldige 
sterk wind en vuurvlamme was in die 
lug en die vuurvlamme het verdeel in 
klein vlammetjies en dit het gelyk of 
daar `n vuurvlammetjie op elkeen van 
die apostels se kop gaan sit het en 
almal is vervul met die Heilige Gees. 
En die apostels het in vreemde tale 
begin praat, sodat al die vreemde 
mense, Grieke en Arabiere en Ro- 
meine hulle elkeen verstaan het. Pe- 
trus, een van die apostels, het toe 
opgestaan en `n toespraak gehou en 
vir al die mense wat soontoe aange- 
hardloop gekom het om te kom sien 
en hoor wat daar gebeur het, van 
Jesus vertel. Hy het vir hulle vertel 
hoe Jesus se geboorte, lyding en 
kruisiging al lankal deur die profete 
voorspel is. Hy het hulle ook vertel 
dat Jesus weer opgestaan het uit die 
dood en opgevaar het na die hemel en 
dat Hy vir ons sondes aan die kruis- 
hout gesterf het. 


Toe al die mense hierdie wonder- 
like woorde van Petrus hoor, het 
hulle gevra: Wat moet ons nou doen? 
En Petrus het vir hulle vertel dat 
hulle hulle moet bekeer en hulle laat 
doop in die Naam van Jesus Christus. 
Dan sou hulle ook die Heilige Gees 
ontvang. En omtrent drie duisend 
mense is daardie dag bekeer. 


Nou het die apostels geweet wie die 
Heilige Gees is. Dit is die Trooster 
wat deur Jesus gestuur is om by hulle 
te bly. 


Die Heilige Gees is vandag nog by 
ons. Dit is die Trooster wat by ons 
bly, die Gees van God wat ons elke 
dag beskerm, bewaar en lei. Jesus is 
nie meer by ons nie, maar ons is nooit 
alleen nie, want die Heilige Gees is 
by ons. 


Hoe lyk die met die volgende vragies? 

Watter twee dinge het Jesus vir sy 
dissipels gesê of beveel om te doen? 

Wie is die Trooster wat deur Jesus 
gestuur is? 

Wat het op die dag gebeur toe die 
Trooster gekom het? 

Watter apostel het vir die mense 
van Jesus vertel? 

Hoeveel mense het bekeer geraak? 

Op watter feesdag het dit gebeur? 

Wat moes die bekeerde mense 
doen? 

Hoeveel dae na die hemelvaart van 
Jesus het al hierdie dinge gebeur? 

Hoekom is ons nooit meer alleen 
nie? 


SONDAG 28 MEI. 
1. GENESING VAN 'N MELAATSE, 
Markus 1:40-45. 


2. DIE VERLAMDE MAN VAN 
KAPERNAUM, 


Markus 2:1-12. 


Ons het nou gedurende die afge- 
lope tyd die gelykenisse van Jesus 
behandel (onthou julle nog van die 
Saaier en die barmhartige Samaritaan 
en die ryk man en Lasarus?), en ons 
kan nou weer `n slag kyk na 'n paar 
wonderwerke van Jesus. Wat is nou 
`n wonderwerk? Dit is iets wat gebeur 
wat `n mens nie kan verklaar nie, 
met ander woorde, dit is iets wonder- 
liks wat deur God gedoen word en wat 
nie deur 'n mens moontlik gemaak 
kan word nie. Baie sulke wonderdade 
of wonders is deur Jesus gedoen toe 
Hy op aarde was en nog die wonder- 
likste van alles is dit dat Jesus dit 
aan mense gedoen het. Van twee van 
hierdie wonderwerke gaan ons julle 
nou vertel. Die eerste is van die ge- 
nesing van 'n melaatse en die tweede 
die genesing van 'n verlamde man. 

Melaatsheid is `n vreeslike siekte 
waarvoor die mense van daardie tyd 
geen medisyne gehad het nie. Dit was 
so erg dat `'n melaatse mens nie in 
'n dorp of stad mog bly nie. Sulke 
mense moes buitekant in die veld 
lewe en stadig van ellende, koue en 
ontbering sterf. Niemand mag naby 
SO 'n melaatse kom nie en as iemand 
nog onwetend naby so 'n persoon kom, 
moes die sieke uitroep: Melaats, me- 
laats! en dan net alle mense wegge- 
vlug van hom. 

So kom Jesus op 'n dag al stap- 
pende saam met sy dissipels verby 
so 'n klein dorpie in Galilea en toe 
hulle weer kyk sien hulle iemand 
aangehardloop kom. Die persoon hard- 
loop en kom val voor die voete van 
Jesus, plat op die grond. Toe sien 
almal dat dit 'n melaatse was en 
hy was so erg dat sy hele liggaam vol 
groot wit sere was. Die dissipels lyk 
geskok en wil nie nader gaan nie, 
maar die sieke sê: Here, as U wil, 











Staan op en loop 


kan U my reinig. Jesus lyk nie geskok 
nie en wil ook nie weggaan nie. Die 
dissipels kan nie glo dat Jesus stil 
staan by die siek man nie. En nou 
doen Jesus nog iets ergers. Hy steek 
sy hand uit en raak die arme, onreine 
mens aan en sê: Ek wil, word ge- 
reinig! En dadelik was die melaatse 
man gesond en vol blydskap. 


Toe Jesus weer terug was in die 
dorpie Kapérnaum het hy in 'n sekere 
huis gegaan. Toe Hy in die huis gaan 
het daar mense van heinde en verre 
gekom om na Hom te luister, sodat 
die huis en ,,stoepe” rondom nader- 
hand vol mense was. Niemand kon 
meer inkom of uitgaan nie. Skielik 
kom daar vier mans aan en hulle dra 
'n verlamde man op `n draagbaar. 
Weet julle wat `n draagbaar is? Ja, 
dit is `n soort van plat bed of raam- 
werk waarop mense 'n siek mens dra. 
Nouja, hierdie vier mans wil die ver- 
lamde man na Jesus toe bring maar 
hulle kan nêrens naby Hom kom nie, 
omdat die mense die deure en gange 
en ,,stoepe” vol staan. Nou beraam 
hulle 'n ander plan: Hulle laat hom 
deur die dak afsak tot voor Jesus. Al- 
mal raak stil. Nou gaan daar iets 
gebeur en daar gebeur ook iets, maar 
nie wat die mense verwag het nie. 
Jesus kyk na die siek man en sê: 
Seun, jou sondes is jou vergewe! Daar 
is beroering onder die mense. Die 
Fariseërs sê dadelikêé Wie is Hy, dat 
Hy sondes kan vergewe? Net God kan 
sondes vergewe! Maar hulle weet nie 
dat Jesus die Seun van God is nie. 
Jesus ken die gedagtes van die Fari- 
seërs en om vir hulle te wys dat Hy 
mag het om alles te doen, sê Hy vir 
die lam man: Staan op en neem jou 
bed op en gaan na jou huis toe! En 
dadelik gebeur die wonder. Die siek, 
lam man wat op 'n draagbaar gelê 
het en hom nie kon roer nie, spring 
nou rond van blydskap en geluk! 

Jesus het die mag van God ontvang 
om sondes te vergewe en siek mense 
gesond te maak, want hy is die Seun 
van God. 


[] Na volgende bladsy 

F. C. Fensham — EXODUS (De 
Prediking van het Oude Testament), 
Nijkerk 1970. Prys f29.50. By inteke- 
ning R27. 


Hierdie waardevolle kommentare- 
reeks het die laaste jare behoorlik 
van die pers afgerol. Een van die 
jongste toevoegings is die werk oor 
Exodus van prof. Fensham, professor 
in Semitiese Tale aan die Universiteit 
van Stellenbosch. Dit is die eerste 
Nederlandse kommentaar op die be- 
trokke boek wat vir `n hele paar jaar 
verskyn het en daarom des te meer 
welkom, omdat ons kon verwag dat 
die nuutste resultate van die Ou Testa- 
mentiese wetenskap op hierdie terrein 
verwerk sou word. 


In hierdie opsig is ons geensins 
teleurgestel nie. Prof. Fensham is 
baie tuis in sy stof, en danksy Sy 
kennis van die verskillende bronne in 
die Semitiese en ander tale, het `n 
pragtige werk tot stand gekom. Die 
boek is na alle aspekte van vorm en 
inhoud verklaar teen die agtergrond 
van parallelle uit die oud-Oosterse 
wêreld. Tog het die skrywer uitmun- 
tend daarin geslaag om die eiesoortige 
van die Ou Testamentiese materiaal 
na vore te bring. 


Die kommentaar is eweredig oor 
die stof verdeel. Die kommentaar is 
aan die hand van die stof in vier 
hoofdele ingedeel, te wete: Tsrael in 
Egypte. De Verlossing uit de macht 
van Egypte, Op weg naar de Sinai en 
Gods openbaring by de Sinal. 


Fensham sien tereg die verbonds- 
sluiting as die klimaks van die tema 
van die redding uit Egipte (bl. 9). In 
sy kommentaar wys hy oral op die 
besondere skryftrant van die outeur 
van Exodus met sy besondere voor- 
liefde vir priesterlik sake, sy sin vir 
humor asook op sy tipies oud-Oosterse 
wyse van beskrywing, Soos byvoor- 
beeld dat nooit meer as twee persone 
tegelyk aan die woord kom nie. Die 
wesenlike trekke van die (God van 
Exodus as die kragtige Verlosser van 
sy volk en as Verbondsgod is deur 
Fensham goed raakgesien en deur- 
gaans aangetoon. 


Die Tien Gebooie en die struktuur 
van die verbond word verrassend be- 
lig vanuit die Hetitiese vasalverdrae. 
'n Enkele voorbeeld kan aantoon hoe 
SO `n formele vergelyking vir die 
interpretasie van `n Bybelse teks van 
hulp kan wees: Die inleiding van die 
vasalverdrae, waarin die meerdere 
party in die verbond met die mindere 
homself voorstel, toon byvoorbeeld 
aan dat die meeste Bybelvertalings 

die nominale sin aan die begin van 
die Tien Gebooie korrek vertaal het 
as ,Ek is die HERE (Jahwe, `n eie- 
naam) jou God wat jou . .. ” en dat 
dit nie vertaal moet word as ,Ek, die 
HERE, is jou God wat jou uit Egipte- 
land uit die slawehuis uitgelei het” 
nie (bl. 180). 

Die boek is leesbaar geskryf en kan 
met vrug ook deur leke gebruik word. 
Dit is soos ander werke in die reeks 
netjies uitgegee. 


— Wouter C. van Wyk. 


J. L. Helberg en J. H. van Wyk, 
BYBELSTUDIE OU TESTAMENT, 


STANDERD 9. Interkerklike Uitge- 
werstrust, Pretoria. 


'n Bekende teoloog en opvoedkun- 
dige was vir hierdie werkie verant- 
woordelik. Dit is `n aflewering in die 
serie handboeke vir skole wat deur 
teoloë van die drie Afrikaanse kerke 
opgestel en gekeur word. Dit spreek 
vanself dat hierdie werke gesagheb- 
bend en betroubaar sal wees, omdat 
elke werk deeglik deur teoloë van al 
drie kerke nagesien word. 


Die skrywer is tans professor in 
Ou Testament aan die Potchefstroom- 
se Universiteit, aan dieselfde universi- 
teit waaraan mnr. J. H. van Wyk, die 
opvoedkundige medewerker verbonde 
is. Soos uit hierdie kombinasie te 
verwagte was, het ons `n netjiese 
werkstuk voor ons wat aan alle aka- 
demiese en pedagogiese eise wat daar- 
aan gestel kan word, voldoen. Dit is in 
eenvoudige taal geskrywe. Aan die 
einde van elke les is daar hersienings- 
vrae asook `n werkopdrag waardeur 
die behandelde stof vasgelê word. 


Die stof wat behandel word is die 
profetiese en digterlike boeke van 
Bybel. Soos elke predikant (en dosent 
in die teologie en verwante rigting!) 
maar alte goed weet, is dit juis op 
hierdie terrein dat die kennis van 
katkisante en studente baie vaag is, 
indien dit nie heeltemal ontbreek nie. 
Profetiese boeke, met uitsondering 
van die sogenaamde Messiaanse ge- 
deeltes, word selde gelees, en hoewel 
die Spreuke en Psalms tot die mees 
gelese gedeeltes van die Ou Testament 
behoort, beskik die leerlinge (en hulle 
onderwysers) nie oor 'n sistematiese 
inleiding in die stof nie, sodat hulle 
die werklike skoonheid in formele en 
inhoudelike opsigte nie raaksien en 
waardeer nie. Watter wêreld van mis- 
verstand sien `n mens nie raak as jy 
iemand sou vra wat hy onder 'n pro- 
feet verstaan nie. Vir baie is dit, na 

die huidige spraakgebruik, eenvoudig 
'n toekomsvoorspeller! Prof. Helberg 
het versigtig nagegaan en aangetoon 
wat dit in die Bybel en daarom vir 
die gelowige beteken. Sake soos die 
benaming en taak, die roeping en 
ontvangs van die openbaring van God, 
is op `n heldere wyse behandel. Twee 
lesse handel oor die eienskappe van 
die profesie, en in verdere lesse word 
'n greep uit die profete Amos en 
Jesaja gedoen. 'n Enkele punt van 
aanvegbaarheid is die (origens baie 
versigtige) behandeling van die ver- 


[] Vervolg op bladsy 32 


DIE KINDERS SE 
HERVORMER 


[] Van vorige bladsy 
Sien julle kans vir die volgende 
vragies? 

Melaatsheid is 'n vreeslike... ? 

Waar moes `n melaatse mens bly? 

Wat moes `n melaatse mens skreeu 
as daar iemand naby hom kom? 

Was daar enige soort medisyne om 
melaatsheid te genees? 

Wat het die melaatse gesê toe hy 
Jesus sien? 

Wat het Jesus vir hom gesê? 

Waarop het die mense die verlam- 
de man gedra? 

Hoekom kon hulle nie in die huis 
inkom nie? 

Wat het hulle toe gedoen? 

Wat het Jesus vir die verlamde 
gesê? 

DOODSBERIGTE EN MEMORIAMS 


COETZER: Nicolaas Johannes — 
Twee jaar van droefheid en stille 
smart is reeds verby. Ons dink terug 
aan 10 Februarie 1970 toe stil en 
Sag van ons weggeroep is na sy ewige 
woning my dierbare lewensmaat, va- 
der en grootvader in die ouderdom 
van 55 jaar en 6 maande. Ons gun 
hom die rus. Sy smart was groot. 
Al wat oorbly is soete herinnerings. 

— Bedroefde eggenote, kinders en 
kleinkinders. 

Kotie Coetzer, Deenastr. 9, Thaba- 
Zimbi. 


BOTHA: Johannes Petrus — Nooit sal 
ek die 21ste April 1968 vergeet toe 
die dood onverwags my geliefde egge- 
noot weggeneem het. Soet en bitter 
saam gesmaak, donker nagte saam 
gewaak. Jou plek in die huis is leeg, 
ek jis alleen, by jou graf sal ek altyd 
ween. Tot weder siens. 

— Jou verlangende eggenote Soekie 
Botha, Kookfontein, Bus 60 Rothdene. 





DOODSBERIGTE 
aa 





IN MEMORIAM 


Dit het die almag.ige God behaag om 
die siele van hierdie ons tans gestor- 
we broeders en susters, tot Hom te 
neem. Hulle liggame is aan die aarde 
toevertrou in die vaste en sekere hoop 
van die opstanding tot die ewige le- 
we deur ons Here Jesus Christus wat 
die vernederende liggaam aan Sy ver- 
heerlikse liggaam gelyk sal maak. 


In liefdevolle herinnering dink ons 
terug aan ons ontslape dierbares wat 
ons vooruitgegaan het en nou rus van 
hulle arbeid. Ons mis hulle, maar treur 
nie oor hulle soos die ander wat geen 
hoop het nie. Ons dank God vir wat 
hulle deur sy genade beteken het. 


LINGENFELDER: Hendrik Jacobus— 
Nog `n jaar van eensaamheid en ver- 
lange is verby, maar die dag van 29 
Maart 1969 sal ons nooit vergeet toe 
my dierbare eggenoot, ons vader en 
grootvader onverwags van ons wegge- 
neem is deur die dood. 


—  Verlangende eggenote, Kotie, 


kinders en kleinkind, Vierdelaan 26, 
Maraisburg. 


BOTHA: Jacobus 
Frederik — Dit het 
die Here behaag 
om van ons weg te 
neem ons dierbare 
seun, broer en eg- 
genoot, op 26 No- 
vember 1971. Met 
liefde dink ons te- 
rug. 
Gesang 184:4. 

— Bedroefde eg- 
genote, vader, moe- 
der en suster.” 


VAN ROOYEN: Johannes Cornelius— 
In liefdevolle herinnering dink ons 
terug aan my ontslape eggenoot en 
ons pappie wat op 21 Maart 1969 van 
ons weggeneem is. Die herinnering is 
mooi en ons dank God vir wat hy 
deur sy genade vir ons beteken het. 


— Verlangende vroutjie en kinders, 
Driekie, Willie en Sussie, Joe Nilsen- 
laan 8, Sonlandpark, Vereeniging. 

[7] Vervolg van bladsy 30 


houding van proto-Jesaja tot deutero- 
Jesaja op bladsy 46-47. By die argu- 
mente vir `n Tweede Jesaja word net 
een van die argumente (2.1.3) sonder 
kommentaar gelaat, terwyl die argu- 
mente ten gunste van een skrywer 
kommentaarloos gelaat word. Die sie- 
ning in albei gedeeltes van die HERE 
as die Heilige van Israel kan O6k 
daardeur verklaar word dat `n latere 
skrywer by 'n vroeëre skrywer doel- 
bewus aangesluit het. By argument 
2.2.4 ten opsigte van die wyse van 
aanhaling in die Nuwe Testament, wil 
`n uitdrukking soos ,,Jesaja sê” niks 
meer sê as dat ons wat gesê word in 
die Jesajaboek kan lees nie. Daar is 
geen wins vir teologie en geloof te 
behaal uit die verdediging van een 
skrywer vir enige enkele Bybelboek 
nie. Dit doen aan die kanonisiteit en 
gesag van sulke ,,onegte” woorde geen 
afbreuk nie. 


Origens — die wydste leserskring 
moontlik word hierdie werk toege- 
wens. Gewone gemeentelede kan hul- 
self met sulke lektuur verryk. 


— Wouter C. van Wyk. 


DIE MAUSER KNAL deur J. F. van 
Wyk, Perskor-Uitgewery. Prys R38.50. 


Hier is nou nog `n boek oor die 
heldestryd van ons volk teen die 
magtigste ryk van die tyd, vertel deur 
iemand wat as `n penkop die stryd 
meegemaak het. Hy vertel dit soos hy 
dit toe gesien het in lewendige taal 
met kort sinne, sonder onnodige om- 
haal van woorde. En hy doen dit op 
'n onderhoudende wyse. 


Die kaart voorin en 'n paar waarde- 
volle fotos verhoog die waarde daar- 
van. 


U sal daarvan geniet. 
— Joh. Dreyer. 


In die beleid van afsonderlike ont- 
wikkeling moet dit ons beginsel wees 
dat ons aan ander dieselfde moet gun 
as wat ons vir onsself opeis... Die 
morele grond en die diepste regver- 
diging daarvoor is dat alle ander 
mense, ook die nie-blankes, ons mede- 
mense is, beelddraers van God met `n 
eie intrinsieke waarde en waardigheid 
wat onskendbaar is en wat ons altyd 
moet eerbiedig. 


Daarbenewens is dit `n feit, dat in 
ons besondere bevolkingsopset afson- 
derlike ontwikkeling die enigste ware 
moontlikheid bied vir die nie-blanke 
om as persoon tot sy reg te kom. 


— Prof. dr. P. $. Dreyer. 

RYKDOM 


Rykdom kan `n sekere mate van 
sekerheid, maar geen lewenssekerheid 
bring nie. Hoogstens is rykdom die 
tweede beste. Want dit kan 'n mens 
ook hinder in plaas van help. Dit 
kan 'n mens van God en sy medemens 
skei. 


Hy wat ryk is, het die plig om die 
wat arm is te help. Hy wat dit nie 
doen nie, is veroordeel, want dit is 
nie alleen `n plig teenoor mense nie, 
maar ook teenoor God. God het `n 
warm plekkie, juis vir die armes, in 
sy Goddelike hart. 


Heel duidelik spreek die Nuwe Tes- 
tament oor die gevaar van die rykdom. 
Een gevaar om geld te hê, is dat jy 
jou te veel verbeel. En seker mag `n 
mens nie sy vertroue op geld stel nie. 


Die waarde van `n mens se lewe 
hang nie af van die grootte van sy 
bankrekening nie! Bowendien, ryk- 
dom duur nie in die ewigheid nie. 
Verlange na rykdom kan 'n mens 
blind maak vir hoëre dinge. 


Rykdom verleen die opdrag om vir 
ander te sorg, vir die gemeente van 
die Here. 


Om te gee beteken vir die Christen 
om Sistematies te gee (,die eerste 
dag van die week” (1 Kor. 16:2); om 
te gee ,namate sy voorspoed is”, elk- 
een moet gee, vir almal is hier `n 
taak. 


Die juiste plek wat ons geld moet 
inneem word bepaal deur die vraag: 
Besit ek my geld, of besit my geld 
my? Dit is nie die rykdom wat ver- 

) 'N GESKENK VAN 
BLYWENDE WAARDE 


'n Nuwe digbundel van 'n ou- 
derling van die Kerk wat roem 
wegdra van letterkundiges. 


“Die vreemdeling van Galilea 
en ander gedigte”. 


de 

E deur 
W. L. MARAIS 

Prys R1.50. 


verkrygbaar by die . .. 
Med. Geref. Boekhandel 
Schoemanstraat, Pretoria. 
of by die skrywer, adres . .. 2 
Posbus 387 - WELKOM - O.V.S. : 

oordeel nie, maar die houding van 'n 
mens daarteenoor. Hoe meer geld `n 
mens het, hoe meer versoeking is daar 
vir hom. Hoe meer geld iemand het, 
hoe swaarder is dit vir hom om dood 
te gaan. 


— Ds. G. J. H. Gijmink in ,,Gemeen- 
te Opbouw”. 


HUISDOOP EN 
HUISNAGMAAL 


In Die Hervormer van Februarie 
1972 bladsy 29 is bepaalde reëls ver- 
skuif. Dit word hiermee reggestel. 
Plak dit oor Februarie s'n asseblief. 


In dien al die besluite van die A.K.V. 
nagegaan word, blyk dit dat al die 
besluite wat geneem is na die eerste 
besluit van die A.K.V. van 1961 nie 
geldend is nie, aangesien daardie be- 
sluit nie herroep is nie. Dit beteken 
die algemene geldende besluit van die 
kerk in hierdie verband is dat ,,Geen 
sakramentsbediening anders as in 'n 
erediens geskied nie”. Dit beteken 
die sakramente kan wel in `n huis be- 
dien word mits aan die volgende vol- 
doen word: (a) Die kerkraad bepaal 
dat 'n erediens by `n bepaalde huis 
gehou sal word en dat die sa- 
kramente tydens daardie erediens 
bedien sal word. (b) Aangesien ere- 
diens saak van die gemeente is, word 
dit afgekondig en die gemeente daar- 
heen uitgenooi. (c) Die kerkraad moet 
teenwoordig wees. (d) `n Volledige 
erediens, net soos wanneer die sakra- 
mente normaal op `n Sondag bedien 
word, word gehou. 

Slegs langs hierdie weg kan in 


gehoorsaamheid aan die Skrif en re- 
formatoriese gegewens gehandel word. 








Die erkenning van die intrinsieke 
waarde van die volk en die volksver- 
band bring juis die gronde van apart- 
heid na vore. 


— Prof. dr. P. S. Dreyer. 


Die wortel van die inflasie is die 
menslike hebsug. 
— Dr. Grappenhaus. 


Inflasie is veral die gevolg van ons 
sonde, ons hebsug en ons hardnekkig- 
heid. Dit kan 'n teken van die nade- 
ring van die eindtyd wees. 

Dit kan binne 'n jaar beëindig word 
as ons almal gewillig is om vir 'n 
jaar van elke inkomsteverhoging af 
te sien. 

— Ds. Adv. Rovers. 











Pyn se Moses ... 


OTTO se 


VYF-AKSIE 


SENUWEE PYNPOEIERS 
PRYS 17;c en 374c 


Nie net 'n gewone Hoofpyn 
Poeier nie. 


Seker die enigste pynpoeier met vyf 
bestanddele en elkêën vir 'n sekere 
doel. 

Duisende word elke dag vervaardig en 
verkoop. Is u een van die verbruikers? 
Indien nie, probeer OTTO'S vir Hoof- 
pyn, Jig, Rumatiek, Verkoue, Heupjig, 
Koorsagtigheid en enige ander pyn. 
OTTO'S verlig binne enigé oomblik- 
ke. OTTO'S bring genesing aan en ver- 
ban pyn. OTTO'S kalmeer en voed die 
senuwees. SA breek verkoue en 
Oors. 


As daar nie pyn en moeilikheid in die 
wêreld was nie, sou alles uit pret be- 
staan het. Ongelukkig is die grootste 
vyand PYN. Die vyande van alles wat 
leef en asem haal. Ja, pyn wat genot 
vernietig, die lewe bemoei en swart- 
galligheid verwek en selfs kan lei tot 
senuweewrakke. Maar vra uself of dit 
nodig is in die moderne wêreld? Nee, 
glad nie! Hou net 'n pakkie OTTO se 
poeiers byderhand, die vyfaksie poeier, 
wat pyn se moses bly, die senuwees 
kalmeer en lewenslustigheid verskaf. 


Na jare se navorsingswerk 
bied ons uaan 
OTO SE BOEGOE EN 
JENEVER PILLE 
OM DIE NIERE EN BLAAS TE 
REINIG 
Prys: a35c. 


In smaaklike Pil vorm, is dit 'n heel 
ander storie. Die Pille is saamgestel 
grotendeels uit die ekstrakte van Boe- 
goe en Jenever met ander stowwe. 
Boegoe en Jenever is welbekend. Ook 
die mediese waarde en smaak. Maar 
om u bloed, lewer en blaas te suiwer 
tesame met 'n sagte lakseermiddel. 
Besonder goed vir Jig en Rumatiese 
leiers om die Pille saam met OTTO se 
vyfaksie senuwee en pynpoeiers te 
gebruik. 


Dr. Gollins se 
Pille 


PRYS: 45c. 
VIR GAL EN LEWER 


Blakende gesondheid is die teenoor- 
gestelde van die volgende klagtes: 


Nare hoofpyne, 

Gal aanvalle, 

Bitter mond, 
Aangepakte tong, 
Hardlywigheid, 
Vlekke voor die oë, 
Opgeblaasde gevoel, 
Lusteloosheid, 
Sooibrand, 

Geel gelaat. 

Lewer, Gal en Hardlywigheid 


DIE OORSAAK: 


Gal vloeistof word deur die lewer ver- 
vaardig, en is noodsaaklik om die `.os 
wat ons eet in 'n ryk vloeistof 'e heip 
verander. Gedeelte hiervan word deur 
die wand van die ingewande ir die 
bloedstroom opgeneem, wat dan krag 
en energie aan die liggaam verskaf. 
Terselfdertyd is gal vloeistof ook die 
natuurlike lakseermiddel en behoed- 
midel, dit verhoed die onnatuurlike 
vergaan van voedselware in die inge- 
wande. 


Die lewer kan te veel of te min gal 
vervaardig en dan volg al die vermelde 
moeilikhede. 


Oorryke voedsel, gemengde etes, te 
veel vleis, vet, en gebak veroorsaak 
oortollige gal wat dan in die galblaas 
bewaar word, en dan volg al die be- 
kende kwale bo vermeld. 
Word te min gal vervaardig, is dit 
gewoonlik hardlywigheid en 'n bleek 
gelaatskleur. 


Dit is hoe Dr. Collins se pille saam- 
gestel is om albei, lewer en galblaas te 
reinig en u van die klagtes te verlos. 
Sterk lakseermiddels soos kasterolie, 
ens., is slegs tydelike verligting. 
Vir oortollige gal, wat alles veroorsaak 
behalwe hardlywigheid, is die behande- 
ling stadig maar seker. Dr. Collin se 
Pille. — Neem een pil drie keer per 
dag na ete vir 3-4 dae. Dan een pil 
Soggens en saans vir 7 dae. Neem elke 
pil saam met 'n glas vol water. Hard- 
lywigheid kan verhoed word deur 6-8 
glase water gedurende die dag te drink 
dan met slapenstyd een of twee Dr. 
Collin se Pille. 


Onthou: Dr. Collin se Pille vir lewer 
en Gal moeilikhede. 


OTTO se 
TIEMIE STROOP 


PRYS: 25c. 
DIE KLEINSPAN SE VRIEND 


Vi Hoes, Kroep, Verkoue, Koors, Kink- 
's seker die enigste Tiemie Stroop so 
im és en enige bors aandoeninge. Dié 
, mark vir die gebruik van Babas en 
liemie bevat die gesonde ontsmet- 
ungsmiddel naamlik ,,Thymol” wat 
kroepagtige borskwale dadelik verlig 
deur die slym vloeibaar te maak en 
verstoppings in die lugpype te voor- 
kom. Bestanddele word ook by die 
smaakvolle stroop gevoeg om koors 
te breek, slym op te bring, hoes te 
bestry en hardlywigheid te voorkom. 
Kindersiektes laat u skrik, maar met 
OTTO SE TIEMIE STROOP is u heel 
veilig, vernaam as kinders vals ver- 
koues het met tande kry. 
Dié middel is uitstekend vir Babas en 
Kinders tot 8-10 jaar en dit is smaak- 
vol. 


Senuwees! Senuwees! 


DIE ALOMBEKENDE KLAGTE IN 
DIE MODERNE WÊRELD 


DIE ANTWOORD: 
DIE GEURIGE ROOI STROOP! 


OTTO SE SENUWEE EN 
VERSTERKMIDDEL 


Die algemene versterkmiddel vir 

lusteloosheid, senuweeswakheid, sleg- 

te eetlus, bloedarmoede, slaaploosheid, 

moegheid, bewerigheid en 'n snaakse 
gevoel op die maag. 


Wel, indien u so voel, is OTTO SE 
SENUWEE EN VERSTERKMIDEL u 
enigste toevlug. 


Die Brein en Rugmurg is die hoof 
senustelsel. Hulle voedsel is ryk, 
skoon bloed.” Vanuit di ruggraat sprei 
die hele senuweestelsel, elk bedoel vir 
'n sekere deel van die liggaam. Word 
een of ander senuwee gestoor of oor- 
eis, dan volg die bovermelde kwale, ge- 
kenmerk deur die kortgebondenheid. 


Die toevlug — Otto se Senuwee en 
Versterkinasmiddel. 
PRYS: 65c 
32 dosie 


Weier a.u.b. plaasvervangers, dring aan op die egte met hierdie geregistreerde handelsmerk. Oral 

